ཨ་རི་ཕྱི་འབྲེལ་ལྷན་ཁང་གི་རྒྱལ་སྤྱིའི་ཆོས་ལུགས་རང་དབང་གི་འགན་འཛིན་སྐུ་ཞབས་ཌེ་ཝེ་ཌི སི་ཕར་སི་ཊེན་མཆོག་གིས་སྤྱི་ཟླ ༦ ཚེས ༡༦ ཉིན། གོ་ལ་ཧྲིལ་བོའི་ཆོས་ལུགས་རང་དབང་གི་འཇིག་ཉེན་དང་དེ་བཞིན་ཨ་རིའི་ཕྱི་སྲིད་སྲིད་ཇུས་བཅས་ཀྱི་སྐོར་ལ་གྲོས་ཚོགས་འོག་མའི་ཕྱི་འབྲེལ་ལས་དོན་ཚོགས་ཆུང་གི་ཨ་ཧྥི་རི་ཀ་དང་། གོ་ལ་ཧྲིལ་བོའི་འཕྲོད་བསྟེན། མི་ཐོབ། རྒྱལ་སྤྱིའི་རྩ་འཛུགས་ཚོགས་ཆུང་དུ་ཉན་ཞིབ་གནང་ཡོད་པ་དང་། དེ་ཡང་ཚོགས་ཆུང་དེའི་དབུ་ཁྲིད་དང་ལོ་མང་རིང་རྒྱ་ནག་གི་མི་ཐོབ་ལ་ཐུགས་ཁུར་གནང་མཁན་གྲོས་ཚོགས་འོག་མའི་སྤྱི་མཐུན་ཚོགས་པའི་འཐུས་མི་སྐུ་ཞབས་ཁི་རེ་སི སི་མི་ཐི་མཆོག་གིས་ཆོས་ལུགས་རང་དབང་ནི་ཨ་རིའི་རང་དབང་དང་པོ་དེ་ཡིན་ཞིང་། དེ་ནི་ཨ་རི་རྒྱལ་ཁབ་བཙུགས་པའི་ཕུགས་བསམ་ཡིན། དེ་ནི་ཨ་མེ་རི་ཀའི་རིན་ཐང་ཙམ་མིན་ལ། དེ་ནི་ཡོངས་ཁྱབ་རིན་ཐང་ཡིན་ཞེས་བརྗོད་འདུག
ཡང་སྐུ་ཞབས་སི་མི་ཐི་མཆོག་གིས། བློ་ཕམ་པ་ཞིག་ལ། འཛམ་གླིང་སྟེང་ས་ཁུལ་མང་པོ་ཞིག་ཏུ་གཞི་རྩའི་རང་དབང་དེ་ལ་རྒྱུན་ཆད་མེད་པར་དྲག་པོའི་རྒོལ་རྡུང་ཐེབས་དང་ཐེབས་མུས་སུ་ཡིན་ལ། འཛམ་གླིང་འདི་ཆོས་ལུགས་རང་དབང་འཇིག་ཉེན་ལ་ཐུག་ཡོད། བྱ་སྤྱོད་དེས་དཀྱིལ་ཤར་དང་། དཀྱིལ་ཨེ་ཞི་ཡ། ཤར་ཨེ་ཞི་ཡ། ཨུ་རུ་སུ། རྒྱ་ནག སཱ་ཧ་ར། ལྷོ་ཨ་ཧྥི་རི་ཀ་བཅས་སུ་ཨ་རིའི་ཁེ་ཕན་ལ་ཐད་ཀར་དུ་འགྲན་སློང་གིན་ཡོད་ཅེས་བརྗོད་འདུག
དེ་བཞིན་དུ་ཨ་རི་ཕྱི་འབྲེལ་ལྷན་ཁང་གི་རྒྱལ་སྤྱིའི་ཆོས་ལུགས་རང་དབང་གི་འགན་འཛིན་སྐུ་ཞབས་ཌེ་ཝེ་ཌི སི་ཕར་སི་ཊེན་མཆོག་གིས། ༢༠༡༦ ལོའི་ཆོས་ལུགས་རང་དབང་སྙན་ཐོའི་ནང་རྒྱ་ནག་དེ་ཡང་བསྐྱར་ལྟ་རྟོག་འོག་གི་རྒྱ་ཁབ་ཀྱི་མིང་ཐོའི་ནང་བཞག་འདུག ༢༠༡༥ ལོའི་སྤྱི་ཟླ ༨ པར་ཁོང་ཚོ་རྒྱ་ནག་ཏུ་སོང་པ་ཡིན་ལ། ས་ཁུལ་ཁག་ཅིག་ནས་དགེ་མཚན་ལྡན་པའི་འཕེལ་རྒྱས་མཐོང་སོང་། ཡིན་ན་ཡང་ས་ཁུལ་ཁག་མང་པོ་ཞིག་ལ་ཚད་བཀག་ནན་མོ་བྱས་འདུག
དེ་བཞིན་དུ་ཡང་ཁོང་གིས། རྒྱ་ནག་དེང་གཞུང་གིས་བོད་ཀྱི་ནང་པ་བ་དང་ཧྥ་ལོང་ཀོང་སྒོམ་གྲུབ་ཚོགས་པའི་རྗེས་འབྲང་པར་དྲག་གནོན་བྱེད་པའི་སྲིད་ཇུས་རྒྱུན་འཁྱོངས་བྱས་པ་ལས་ཇེ་ལྷོད་དུ་བཏང་མེད། དེ་བཞིན་དུ་ཡུ་གུར་ཁ་ཆེ་བའི་ཐོག་རྒོལ་རྡུང་དང་དྲག་གནོན་སྔར་ལས་ལྷག་པ་བྱེད་ཀྱིན་ཡོད། དེ་མིན་རྒྱ་ནག་གི་དཔོན་རིགས་ཚོས་རྒྱལ་གཅེས་ཆོས་ལུགས་ཚོགས་ཁག་ཟེར་བ་དག་ཏུ་དད་པ་ཆབ་སྲིད་ཅན་དུ་བསྒྱུར་ཐབས་བྱས་ནས། བཙན་དབང་གིས་ཡི་ཤུའི་ཆོས་གཞུང་ལ་འགྱུར་བ་བཏང་ནས་སྤྱི་ཚོགས་རིང་ལུགས་དང་མཐུན་ཐབས་བྱས་འདུག དེ་མིན་རྒྱ་ནག་གཞུང་གིས་ཀྲིག་ཅང་ས་ཁུལ་དུ་ཡི་ཤུའི་ཆོས་ལུགས་ཀྱི་མཚོན་རྟགས་རྒྱ་གྲམ་གཏོར་བཤིག་གི་ལས་འགུལ་རེ་ཞིག་ལ་མཚམས་བཞག་ཡོད་པ་འདྲ། ཡིན་ན་ཡང་སྒེར་བའི་ཆོས་ལུགས་དད་མོས་རང་དབང་སྲུང་སྐྱོབ་བྱེད་མཁན་ཚོར་མུ་མཐུད་ནས་དྲག་གནོན་བྱེད་ཀྱིན་ཡོད། དཔེར་ན་ཡི་ཤུའི་ཆོས་དཔོན་པའོ་གུའོ་ཧྭ་དང་ཁོང་གི་བཟའ་ཟླ་ཞིན་ཝེན་ཞིང་ལྟ་བུ་རེད། ཨ་རི་གཞུང་གིས་མུ་མཐུན་ནས་ཁོང་གཉིས་གྲོད་བཀྲོལ་གཏོང་རྒྱུར་འབོད་སྐུལ་འབད་བརྩོན་གནང་གིན་ཡོད་ཅེས་སོགས་གསུངས་འདུག
ཉན་ཞིབ་ཚོགས་འདུ་དེ་སྐོང་བཞིན་པའི་སྐབས་སུ་བོད་མའི་དབུ་ཁྲིད ༧གོང་ས་རྒྱལ་བ་རིན་པོ་ཆེ་མཆོག་གིས་ཨ་རིའི་རྒྱལ་ས་ཝ་ཞིན་ཊིན་དུ་ཆོས་འབྲེལ་གྱི་མཛད་རིམ་སྐྱོང་བཞིན་ཡོད་སྟབས། ཉན་ཞིབ་ཚོགས་ཆུང་གི་དབུ་ཁྲིད་སྐུ་ཞབས་སི་མི་ཐི་མཆོག ༧གོང་ས་མཆོག་དང་མཇས་འཕྲད་གནང་ཡོད་པ་རེད།
གྲོས་ཚོགས་འཐུས་མི་སྐུ་ཞབས་སི་མི་ཐི་མཆོག་གིས་གསར་འགོད་པའི་བཅར་འདྲི་སྐབས། ཨོ་བྷ་མ་གཞུང་གིས་སྔར་ལས་ལྷག་པའི་ཐབས་ལམ་ལ་བརྟེན་ནས་ཆོས་ལུགས་དད་མོས་རང་དབང་གི་གནད་དོན་ཐད་རྒྱ་ནག་ལ་གནོན་ཤུགས་སྤྲོད་དགོས། སྲིད་འཛིན་ཨོ་བྷ་མ་མཆོག་གྲོས་ཚོགས་ཀྱི་སྲིད་ཚོགས་གཉིས་ནང་བཞིན། ཧིར་ཐག་འབད་ཐག་གིས། བློ་གཅིག་སེམས་གཅིག་གིས་རྒྱ་ནག་གཞུང་གིས་མི་ཐོབ་རྡོག་རོལ་དུ་བཏང་བ་དང་ཆོས་ལུགས་ལ་གནོད་འཚེ་བཏང་བར་འགན་འཁུར་དགོས་པའི་རེ་འདུན་འདོན་དགོས། ཉེ་ཆར་སྤེལ་བའི་ཉན་ཞིབ་ཅིག་གི་སྟེང་། བོད་ཀྱི་གྲྭ་བ་ཞིག་གིས་གང་ཉིད་ལ་འདྲི་རྩད་སྐབས་ཉིན་ཞག་བརྒྱ་དང་ཁ་ལྷག་ལ་ལྕགས་ཀྱི་རྐུབ་སྟེགས་སྟེང་ཟ་བརྒྱབས་ནས་བཞག་པ་མ་ཟད། ད་དུང་གཅར་རྡུང་སོགས་མནར་གཅོད་ཚད་ལས་བརྒལ་བ་བྱས་ལུགས་ངོ་སྤྲོད་གནང་ཡོད་པས། སྲིད་འཛིན་ཨོ་བྷ་མས་ངེས་པར་དུ་གྲོས་གཞི་འདི་དག་འདོན་དགོས། ང་ཚོས་ངེས་པར་དུ་དེ་ལྟར་བསྒྲུབ་དགོས།
ཏཱ་ལའི་བླ་མས་ཧ་ཅང་ཧ་ཅང་གི་ཞི་འཇམ་དང་ཞི་བདེའི་ཐབས་ལམ་ལ་བསྟེན་ནས། དབུ་མའི་ལམ་གྱི་དགོངས་གཞི་ཇི་བཞིན་རང་བཙན་མ་མིན་ཡང་ཚད་གཞི་ངེས་ཅན་གྱི་རང་སྐྱོང་ཞིག་ལ་རེ་བ་བཅངས་ཡོད་པས། དེ་ཡང་ཧ་ཅང་གི་གནས་ལུགས་དང་མཐུན་པའི་རེ་འདུན་ཞིག་རེད་ཅེས་དང་། ཡང་ཁོང་གིས། ཞི་ཅིན་ཕེང་གིས་ཆོས་ལུགས་ཚང་མ་རྒྱ་ནག་ཅན་ལ་བསྒྱུར་ཐབས་གནང་གི་ཡོད། དེ་ནི་དད་པ་ཡོད་ཚད་ལ་རྒོལ་རྡུང་ཐེབས་པའི་འཇིན་ཉེན་ཇེ་ཆེར་སོང་བ་ཞིག་རེད། རྒྱ་ནག་མི་དམངས་ལ་དེ་ལས་མང་པའི་རང་དབང་ཞིག་ཡོད་ཆོག རྒྱ་ནག་མི་དམངས་ཀྱི་གནས་སྟངས་དེ་ལས་བཟང་ཆོག ཐེ་ཝན་མི་དམངས་ཇི་བཞིན་རང་དབང་ཡོད་ཆོག ང་ཚོ་མི་ཚང་མར་མཚོན་ན། རང་དབང་ནི་སྲོག་རླུང་ནང་བཞིན་རེད། ཁོང་ཚོར་མི་ཚང་མའི་ངོས་ལེན་ཡོད་པའི་མི་ཐོབ་ཡོད་དགོས། ཁོང་ཚོའི་གནས་སྟངས་ད་ལྟའི་སྲིད་དབང་སྒེར་གཅོད་ལས་ཡག་དགོས་ཞེས་གསུངས་ཡོད་པ་རེད།


ཕྱི་ལོ་༢༠༡༥ཟླ་བ་༡༠ཚེས་༨ཉིན་སྨན་རིའི་གླིང་གི་གཡུང་དྲུང་བོན་གྱི་བཤད་སྒྲུབ་འདུས་སྡེའི་སྐབས་སོ་དྲུག་པའི་རྒྱུན་ལས་ནས་གོ་སྒྲིག་འོག་སྨན་རིའི་གཡུང་དྲུང་བོན་གྱི་དཔེ་མཛོད་ཁང་ཆེན་མོའི་ཚོགས་ཁང་དུ་བཤད་སྒྲུབ་སློབ་གཉེར་པ་རྣམས་ལ་ཨ་རིར་གནས་བཞུགས་ལིག་མི་རྐྱའི་སློབ་གཉེར་ཁང་གི་དབུ་འཛིན་དགེ་བཤེས་བསྟན་འཛིན་དབང་རྒྱལ་རིན་པོ་ཆེ་ལགས་ནས་རང་གི་མི་ཚེའི་ཉམ་མྱོང་དང་འབྲེལ་བའི་ལམ་སྟོན་བཀའ་སློབ་ཟབ་རྒྱས་གནང་བ།
དགེ་བཤེས་བསྟན་འཛིན་དབང་རྒྱལ་རིན་པོ་ཆེ་ནི། ཡབ་བྱམས་པ་བསྟན་དར་དང་། ཡུམ་ཡེ་ཤེས་ལྷ་མོ་གཉིས་ཀྱི་སྲས་སུ་རབ་བྱུང་༡༦པའི་ལྕགས་བྱ་ལོའི་བོད་ཟླ་བཅུ་གཉིས་པ་སྟེ་ཕྱི་ལོ་ལོ༡༩༦༡ལོའི་ཟླ༥པའི་ཚེས་གཅིག་ཉིན་རྒྱ་གར་ཨ་འབར་སརAMRITSARདུ་སྐུ་འཁྲུངས། དེ་ནས་དགུང་ལོ་དགུའི་བར་ཡབ་ཡུམ་གཉིས་དཔལ་འབྱོར་གྱི་དཀའ་ངལ་ཆེ་ཞིང་་ལྟོ་གོས་བཙལ་ཆེད་ས་གནས་ངེས་མེད་དུ་ཕྱིན་ནས་གནས་སྡོད་བྱས། དེ་རྗེས་དགུང་ལོ་བཅུ་པའི་ཐོག་༼༡༩༧༡༽ལོར་བོན་གཞིས་སྨན་རི་དགོན་དུ་འབྱོར་ནས་རྒན་ཚུལ་ཁྲིམས་རྒྱལ་མཚན་གྱི་སྐུ་མདུན་དུ་བསྡད་ཅིང་། དེ་བཞིན་ལུང་དཀར་དགེ་སློང་གི་དྲུང་ནས་ཡོན་ཏན་ཀུན་གྱི་གཞི་མ་འབྲི་ཀློག་གཉིས་ལེགས་པར་སྦྱངས། དེ་རྗེས་དགུང་ལོ་བཅོ་ལྔའི་ཐོག་༧ཞྭ་དཀར་བསྟན་པའི་གཙུག་ནོར་༧སྐྱབས་རྗེ་༧སྨན་རིའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་གི་དྲུང་ནས་གཙང་གཙུག་གི་སྡོམ་པ་མནོས།
དེ་ནས་སྐྱབས་རྗེ་སྨན་རིའི་དཔོན་སློབ་ཐུ་བོ་༧ཡོངས་འཛིན་སངས་རྒྱས་བསྟན་འཛིན་གྱི་དྲུང་ནས་ཐོག་མར་སྙན་བརྒྱུད་འཕོ་ཁྲིད་སོགས་རྫོགས་པ་ཆེན་པོ་ཞང་ཞུང་སྙན་བརྒྱུད་བཀའ་རྒྱུད་སྐོར་བཞི་ཆ་ལག་རྣམ་ཐར་དང་བཅས་པ་ཉམས་རྒྱུད་རྒྱས་འབྲིང་བསྡུས་གསུམ་སོགས་ཀྱི་ཁྲིད་ལུང་དབང་གསུམ་ཞུས་ཤིང་། སྐབས་བབས་ཀྱི་སེམས་སྦྱོང་ཐུན་མཚམས་གཅད་རྒྱུ་སོགས་ཆགས་མེད་དང་སྐབས་དེར་རིགས་དྲུག་རང་སྦྱོང་གི་གདམས་པ་ཉིན་ཉེར་གཅིག་དང་མུན་མཚམས་ཞག་ཞེ་དགུ་སོགས་ཀྱི་ཉམས་ལེན་གནང་།
དེ་རྗེས་༡༩༤༨ལོར་སྐྱབས་རྗེ་༧སྨན་རིའི་ཁྲི་འཛིན་རིན་པོ་ཆེ་མཆོག་གིས་ཐུགས་བསྐྱེད་གཟེངས་མཐོའི་སྒོ་ནས་གཡུང་དྲུང་བོན་གྱི་བཤད་སྒྲུབ་སློབ་གཉེར་འདུས་སྡེ་དབུ་བཙུགས་གནང་བ་ལྟར། ཡོངས་འཛིན་སྨྲ་དབང་༧བསྟན་འཛིན་རྣམ་དག་རིན་པོ་ཆེའི་སྐུ་མདུན་ནས་དག་ཡིག་གི་མིང་གཞི་དང་། སུམ་རྟགས། སྙན་ངག སྒྲ་དང་སྡེབ་སྦྱོར། རྩིས་སྐར་ནག གསོ་བ་རིག་པ། དཀྱིལ་འཁོར་གྱི་ཐིག་རྩ། ཆོ་ག་ཕྱག་ལེན་དང་། སྐད་ཀྱི་བྱེ་བྲག་སོགས་སློབ་སྦྱོང་མཛད། ལྷག་པར་དུ་བོན་གྱི་མདོ་སྔགས་སེམས་གསུམ་ལ་བདག་དོན་དུ་ཐོས་བསམ་སྒོམ་གསུམ་གཞན་དོན་དུ་འཆད་རྩོད་རྩོམ་གསུམ་བཅས་ལོ་ངོ་བརྒྱད་ལྷག་གི་རིང་ལ་སློབ་སྦྱོང་གནང་སྟེ། ༡༩༨༦ལོར་བཀའ་རབ་འབྱམས་པ་དགེ་བའི་བཤེས་གཉེན་གྱི་མཚན་བཏགས་བཞེས། ལོ་དེར་གཅེས་པའི་རང་ཡུལ་བོད་གངས་ཅན་ལྗོངས་སུ་ཕེབས་ནས། མདོ་སྟོད་སྨད་བར་གསུམ་གྱི་གནས་རི་གྲགས་ཅན་དང་། དགོན་སྡེ་ཁག་དང་། ལོ་རྒྱུས་ཅན་གྱི་ས་གནས། གྲགས་ཅན་གྱི་མི་སྣ་ཁག་མཇལ་འཕྲད་དང་ལྷག་པར་དུ་ཀྲུང་གོའི་ནང་བསྟན་མཐུན་ཚོགས་ཀྱི་གཙོ་འཛིན་པཎ་ཆེན་རིན་པོ་ཆེར་མཇལ་འཕྲད་དང་འབྲེལ་གཡུང་དྲུང་བོན་གྱི་རིང་ལུགས་འདི་མི་ཉམས་རྒྱུན་སྐྱོང་དང་ཉམས་པ་སླར་གསོ་ཡོང་བའི་འབོད་སྐུལ་ཞུས།
དེ་ནས་༡༩༨༧ལོར་རྡ་ས་བོད་ཀྱི་དཔེ་མཛོད་ཁང་དུ་ཡོད་པའི་གཡུང་དྲུང་བོན་གྱི་གསུང་རབ༼༡༩༥༥ནས་༡༩༨༥བར་དཔར་བསྐྲུན་གནང་བ༽ཁག་གི་དཀར་ཆག་རྩོམ་བསྒྲིགས་གནང་། ༡༩༨༩ལོར་མཁས་དབང་ནམ་མཁའི་ནོར་བུས་གདན་ཞུས་ལྟར་ཨི་ཊ་ལིITALYམེ་རི་སྒར་ཆོས་ཚོགས་སུ་ཕེབས་ནས་དེར་བཞུགས་སློབ་མ་རྣམས་ལ་དཔེ་ཁྲིད་གནང་། སྐབས་དེར་ITALYROMEམཐོ་སློབ་ཤར་ཕྱོགས་སློབ་གཉེར་ཁང་ཆེན་མོའི་ནང་བོད་ཀྱི་ཆོས་ལུགས་ཁག་གི་གསུང་རབ་རྣམས་ཀྱི་དཀར་ཆག་རྩོམ་བསྒྲིགས་གནང་བ་མ་ཟད། ཨི་ཊ་ལི་དང་རྒྱལ་ཁབ་གཞན་གྱི་མི་རིགས་ཁག་གི་སློབ་མ་རྣམས་ལ་བོན་གྱི་རྒྱལ་རབས་ལོ་རྒྱུས་དང་རིག་གཞུང་བཅས་ཀྱི་སློབ་ཁྲིད་གནང་། ༡༩༩༠ལོར་ཨ་རི་ལ་ཐེངས་དང་པོར་ཕེབས་ནས་ཟླ་བ་གསུམ་གྱི་རིང་ལ་ཚོགས་པ་ཁག་འདྲ་མིན་དང་། མཐོ་སློབ་ཁག་ཁ་ཤས་ནང་བོད་ཀྱི་ཤེས་རིག་དང་། རྒྱལ་རབས་དང་ལོ་རྒྱུས་ལྷག་པར་དུ་གཡུང་དྲུང་བོན་གྱི་སེམས་སྡེའི་སྐོར་བཤད་ཁྲིད་རྒྱ་ཆེར་མཛད། ༡༩༩༡ལོར་ཡོངས་གྲགས་རྒྱལ་སྤྱིའི་མཁས་པའི་གཟེངས་རྟགས་གནང་མཁན་གྱི་ཚོགས་པROCKFELLERFELLOWSHIPནས་གདན་ཞུས་གནང་བ་ལྟར་ཨ་རིའི་RICEUNIVERSITYHOUSTONལ་ཕེབས་ནས་རྩ་བའི་བོད་ཀྱི་རིག་གཞུང་དང་རྒྱལ་རབས་ལོ་རྒྱུས་བཅས་བཤད་ཁྲིད་གནང་རྒྱུའི་ཐུགས་འགན་བཞེས་ཤིང་། དེའི་ལས་ཞོར་དུ་ཨ་རིའི་ཡུལ་ཁག་འགའ་ཞིག་ནས་གདན་ཞུས་གནང་བ་ལྟར་ཕེབས་ནས། སྤྱིར་བོན་གྱི་ཤེས་རིག་ལོ་རྒྱུས་དང་། སྒོས་སུ་གཡུང་དྲུང་བོན་གྱི་རིང་ལུགས་སྔོན་འགྲོ་བསགས་སྦྱོང་སྐོར་དང་དངོས་གཞི་སེམས་ཁྲིད་བཅས་ཀྱི་དཔེ་ཁྲིད་བཅས་ཀྱི་དཔེ་ཁྲིད་གནང་། ༡༩༩༢ལོར་ཨ་རིར་ལིག་མི་རྐྱའི་སློབ་གཉེར་ཁང་CHARLOTTESVILLAV.A.གསར་འཛུགས་གནང་སྟེ། ཁྲིམས་མཐུན་དེབ་སྐྱེལ་གྱི་ལག་འཁྱེར་ཐོབ། སློབ་གཉེར་ཁང་འདི་བོད་ཀྱི་ཤེས་རིག་དང་རྒྱལ་རབས་ལོ་རྒྱུས། གཡུང་དྲུང་བོན་གྱི་སྔོན་འགྲོ་འབུམ་དགུ། རྫོགས་པ་ཆེན་པོའི་སེམས་ཁྲིད་ཀྱི་ཉམས་ལེན་དང་འབྲེལ་བའི་ཨ་སྙན་རྫོགས་གསུམ་སྐོར་གྱི་གདམས་ངག་ཟབ་མོ་སློབ་གཉེར་གནང་ས་ཞིག་རེད།
སློབ་གཉེར་ཁང་གི་མཛད་འཆར་སློབ་སྦྱོང་དེ་དག་གོམ་པ་རིམ་བགྲོད་ཀྱི་ཚུལ་དུ་ལོ་བདུན་རིང་སློབ་སྦྱོང་གནང་ཚུལ་གྱི་འཆར་གཞི་ཆ་ཚང་གཞན་དག་ནས་གསལ་ཡོད། སློབ་གཉེར་ཁག་གི་ལོ་གཅིག་ནང་དབྱར་དགུན་སྟོན་དཔྱིད་རེ་ལ་དུས་དེབ་རེ་མདོར་ན་ལོ་གཅིག་ལ་དུས་དེབ་ཁག་བཞི་དཔར་བསྐྲུན་གནང་བཞིན་པ་དང་། དུས་དེབ་དེའི་བརྗོད་བྱ་ལ་བོད་ཀྱི་ཤེས་རིག་དང་འབྲེལ་བའི་ལོ་རྒྱུས། གཡུང་དྲུང་བོན་གྱི་ལྟ་སྒོམ་ཉམས་ལེན་སྐོར། བླ་མའི་མཛད་རྣམ་དང་སློབ་ཁྲིད་གནང་ཚུལ། སློབ་མ་རྣམས་ཀྱི་ཉམས་ལེན་བྱེད་ཚུལ་བཅས་ཡིན།
ཁོང་གི་སློབ་མའི་ནང་ལ་ལྷོ་བྱང་གཉིས་ཀྱི་ཨ་རི་བ་དང་། ཉི་ཧོང་། ལྷོ་ཀོ་རི་ཡ། དབྱིན་ཇི། ཧྥ་རན་སི། པོ་ལན་ཊི། ཨོའུ་སི་ཀྲིར་ཡ། ཨི་ཊ་ལི། སི་པན། ཌན་མག། ཁེ་ན་ཌ། སུས་རྫི་ལན་ཌི་སོགས་རྒྱལ་ཁབ་མང་པོའི་མི་སྣ་ཡོད་པ་རེད། གོང་གསལ་ཁོང་གིས་དབུ་འཛུགས་གནང་བའི་དབུས་ལིག་མི་རྐྱའི་སློབ་གཉེར་ཁང་གི་འོག་ལ་དེའི་ཡན་ལག་ཏུ་གྱུར་པ་ཁྱུང་རྫོང་ཞེས་པའི་ཚོགས་པ་ཁག་དུ་མ་ཞིག་གསར་འཛུགས་གནང་ཡོད་པ་དཔེར་ན། CALIFORNIAཁྱུང་རྫོང་དང་། HOUSTONཁྱུང་རྫོང་MEXICOཁྱུང་རྫོང་POLANDཁྱུང་རྫོང་DENMARKཁྱུང་རྫོང་བཅས་ཡོད།
དེ་བཞིན་བསྟན་འཛིན་དབར་རྒྱལ་རིན་པོ་ཆེ་ཡི་སློབ་གཉེར་ཁང་འདིར་སློབ་མ་རྣམས་སྔོན་འགྲོ་དང་། དངོས་གཞི། གཞན་ཡང་། རྫོགས་པ་ཆེན་པོའི་གནད་དོན་སོགས་ཀྱི་ཁྲིད་ཀ་གང་ལ་གང་དགོས་དང་། དྭོགས་དཔྱོད་དཀའ་འགྲེལ་སོགས་སློབ་མ་རྣམས་ཀྱི་བློ་དང་འཚམས་པ་བཤད་ཁྲིད་གསལ་པོར་གནང་བར་བརྟེན་སློབ་མ་རྣམས་དང་ཕྱོགས་ཕན་གྱི་མི་རྣམས་ཀྱིས་ཁོང་ལ་བསྔགས་བརྗོད་ཀྱི་མེ་ཏོག་སྤེལ་བ་དང་ཡིད་ཆེས་ཚད་མེད་གནང་བཞིན་འདུག གོང་གི་རྒྱལ་ཁབ་ཁག་གི་མི་སྣ་འདྲ་མིན་ཁོང་གི་སློབ་མར་གྱུར་པ་སྟོང་ཕྲག་ལྷག་ལས་བརྒལ་བ་མ་ཟད། ཉིན་ལྟར་ཁོང་གི་སློབ་ཁྲིད་དུ་འཛུལ་ཞུགས་གནང་མཁན་ཡང་ཡར་ངོའི་ཟླ་ལྟར་འཕེལ་རྒྱས་འགྲོ་དང་འགྲོ་མུས་བཅས་རེད། ཁོང་གིས་ལྗགས་བརྩམས་གནངས་བ་གཤེན་རབ་ཀྱི་མཛད་རྣམ་རྒྱས་པ་གཟི་བརྗིད་ཀྱི་དཀར་ཆག་དེབ་གཅིག་དང་།
དེ་བཞིན་དཔྱད་རྩོམ་ཆུང་བའི་རིགས་མང་ལ་ལྷག་པར་དུ་རྫོགས་ཆེན་གྱི་ལྟ་ཁྲིད་དང་འབྲེལ་བWONDERSOFTHENATURALMINDཅེས་པའི་དེབ་ཅིག་དབྱིན་སྐད་ཐོག་བྲིས་གནང་ཡོད་པ་དང་། ༡༩༩༥ལོརPOLISHསྐད་ཐོག་ཏུ་བསྒྱུར་ནས་དཔར་ཐེངས་དང་པོར་ཚར་གྲངས་༣༠༠༠དང་། ༡༩༩༥ལོར་SPANISHསྐད་ཐོག་ཏུ་བསྒྱུར་ཟིན་ནས་དཔར་བསྐྲུན་བྱས་ཡོད་པ་དང་བཅས་སྔ་ཕྱིར་དཔར་བསྐྲུན་ཟིན་པའི་གསུང་རྩོམ་དེབ་༢༠ལྷག་ཅིག་བཞུགས་ཡོད་པ་དང་། རྒྱལ་ཁབ་འདྲ་མིན་ཏུ་གསར་འཛུགས་གནང་ཡོད་པའི་ཆོས་ཚོགས་ཀྱང་༣༥་ཡོད་པ་བཅས་ཀྱི་ཁོང་གི་ངོ་སྤྲོད་གནད་བསྡུས་ཙམ་དུ་གཡུང་དྲུང་བོན་དྲ་ཚིགས་ལས་ཁང་ནས།
1,762 total views, 2 views today


༡། ས་གནས་འོས་བསྡུ་ལས་ཁང་ནས་མིང་གཞུང་དེབ་འགོད་བྱ་ཡུལ་ས་ཁུལ་དང་། དུས་ཚེས་གཏན་འབེབས་ཟིན་འཕྲལ་ས་གནས་མི་མང་ལ་སྔོན་ཚུད་ནས་བརྡ་ལན་བཏང་སྟེ་མིང་ གཞུང་དེབ་འགོད་དངོས་གཞི་བྱེད་སྐབས་ཐོབ་ཁུངས་སོ་སོའི་འོས་འཕེན་པའི་ལོ་ཚད་སླེབས་པ་རྣམས་ཀྱི་མིང་ཐོ་ནང་མི་ངོ་ཡོད་སུ་རུང་ནས་དེབ་འགོད་ཆོག་པ་ཡིན།
༢། མིང་གཞུང་དེབ་འགོད་ཟིན་འཕྲལ་འོས་འཕེན་པ་སོ་སོའི་དང་བླངས་དཔྱ་དངུལ་ལག་དེབ་ནང་འབུལ་ཆད་ཡོད་མེད་ཞིབ་འཇུག་དང་སྦྲགས་ས་གནས་འོས་བསྡུ་ལས་ཁང་ནས་འོས་འཕེན་པའི་ཐོབ་ཁུངས་གང་ཡིན་གསལ་བཀོད་ཀྱིས་ལས་ཐམ་ཕབ་སྟེ་གཤམ་དུ་དེབ་འགོད་འགན་འཛིན་གྱི་མིང་རྟགས་དང་དེབ་འགོད་བྱས་པའི་ཨང་གྲངས་རེ་འགོད་དགོས།
༣། དེབ་འགོད་འགན་འཛིན་བསྐོ་གཞག་མ་བྱུང་བའི་སྐབས་བོད་མི་རང་ལོ་ ༡༨ ཧྲིལ་པོ་གསར་དུ་སོན་པ་གང་ཞིག་དེབ་འགོད་བྱ་འདོད་ཡོད་ཚེ་ས་གནས་འོས་བསྡུའི་འགན་འཛིན་ནས་དོན་ཚན་ ༡༨ ནང་གསེས་ ༥ གཞིར་བཟུང་ཞིབ་འཇུག་གིས་སྡེ་ཚན་སོ་སོ་འདྲེས་མེད་ཀྱིས་དེབ་འགོད་བྱེད་འཐུས།


བོད་ཀྱི་ལོ་ཙཱ་བ་འཇམ་དབྱངས་དར་རྒྱས་ལགས་ཀྱི་བོད་འགྱུར་དཔེ་ཆ་དཔར་སྐྲུན་ཟིན་རྗེས་ཀྱི་ཁ་བརྡ།
བོད་ཀྱི་ལོ་ཙཱ་བ་འཇམ་དབྱངས་དར་རྒྱས་ལགས་ཀྱི་བོད་འགྱུར་དཔེ་ཚོགས་ལས་དེབ་དང་པོ་དང་གཉིས་པ། གསུམ་པ་བཅས་ན་ནིང་ལོ་མཇུག་ཏུ་ཀྲུང་གོའི་བོད་རིག་པ་དཔེ་སྐྲུན་ཁང་གིས་དཔེ་སྐྲུན་འགྲེམ་སྤེལ་བྱས་པ་དང་། དཔེ་ཚོགས་དེར་ཁྱོན་དཔེ་ཆ་བཞི་ཡོད་པ་ལས་དེབ་དང་པོ་ནི《སྲིད་སྐྱོང་མེ་ལོང》 ནང་དུ་འཁོད་པའི་བོད་ཀྱི་འབྲེལ་ཡོད་ལོ་རྒྱུས་ཡིག་ཆ་ཡིན་ཞིང་། དེབ་གཉིས་པ་དང་གསུམ་པ། བཞི་པ་བཅས་ནི་རྒྱ་ནག་གི་ལོ་རྒྱུས་དཔེ་རྒྱུན་བཅུ་ཁ་ཙམ་གྱི་ཁྲོད་ནས་བླངས་པའི་བོད་ཀྱི་ལོ་རྒྱུས་ཁ་འཐོར་དུ་གནས་པ་དག་ཡིན། དེབ་བཞི་པ་དེ ༢༠༡༤ ལོར་དཔེ་སྐྲུན་བྱས་པ་རེད།
ལོ་ཙཱ་བའི་འགྱུར་དེབ་སྔོན་མ་གསུམ་དཔེ་སྐྲུན་བྱས་རྗེས། བོད་ཀྱི་ཤེས་ཡོན་པའི་ཁྲོད་དུ་ཚུར་སྣང་དང་གདེང་འཇོག་ཀྱང་གང་ལེགས་ཐོབ། སྔ་ཕྱིར་བོད་མིའི་རིག་གནས་དྲ་བ་དང་བོད་ལྗོངས་རིག་གནས་དྲ་བ། མཚོ་སྔོན་གསར་འགྱུར་དྲ་བ། མཚོ་སྔོན་པོའི་དྲ་བ། མཚོ་སྔོན་པོའི་པོད་ཁུག མཆོད་མེ་བོད་ཀྱི་རྩོམ་རིག་དྲ་བ་སོགས་རྒྱལ་ནང་གི་བོད་འབྲེལ་དྲ་བ་ཆེ་དྲག་ཁག་ཏུ་བཀོད་གདའ།
བོད་ཀྱི་ལོ་རྒྱུས་མཁས་པའམ་ཀྲུང་གོའི་བོད་རིག་པ་དཔེ་སྐྲུན་ཁང་གི་དབུ་གཙོ་རྒྱལ་མོ་འབྲུག་པ་ལགས་ནས་ཁོང་གི་བོད་འགྱུར་མ་དེར“འགྱུར་ཡིག་དེ་མ་ཡིག་དང་མཐུན་ལ། སྐད་བརྡ་སྤུས་དག་ཅིང་ཚིག་གསལ་བ་དང་ཟབ་བརླིང་ལྡན། ཁ་གསལ་ཅིང་གོ་བདེ་བ་དང་བོད་སྐད་ཀྱི་ཉམས་ཀྱིས་ཕྱུག་འདུག”ཅེས་དང་། གཞན“དེབ་གསུམ་པོ་འདི་ནི་རྒན་འཇམ་དབྱངས་དར་རྒྱས་ལགས་ཀྱིས་ཕྱག་ལས་ཀྱི་ཁོམ་ལོང་སྤྱད་ནས། ཁོང་རང་གི་ཤེས་ཡོན་དང་འབད་བརྩོན་ལ་བརྟེན་ཏེ་ཉིན་མཚན་ལྟོས་མེད་དུ་ཡིག་བསྒྱུར་གནང་པའི་གྲུབ་འབྲས་རེད། ལོ་ཙཱ་བ་ཁོང་ནི་བོད་ཀྱི་གཞོན་སྐྱེས་ཚོའི་ནང་ནས་དཔེ་མཚོན་ཅན་གྱི་ཕུགས་འདུན་དང་ཧུར་བརྩོན་མངའ་ལ་འབད་བརྩོན་དང་རྒྱུན་འཁྱོངས་ཕོད་པའི་མིག་དཔེར་འཛིན་ཆོག་པ་ཞིག་རེད་ཟེར་ཆོག”ཅེས་གདེང་འཇོག་མཐོན་པོ་གནང་།
འཇམ་དབྱངས་དར་རྒྱས་ལགས་ནི་དེ་སྔོན་བདག་གི་ལས་རོགས་ཡིན་ཞིང་། ལས་ཀའི་ཁོམ་གསེང་ཁྲོད་ངེད་གཉིས་ནི་ཕན་ཚུན་དབར་ཐུན་མོང་གི་ལབ་གཞི་མང་བའི་གྲོགས་པོ་ཡང་ཡིན། དེ་ཡང་རྩོམ་རིག ལོ་ཙཱ། བོད་སོག་རིག་གནས། ནང་ཆོས་སོགས་ཀྱི་སྐོར་དང་། གཞན་མཉམ་དུ་བརྒྱུད་པའི་ལས་ཀའི་སྐོར། དེ་མིན་མཉམ་དུ་ངོ་ཤེས་པའི་གྲོགས་པོ་བཅས་ནི་ངེད་གཉིས་ཀྱིས་ནམ་ཡང་གླེང་མི་ཚར་བའི་སྐད་ཆའི་འབྱུང་ཁུངས་ཡིན།
འཇམ་དབྱངས་དར་རྒྱས་ལགས་ནི་གཤིས་རྒྱུད་ནང་དུ་ཕྱོགས་པའི་གཉོམ་ཆུང་ཞིག་ཡིན། དེར་བརྟེན་ངས་བསམ་ཚེ། གཉོམ་ཆུང་ནི་མི་ཚང་མར་ལྡན་པ་ཞིག་མ་ཡིན། དེ་ཡང་དམིགས་པ་ཅི་ཡང་མེད་པའི་མི་ལག་སྟོང་ཞིག་གི་ཁ་ནས་རང་ཉིད་མི་གཉོམ་ཆུང་ཞིག་ཡིན་པར་བསྙད་ཚེ། དེ་ནི་ཁོང་དགོད་བྱ་ཡུལ་ཉིད་དུ་ཟད་དོ། ། དེ་ནི། གཉོམ་ཆུང་ལ་ངེས་པར་གཉོམ་ཆུང་གི་རྒྱུ་རྐྱེན་ཡོད་དགོས་པས་ཡིན། དཔེར་ན། ཕྱོགས་ག་གེ་མོར་མཁས་རྟགས་ཚང་བའི་གྲུབ་འབྲས་ཡོད་པ་དང་གཞན་གྱིས་ཡིད་སྨོན་འཆོར་བའི་མི་གཞི་བཟང་བ་སོགས་སོ།། འཇམ་དབྱངས་དར་རྒྱས་ལགས་ནི་ཤེས་རྒྱ་ཡངས་ཤིང་། ཞིབ་འཇུག་ཐད་ཟབ་ནན་ཆེ་བ་དང་། རྒྱ་བོད་ལོ་ཙཱའི་ཁྱབ་ཁོངས་སུ་ རྒྱ་འགྱུར་བོད་ཡིག་ཡིག་ཚགས་ཀྱི་ལོ་ཙཱའམ་བོད་འགྱུར་རྒྱ་ཡིག་གི་ལོ་རྒྱུས་རིག་པའི་ལོ་ཙཱ། ཡང་ན་རྒྱ་བོད་རྩོམ་རིག་ལོ་ཙཱའི་ཁྱབ་ཁོངས་གང་ཡིན་ཀྱང་། སྤུས་ཚད་ཐད་དགའ་འོས་པའི་གྲུབ་འབྲས་མངོན་ཡོད། དེ་ལྟར་ཁོང་ནི་ཁ་ཁུ་སིམ་པའི་མི་ཞིག་ཡིན་ལ། མགོ་མཐོ་མདོག་དང་ཁེངས་དྲེགས་ཅི་ཡང་མེད་པར་རང་གི་དམིགས་པ་བཅངས་ཤིང་སྡུག་རུས་ཐུབ་པ་ལ་བརྟེན་ནས་སོ་སོའི་ཕུགས་འདུན་ལ་བརྩོན་པ་ཞིག་ཡིན། ཤིང་རྟ་ལོའི་ལོ་གསར་ཚེས་ལ་ཉེ་བའི་གོང་དུ། བདག་གིས་བོད་ཀྱི་ལོ་ཙཱ་བ་དང་ཤེས་ཡོན་ཅན་ཡིན་པའི་ཀྲུང་གོའི་བོད་རིག་པ་དཔེ་སྐྲུན་ཁང་གི་རྩོམ་སྒྲིག་ཞིབ་བཤེར་སྐུ་གཞོན་རྒན་འཇམ་དབྱངས་དར་རྒྱས་ལགས་ལ་ཁ་ཆད་ཀྱིས་ཁོང་དང་ལྷན་དུ་ལོ་ཙཱའི་སྐོར་གྱི་ཁ་བརྡ་བྱས་པ་ཡིན། སྐབས་དེའི་ནང་དོན་ནི་གཤམ་གསལ།
ཧ་སིན། ཐོག་མར་ཁྱེད་རང་གི་བོད་བསྒྱུར་དཔེ་ཚོགས་གསར་དུ་ཐོན་པར་རྟེན་འབྲེལ་ཞུ། ལོ་རྒྱུས་དཔེ་ཆ་བསྒྱུར་བ་ལ་གནའི་རྒྱ་ཡིག་གི་རྨང་གཞི་ལེགས་པོ་ཞིག་དགོས་པས་ཉིད་ཀྱི་གནའི་རྒྱ་ཡིག་གི་ཆུ་ཚད་དེ་ཇི་ལྟར་སྦྱངས་པ་ཡིན།
འཇམ་དར། ངའི་གནའི་རྒྱ་ཡིག་གི་རྨང་གཞི་དེ་འདྲའི་ཡག་པོ་མེད། དེ་བཤད་ན་ངོ་གནོང་དགོས་པ་ཞིག་རེད། ང་རང་དམའ་འབྲིང་ལོ་རིམ་གཉིས་པར་གཞི་ནས་རྒྱ་ཡིག་སྦྱོང་མགོ་ཚུགས་པ་ཡིན། དམའ་འབྲིང་ལ་མ་འབྱོར་གོང་དུ་ངས་རང་གི་མིང་ཡང་རྒྱ་ཡིག་གིས་འབྲི་ཤེས་ཀྱི་མེད། དམའ་འབྲིང་ལོ་རིམ་གཉིས་པའི་སྐབས་སུ། རྒྱ་ཡིག་དགེ་རྒན་གྱིས་ང་དང་ངའི་སློབ་གྲོགས་གཅིག་ལ་དམིགས་སུ་སློབ་ཁྲིད་གནང་ནས། ང་གཉིས་ལ་ལོ་རིམ་དང་པོའི་སློབ་ཚན་ཁྲིད་པ་རེད། ཡི་གེ་འགའ་ཞིག་ཤེས་རྗེས། ཧ་གོ་ལ་མ་གོའི་ཚུལ་དུ་ཀློག་བདེ་བ་འགའ་ཞིག་བཀླགས་པ་ཡིན། ལྟ་ཀློག་བརྒྱུད་དེ་དང་ཐོག་ཡི་གེ་མི་ཤེས་པའི་གནད་དོན་དེ་ཐག་ཆོད་སོང་། དམའ་འབྲིང་དང་འབྲིང་རིམ་ཆེད་ཚན་འདོན་པའི་རིང་ལ། ཚང་མ་དྲག་རྩལ་སྒྲུང་གཏམ་ལྟ་ཀློག་བྱེད་པར་དང་དོད་ཆེ། སྐབས་དེ་དུས་སློབ་གྲྭའི་དཔེ་མཛོད་ཁང་དུ་ཡང་དཔེ་དེབ་འདིའི་རིགས་མོད་པོ་ཡོད། ང་ཡང་སློབ་གྲོགས་གཞན་དང་འདྲ་བར། མགོ་ཚོས་ལ་མ་ཚོས་དུ་ཅིན་ཡུང་། ལིའང་ཡུས་ཧྲེང་། ཀུའུ་ལུང་སོགས་དྲག་རྩལ་སྒྲུང་གཏམ་མང་པོ་བལྟས་མྱོང་། སྐབས་དེ་དུས་དཔེ་དེབ་འདི་རིགས་གཡར་ཐུབ་ཚེ། སྐོམ་པ་ཆུ་འདོད་ལ་ཆུ་རྙེད་པ་ནང་བཞིན་རེད་ལ། དཔེ་ཀློག་ལ་མགོ་འཁོར་བ་ནི་ཟས་བརྗེད་གཉིད་བཅག་གི་ཚད་དེར་ཐོན་ཡོད་ཟེར་ན་ཆོག དེ་དག་བཀླགས་པར་བརྟེན་དམའ་འབྲིང་ལོ་རིམ་གསུམ་པ་ནས་འབྲིང་རིམ་ཆེད་ཚན་གྱི་ལོ་རིམ་གཉིས་པའི་བར་གྱི་དུས་ཚོད་ནང་། ངའི་གོ་བ་ལོན་པའི་ནུས་ཚད་དེ་ཡར་ཐོན་བྱུང་། དེའི་རིང་ལ་ད་དུང 《སུའེ་ཐང་རྒྱལ་རབས་གཉིས་ཀྱི་སྒྲུང》 《ཐང་གི་རྒྱལ་རབས་ཉི་ཤུའི་སྒྲུང》 《ཧུའུ་ཚང་གི་དམག་དཔོན་གྱི་སྒྲུང》 《ཁྲི་པི་མེར་བསྲེགས་པ》 《དབྱང་ཚང་གི་དམག་དཔོན་གྱི་སྒྲུང》 《ཞུའེ་ཏིང་ཧྲན་གྱི་ནུབ་འདུལ་གཏམ་རྒྱུད》 《ཏོའུ་ཨར་ཏུན་གྱི་ལོ་རྒྱུས》《ཐུང་ལིན་གྱི་ལོ་རྒྱུས》 《ཡུའེ་ཧྥེ་ཡི་ལོ་རྒྱུས》《ཡུའེ་ཧྥེ་ཡི་ལོ་རྒྱུས་ཆ་ཚང་བརྗོད་པ》《ཧྲི་གུང་གིས་གྱོད་གཞི་རྩར་བཅད་པའི་གཏམ་རྒྱུད》སོགས་ཀྱང་བལྟས་པ་ཡིན། དེབ་འདི་གྲས་ལ་ལ་ཞིག་ནི་ཕལ་སྐད་ཁོ་ན་ཡིན་པ་དང་། འགའ་ཤས་ནི་ཕལ་སྐད་དང་ཡིག་སྐད་འདྲེས་མ་རེད། ཕལ་སྐད་དང་ཡིག་སྐད་འདྲེས་མའི་དཔེ་དེབ་འདི་རིགས་བལྟས་པ་མང་བས། དེས་སློབ་དེབ་ནང་གི་ཡིག་སྐད་ཀྱི་རྩོམ་རིག་སྦྱོང་བར་ཕན་ཐོགས་ཆེན་པོ་བྱུང་ལ། ལྟ་ཀློག་དང་གོ་བ་ལོན་པའི་ཕྱོགས་ལ་ཡང་ལེགས་ཆ་ངེས་ཅན་ཡོད། དེའི་ཐོག་སྐབས་དེའི་དུས་ངའི་དྲན་ཤེས་གསལ་པོ་ཡོད་པའི་དབང་གིས། བོད་ཡིག་དང་རྒྱ་ཡིག་གང་ཞིག་བློ་འཛིན་བྱ་དགོས་ཀྱང་། ང་རང་འཛིན་གྲྭའི་ནང་དུ་བློ་འཛིན་བྱེད་མགྱོགས་ཤོས་ཤིག་ཡིན། ངས་སློབ་དེབ་ནང་གི་ཡིག་སྐད་རྩོམ་ཡིག་དང་གནའ་བོའི་སྙན་ཚིག་ཕལ་ཆེ་བ་ངག་སྐྱོར་བཏང་བ་ནི་འཁོན་ཐོགས་མེད་པ་ཞིག་ཆགས་ཡོད། དེ་ལྟར་ཡིག་སྐད་རྩོམ་ཡིག་ལ་དགའ་ཞེན་ཇེ་ཆེ་ནས་ཇེ་ཆེ་རེད།
ཕྱིས་སུ་མཐོ་རིམ་ཆེད་ཚན་དང་ཤེས་རམས་པའི་བསླབ་ཚན་སློབ་སྦྱོང་བྱས་པ་བརྒྱུད། མུ་མཐུད་གནའ་རབས་རྒྱ་ཡིག་སློབ་ཚན་སོགས་ལ་ནན་ཏན་གྱིས་སྦྱངས་པ་ཡིན། གནའི་རྒྱ་ཡིག་ལ་གོ་བ་ལོན་པའི་ནུས་པའང་དེར་བསྟུན་གྱིས་ཡར་ཐོན་ཕྱིན་སོང་། མདོར་ན། མ་གཞི་ངའི་རྒྱ་ཡིག་གི་ཆུ་ཚད་མཐོ་པོ་དེ་འདྲ་མིན་ཀྱང་། འོན་ཏེ་ལོ་གྲངས་དང་ཤེས་ཚད་ཀྱི་ཁ་སྣོན་བྱུང་བ་དང་། ལོ་མང་པོར་གནའ་བོའི་རྒྱ་ཡིག་གི་ལོ་རྒྱུས་ཁོངས་ནས་ལོ་རྒྱུས་དཔྱད་གཞི་ལ་སློབ་སྦྱོང་དང་གསོག་ཉར། གོ་བ་ལོན་པ་དང་ཡིག་བསྒྱུར་བྱེད་པ་བརྒྱུད། སྤྱིའི་ཆ་ནས་དཀའ་ཁག་ཆེན་པོ་མིན་འདུག་ཅེས་བཤད་ཆོག
ཧ་སིན། ལོ་རྒྱུས་དཔེ་དེབ་ཡིག་བསྒྱུར་བྱེད་པ་ལ་དཔྱད་གཞི་མང་པོ་ཞིག་ཐོད་གཏུགས་དགོས་པ་རེད། ཁྱེད་རང་གིས་ལོ་རྒྱུས་རིག་པ་ལ་དགའ་ཞེན་ངེས་ཅན་ཞིག་ཡོད་པ་ལ་བརྟེན་ནས་ད་གཟོད་དཀའ་ཚེགས་ཆེ་ཞིང་སྤྲོ་སྣང་བྲལ་བའི་བརྒྱུད་རིམ་དེ་ལས་རྒྱལ་བ་ཡིན་ནམ།
འཇམ་དར། དེ་འདྲ་རང་རེད། གནའ་བོའི་རྒྱ་ཡིག་གིས་བྲིས་པའི་ལོ་རྒྱུས་ཡིག་རིགས་བསྒྱུར་རྒྱུ་དང་། མ་ཟད་དེའི་ཁྲོད་དུ་འཁོད་པའི་བོད་ཀྱི་ལོ་རྒྱུས་དཔྱད་ཡིག་དེ་ཚོ་བསྒྱུར་དགོས་ཚེ། བོད་ཀྱི་ལོ་རྒྱུས་དང་ཀྲུང་ཡོན་རྒྱལ་རབས་རིམ་བྱུང་གི་ལོ་རྒྱུས་གཉིས་ཀ་ལ་ཆ་རྒྱུས་ངེས་ཅན་ཡོད་ན་མ་གཏོགས་མི་འགྲིག དེ་བས་མ་ཡིག་གི་ནང་དོན་ལ་གོ་བ་ཡང་དག་ལོན་དགོས་པ་དང་མ་ཡིག་གི་ནང་དོན་ལ་གདེང་ཚོད་ངེས་ཅན་ཡོད་པ་གཞིར་བྱས། ལོ་རྒྱུས་མི་བུའི་དབར་གྱི་འབྲེལ་བ་དང་དོན་དག་གི་མགོ་རྔ་ཚང་བ་དང་། སྐབས་དེའི་དམག་སྲིད་དང་དཔོན་པོའི་ལས་གནས་ཀྱི་ལམ་ལུགས། མངའ་ཁོངས་དང་རྒྱལ་ས། སྤྱི་ཚོགས་ཀྱི་སེམས་ཁམས་དང་ཡུལ་སྲོལ་གོམས་གཤིས། གནའ་དེང་གཉིས་ཀྱི་ཡི་གེའི་སྒྲ་འདོན་ཚུལ་སོགས་དེ་དག་ཚང་མར་ཆ་རྒྱུས་ཟབ་མོ་ཡོད་དགོས། དེ་དག་ཧ་མ་གོ་བར་མགོ་ཚོས་ལ་མ་ཚོད་དུ་ཨུ་ཚུགས་ཀྱིས་བསྒྱུར་བའི་དབང་དུ་བཏང་ན། མི་གཞན་ཁོང་དགོད་འཆོར་བའི་གནད་དོན་འབྱུང་ངེས་རེད།
ངས་བསྒྱུར་བའི་བོད་ཀྱི་ལོ་རྒྱུས་དཔྱད་གཞི་དེ་དག་ནི་རྒྱ་ནག་གི་དཔེ་དེབ 《ཧན་རྒྱལ་རབས་ཀྱི་ལོ་རྒྱུས》《ཧན་རྒྱལ་རབས་ཤར་མའི་ལོ་རྒྱུས》 《ཅིན་རྒྱལ་རབས་ཀྱི་ལོ་རྒྱུས》 《སུང་རྒྱལ་རབས་ཀྱི་ལོ་རྒྱུས》 《ཆི་རྒྱལ་རབས་ལྷོ་མའི་ལོ་རྒྱུས》 《ལིའང་རྒྱལ་རབས་ཀྱི་ལོ་རྒྱུས》 《ཝེ་རྒྱལ་རབས་ཀྱི་ལོ་རྒྱུས》 《ཀྲོའུ་རྒྱལ་རབས་ཀྱི་ལོ་རྒྱུས》 《སུའེ་རྒྱལ་རབས་ཀྱི་ལོ་རྒྱུས》 《རྒྱལ་རབས་བྱང་མའི་ལོ་རྒྱུས》 《ཐུང་ཏེན》 《ཐང་གི་ལམ་སྲོལ་གནད་བསྡུས》 《ཐང་རྒྱལ་རབས་ཀྱི་ལོ་རྒྱུས་རྙིང་མ》 《ཐང་རྒྱལ་རབས་ཀྱི་ལོ་རྒྱུས་གསར་མ》 《རྒྱལ་རབས་ལྔའི་ལོ་རྒྱུས་རྙིང་མ》 《རྒྱལ་རབས་ལྔའི་ལོ་རྒྱུས་གསར་མ》 《སུང་རྒྱལ་རབས་ཀྱི་ལོ་རྒྱུས》 《ལིའོ་རྒྱལ་རབས་ཀྱི་ལོ་རྒྱུས》《ཅིན་རྒྱལ་རབས་ཀྱི་ལོ་རྒྱུས》《སྲིད་སྐྱོང་མེ་ལོང》 སོགས་རྒྱ་ཡིག་གི་ལོ་རྒྱུས་གནའ་དཔེ་དེ་དག་ཡིན། དེར་བརྟེན་ནང་དོན་ཡང་བོད་ཀྱི་ལོ་རྒྱུས་དང་བོད་དང་འབྲེལ་ཡོད་ཀྱི་རྒྱལ་ཕྲན་དང་ཚོ་པ་ཁག་གི་ལོ་རྒྱུས་ཀྱི་དཔྱད་གཞི་ཡིན། དེ་དག་ལས《སྲིད་སྐྱོང་མེ་ལོང》ནང་དུ་འཁོད་པའི་བོད་ཀྱི་ལོ་རྒྱུས་དཔྱད་གཞི་ནི། ཕལ་ཆེ་བ་སྤུར་རྒྱལ་བཙན་པོའི་དུས་ཀྱི་ལོ་རྒྱུས་དོན་རྐྱེན་དང་། ནང་དོན་དེའི་གྲས་ནི་བོད་ཀྱི་གནའ་རབས་ལོ་རྒྱུས་དཔེ་དེབ་ནང་དུ་ཡང་མི་ཉུང་བ་ཞིག་ཡོད། དེའི་ཁྲོད་དུ་རྒྱ་བོད་ལོ་རྒྱུས་དཔྱད་གཞིའི་དབར་ཐོད་ཐུག་ས་མང་པོ་འདུག་པས་ཕན་ཚུན་དཔྱད་སྡུར་བྱེད་ཆོག འོན་ཏེ་རྒྱ་ཡིག་གི་དཔེ་ཆ་གཞན་གྱི་ནང་དུ་འཁོད་པའི་བོད་འབྲེལ་ལོ་རྒྱུས་དཔྱད་གཞི་དེ་དག་ནི་བོད་ཡིག་གི་ལོ་རྒྱུས་དཔེ་དེབ་ནང་ཧ་ལམ་དེ་དང་ཐོད་ཐུག་ས་མེད་ཚོད་དུ་སྣང་ངོ་།། དེར་བརྟེན་ལོ་རྒྱུས་ཡིག་ཚགས་འདི་ཚོ་བསྒྱུར་བ་ལ། རང་སེམས་རྣལ་དུ་ཕབ་ནས། རང་གི་ཤེས་ཚོད་ཀྱི་ད་ཡོད་ལོ་རྒྱུས་དཔྱད་གཞི་ཕོན་ཆེན་ལྟ་ཀློག་བྱ་དགོས་པ་རེད། ད་ལོ་དཔེ་སྐྲུན་བྱས་པའི་ལོ་རྒྱུས་བོད་འགྱུར་མ་གསུམ་པོ་འདི་ཚོ་ཡིག་བསྒྱུར་བྱེད་པ་ལ་མང་ཡང་ལོ་གཉིས་ལྷག་ཙམ་ཡན་ལས་འགོར་མེད།(ལོ་རྒྱུས་དཔེ་ཚོགས་འདི ༢༠༠༧ ལོར་བསྒྱུར་མགོ་ཚུགས་པ་དང ༢༠༡༠ ལོར་སྤྱིའི་ཆ་ནས་བསྒྱུར་ཚར) དེ་འཕྲོས་ཀྱི་དུས་ཚོད་ཚང་མ་དཔྱད་གཞི་ལྟ་ཀློག་དང་ཐོད་གཏུགས་པ། མཆན་འགྲེལ་འགོད་པ་སོགས་ལ་སྤྱད། ང་རང་ཆུང་དུས་ནས་ལོ་རྒྱུས་ལ་དགའ་ཞེན་ཡོད་པའི་དབང་གིས་བྱ་བ་འདི་སྤྲོ་སྣང་བྲལ་བ་ཡང་ཚོར་མ་མྱོང་།
སྟབས་ལེགས་པར་ང་ཆུང་དུས་ནས་ལོ་རྒྱུས་སྒྲུང་གཏམ་ཀློག་རྒྱུར་དགའ་པོ་ཡོད། གོ་བདེ་བའི་ལོ་རྒྱུས་དཔེ་རྒྱུན་དེ་དག་གི་མངོན་མེད་ནུས་པས་བདག་ལ་ཕན་ཐོགས་བྱུང་ལ། དེས་ང་རང་ལོ་རྒྱུས་ལ་དགའ་བ་ཇེ་ཆེར་ཕྱིན་སོང་། ང་རང་ཤེས་རམས་ཞིབ་འཇུག་ལ་སློབ་སྦྱོང་བྱེད་དུས་བྲིས་པའི་དཔྱད་རྩོམ་ལ་ལ་ནི་ཚད་མི་འདྲ་བའི་སྒོ་ནས་བོད་ཀྱི་གནའ་རབས་ལོ་རྒྱུས་དང་འབྲེལ་བ་ཡོད། མ་གཞི་ངས་ཆེད་དུ་ལོ་རྒྱུས་རིག་པར་མགོ་རྔ་ཚང་བའི་སློབ་སྦྱོང་དང་སྦྱོང་བརྡར་བྱེད་མ་མྱོང་མོད། འོན་ཏེ་ངས་རྒྱལ་ཁབ་ཕྱི་ནང་གི་ལོ་རྒྱུས་དཔེ་ཆ་གཙོ་ཆེན་པོ་མི་ཉུང་བ་ཞིག་བལྟས་མྱོང་ལ། དེ་དག་ལས་ཀྱང་བོད་ཀྱི་ལོ་རྒྱུས་དང་འབྲེལ་ཡོད་ཀྱི་དཔེ་ཆ་ཡིན། ངས་བསམ་ཚེ། རྙོག་འཛིང་ཆེ་ལ་སྤྲོ་སྣང་བྲལ་བའི་བྱ་བ་གང་ཞིག་ཡིན་རུང་། དགའ་ཞེན་ཡོད་ན། དེ་ནི་རྒྱུན་འཁྱོངས་ཐུབ་པ་དང་དེའི་ཁྲོད་ནས་དགའ་སྤྲོ་མྱོང་ཐུབ།
ཧ་སིན། “རྙོག་འཛིང་ཆེ་ལ་སྤྲོ་སྣང་བྲལ་བའི་བྱ་བ་གང་ཞིག་ཡིན་རུང་། དགའ་ཞེན་ཡོད་ན། དེ་ནི་རྒྱུན་འཁྱོངས་ཐུབ་པ་དང་དེའི་ཁྲོད་ནས་དགའ་སྤྲོ་མྱོང་ཐུབ”གཏམ་འདི་ཧ་ཅང་ཡག དེས་ན་ཁྱེད་རང་གིས་ལོ་རྒྱུས་གནའ་དཔེ་བསྒྱུར་སྐབས་རྩ་དོན་གང་འདྲ་ཞིག་ཚད་གཞིར་བཟུང་བ་ཡིན།
འཇམ་དར། ཐོག་མར་མ་ཡིག་དང་བསྟུན་པ་དེ་རེད། རྒྱ་ནག་རིག་གནས་ཀྱི་ཡིག་འབྲིའི་སྲོལ་རྒྱུན་དེ་ལོ་སྟོང་ཕྲག་འགའ་ཞིག་ལ་རྒྱུན་འཛིན་བྱས་པ་དང་། ཕྱིས་སུ་རིགས་དབྱེ་ནས་རུའུ་ལུགས་ཀྱི་གསུང་རབ། ལོ་རྒྱུས་དེབ་ཐེར། རིག་གཞུང་གྲུབ་མཐའ་ཁག་གི་གསུང་རྩོམ། རྩོམ་ཡིག་ཕྱོགས་བསྒྲིགས་བཅས་ཆ་ཤས་བཞི་བྱུང་། ངས་ཡིག་བསྒྱུར་བྱས་པའི་ལོ་རྒྱུས་དཔྱད་གཞི་འདི་དག་ནི“ལོ་རྒྱུས”ཀྱི་ཁོངས་སུ་གཏོགས་པ་ཡིན། དེབ་འདི་ཚོ་ལོ་བརྒྱ་ཕྲག་འགའི་ཡར་སྔོན་གྱི་ཡིན་པ་དང་གཞན་ལོ་སྟོང་ཕྲག་གཅིག་གཉིས་གོང་གི་གནའ་རབས་ལོ་རྒྱུས་རེད། འདི་ཚོ་བསྒྱུར་དུས། མ་ཡིག་གི་ནང་དོན་དང་མཐུན་དགོས་པ་ནི་བཤད་མ་དགོས་པ་ཞིག་རེད། མ་ཡིག་གི་ནང་དོན་གང་ཐུབ་ཅི་ཐུབ་ཀྱིས་སྔར་མ་ཡིག་གི་གོ་དོན་ལྟར་ཡང་དག་པའི་སྒོ་ནས་བོད་ཡིག་ཏུ་བསྒྱུར་དགོས་པ་ལས། རང་གི་བསམ་ཕྱོགས་ལྟར་འགྱུར་བཟོ་བྱེད་པའམ་དེང་གི་བསམ་བློའི་གཏོང་ཕྱོགས་སམ་རིན་ཐང་གི་ལྟ་ཚུལ་ཁྱེར་ནས་འགྲེལ་པ་འཁྱོག་པོ་དང་བསྒྱུར་སྐྱོན་འབྱུང་མི་ཉན་པ་རེད། གཞན་ཁྲལ་སེལ་སླ་བཅོས་ཀྱིས་བསྒྲུབ་མི་རུང་། དེ་སྔ་རྒྱ་ཡིག་ནས་བོད་ཡིག་ཏུ་བསྒྱུར་བའི་ལོ་རྒྱུས་དཔྱད་གཞིའི་འགྱུར་མ་ཁག་ཅིག་ལ་གོང་གི་སྐྱོན་མཁྲེགས་པོ་དེ་དག་ལས་མི་ཉུང་བ་ཞིག་ཐོན་ཡོད་ཅིང་། འདིའི་ཐད་གཟབ་ནན་བྱེད་དགོས་པའི་ཆ་ཧ་ཅང་མང་པོ་ཡོད་དེ། མ་ཡིག་དང་བསྟུན་པ་ལ། ང་ཚོས་རུའུ་ལུགས་ཀྱི་གཙོ་བོར་བྱས་པའི་རྒྱའི་རིག་གནས་ལ་ཆ་རྒྱུས་ངེས་ཅན་ཡོད་དགོས་ལ། དཔེར་ན། གནའ་བོའི་ཀྲུང་གོ་བའི“སྣོད་བཅུད་མཉམ་གནས” “གནམ་འོག” “ཕྱོགས་བཞིའི་མཐའ་འཁོབ་མི་རིགས” “བསླབ་འདོམས” “ཀྲུང་གོ”སོགས་ཀྱི་འདོད་ཚུལ་དང་། འདི་དག་ལས་མཆེད་པའི་ཆོ་ག ལོ་རྒྱུས་མཁན་གྱི་སྐད་ཆ་དང་བྱ་སྤྱོད་སོགས་སོ།། འདིར་དཔེར་ན། མི་ཤི་བ་ལ་མཚོན་ན། གནའ་བོའི་རྒྱ་རིགས་ཀྱི་སྤྱི་ཚོགས་ནང་གྲལ་རིམ་མི་གཅིག་པ་དང་གོ་ས་མི་གཅིག་པའི་མི་དག་ལ་འབོད་ཚུལ་ཡང་མི་འདྲ་བ་ཡིན། དེ་ཡང་བོད་ཡིག་ནང་དུ། གཤེགས་དང་འདས། གྲོངས། ཤི་སོགས་དང་འདྲ་བར་འབོད་སྟངས་མི་གཅིག་པ་ཡོད། ཁོ་ཚོས་ཡི་གེ་འདི་དག་གི་སྤྱོད་དུས་དོ་གལ་ཆེན་པོ་བྱེད་པ་ཡིན་པས། ང་ཚོས་དེའི་སྒྲིག་སྲོལ་ལས་འགལ་ནས་གང་འདོད་དུ་བསྒྱུར་ན་མི་འགྲིག་ལ། ཡི་གེ་འདི་རིགས་བསྒྱུར་བའི་ཚེ། འགྱུར་ཡིག་གི་ནང་དུ་ཡང་ཁྱད་པར་གསལ་པོ་ཕྱེ་དགོས་པ་ལས། ཚང་མ་ཞེ་ཚིག་གཅིག་གིས་ཚབ་མཚོན་བྱེད་མི་རུང་བ་འདི་ཡང་གལ་ཆེན་ཡིན།
དེ་ནས་བོད་ཡིག་གི་མཚོན་ཐབས་སུ་ཚིག་སྦྱོར་བདེ་མོ་ཞིག་དང་ཁ་གསལ་པོ་ཞིག་དགོས་པའི་གནད་དོན་ཡིན། ངས་ཡིག་བསྒྱུར་བྱེད་པའི་དམིགས་ཡུལ་ནི་བོད་ཀྱི་ལོ་རྒྱུས་དཔྱད་གཞི་ཁ་གསབ་དང་ཕུན་སུམ་ཚོགས་སུ་གཏོང་རྒྱུ་དང་བོད་ཡིག་གི་ཐོག་ནས་བོད་ཀྱི་ལོ་རྒྱུས་ལ་ཞིབ་འཇུག་བྱེད་པ་དང་ཡང་ཐད་ཀར་རྒྱ་ཡིག་གི་གནའ་དཔེ་ལ་ལྟ་ཀློག་མི་ཐུབ་པའི་བོད་ཀྱི་ཤེས་ལྡན་པ་ཚོ་དང་། གཞན་བོད་ཀྱི་ལོ་རྒྱུས་ལ་དགའ་ཞེན་ཡོད་པའི་ཀློག་པོ་ཚོར་དཔྱད་གཞིར་ཕུལ་བ་ཡིན། དེར་བརྟེན། ཡིག་བསྒྱུར་ནི་མ་ཡིག་དང་མཐུན་དགོས་པ་གལ་ཆེ་བ་དང་མ་རྩོམ་གྱིས་དོན་བརྗོད་དང་རྩོམ་ཉམས་ལ་བསམ་གཞིགས་བྱེད་པ་དང་སྦྲགས། སྐད་ཆའི་ཐད་ནས་བོད་ཡིག་གི་བརྡ་སྤྲོད་རྒྱུན་ཤེས་དང་འཚམ་དགོས་ལ། ཡིག་ཟོར་ཡང་ཞིང་གོ་བདེ་བ། ཚིག་སྦྱོར་བདེ་མོ་ཞིག་དགོས།
ཧ་སིན། ངས་ཤེས་གསལ་ལ། ཁྱེད་རང་གི་རྩོམ་རིག་ལོ་ཙཱ་གནང་བ་ཡང་ལེགས་པས། རྩོམ་རིག་ལོ་ཙཱ་དང་ལོ་རྒྱུས་ལོ་ཙཱ་གཉིས་ལས་ཁྱེད་རང་ཕྱོགས་གང་ལ་དགའ་པོ་ཡོད་པ་རྒྱུ་མཚན་དང་བཅས་གསུངས་རོགས།
འཇམ་དར། ང་རང་རྩོམ་རིག་ལོ་ཙཱ་ལ་དགའ་པོ་ཡོད། དེ་ཡང་ལས་ཀའི་བར་གླགས་ནས་སྐབས་རེར་བསྒྱུར་བ་ལས་རྣམ་ཀུན་རྒྱུན་མཐུད་ཀྱིས་སྒྱུར་གྱིན་མེད། དེའི་ཕྱོགས་ལ་དམིགས་ཡུལ་དང་འཆར་གཞི་ཡང་དེ་ཙམ་མེད། དེ་ནི་ལས་ཀའི་རྙོག་འཛིང་གི་ཧྲག་བར་ནས་དོ་སྙོམས་བྱ་ཐབས་ཤིག་གམ་རང་ཉིད་བྱིས་དུས་ནས་རྩོམ་རིག་ལ་དགའ་བའི་རྒྱུན་འཁྱོངས་ཤིག་ལ་ངོས་འཛིན་ཆོག ད་ཆ་རྩོམ་རིག་བརྩམས་ཆོས་ལྟ་རྒྱུ་ཧ་ཅང་ཉུང་བ་དང་རྩོམ་རིག་ལོ་ཙཱ་བྱས་པ་མང་པོ་མིན་ཡང་། ངས་བསམ་ན། རྩོམ་རིག་ལོ་ཙཱ་བྱེད་དུས་ཀྱི་རྩོམ་པ་པོ་དང་ལྟ་ཚུལ་གཅིག་ཏུ་ལངས་ནས་སྒྲོག་པ་དང་བརྩེ་བ་དང་སྣང་བརྙན་ལ་ཞིབ་ལྟ་བྱས་པ་ལས་རྙེད་པའི་སྤྲོ་བ་དེ་དམིགས་གསལ་བ་ཞིག་རེད། དེས་མི་ལ་དགའ་སྣང་ཆེན་པོ་སྟེར་གྱིན་འདུག
ལོ་རྒྱུས་ལོ་ཙཱ་བྱེད་པ་ལ་ང་རང་དགའ་པོ་ཡོད་པས་མ་ཚད། དེ་ནི་རང་ཉིད་ཀྱི་དོན་དག་ཅིག་དང་འགན་འཁྲི་ཞིག་ཏུ་འཛིན་ནས་སྒྲུབ་ཀྱིན་ཡོད། གནའ་བོའི་རྒྱ་དཔེའི་ནང་གི་བོད་དང་འབྲེལ་ཡོད་ཀྱི་ལོ་རྒྱུས་དཔྱད་གཞི་མང་པོ་ཞིག་ཡོད་པ་ནི་ཁྱེད་རང་གིས་མཁྱེན་གསལ་རེད། ལོ་རྒྱུས་དཔྱད་གཞི་འདི་དག་ཡིག་བསྒྱུར་བྱས་པ་བརྒྱུད། བོད་ཀྱི་ལོ་རྒྱུས་རྒྱུ་ཆ་དང་དཔྱད་གཞིར་ཁ་གསབ་པ་དང་ཕུན་སུམ་ཇེ་ཚོགས་སུ་འགྲོ་བ་ལ་དོན་སྙིང་ཆེན་པོ་ཡོད་རེད། འོན་ཏེ་དུས་རབས་གོང་མའི་ལོ་རབས་བརྒྱད་ཅུ་པའི་ནང་། སྐུ་ཞབས་དོན་གྲུབ་རྒྱལ་ལགས་དང་སྐུ་ཞབས་ཁྲིན་ཆིན་དབྱིན་གཉིས་ནས 《ཐང་ཡིག》གསར་རྙིང་གཉིས་ནང་གི《སྤུར་རྒྱལ་བཙན་པོའི་སྐོར》དེ་བསྒྱུར་བའི་རྗེས་སུ། བྱ་བ་འདིའི་རྒྱུན་སྐྱོང་མཁན་མེད་པར་གྱུར་ཡོད། སྟབས་ལེགས་པར་ང་རང་ཡིག་བསྒྱུར་ཅུད་ནས་ཕུལ་བྱུང་ལོ་ཙཱ་བ་ཁྱེད་རྣམས་དང་མཉམ་དུ་བྱ་བ་སྒྲུབ་རྒྱུ་བྱུང་ནས། ཆེད་ལས་ལོ་ཙཱ་བ་ཞིག་ཏུ་གྱུར། ལོ་མང་པོའི་རིང་གཟབ་ནན་ངང་ཡིག་བསྒྱུར་སྦྱོང་བརྡར་དང་ལག་ལེན་བྱས་པས། ད་ཆ་རང་ཉིད་ལ་ལོ་རྒྱུས་དཔྱད་གཞི་འདི་དག་བསྒྱུར་རྒྱུའི་མཐུན་རྐྱེན་འཛོམས་ཡོད་ལ་འགན་འཁྲི་དེ་ཡང་ཡོད་སྙམ། མ་གཞི་གཞན་སུ་ཞིག་གིས་ང་ལ་བྱ་བ་འདི་བཀོད་སྒྲིག་བྱས་པ་མ་ཡིན་ནའང་། ང་རང་གི་བསམ་པར་བྱ་བ་འདི་ངས་སྒྲུབ་དགོས་པ་ཞིག་རེད་འདོད་ཡོད། དེ་ནི་ངའི་ཚེ་སྲོག་གིས་ང་ལ་བཀོད་སྒྲིག་བྱས་པའི་འགན་འཁྲི་ཞིག་རེད། ཚད་གཞི་ཇི་འདྲ་ཞིག་ཏུ་བསྒྲུབ་ཐུབ་མིན་དང་རྒྱུན་རིང་ཐུང་གང་འདྲ་ཞིག་ལ་བསྐྱོད་ཐུབ་མིན་ནི་ང་རང་གིས་འདང་རྒྱག་དགོས་པ་ཞིག་མ་རེད། དེར་བརྟེན། ངའི་ངོས་ནས་ལོ་རྒྱུས་ཡིག་བསྒྱུར་བྱེད་པ་ནི་དགའ་ཞེན་དང་འགན་འཁྲི་ཟུང་དུ་འབྲེལ་བའི་བྱེད་ནུས་ཀྱིས་སྒྲུབ་བཞིན་པའི་བྱ་བ་ཞིག་ཡིན།[མུ་འགོད](རྩོམ་འགན་པ། རྟ་མགྲིན)


༢༠༡༨ ཟླ་ ༤ ཚེས་ ༡༨ རེས་གཟའ་ལྷག་པ།
༄༅། །འདི་གར་བྱང་ཨ་རི་སྐུ་ཚབ་དོན་ཁང་ནས་བཏང་གནས་ནང་འཁོད་དོན། བྱང་ཨ་རིའི་སྐུ་ཚབ་དོན་གཅོད་དངོས་གྲུབ་ཚེ་རིང་མཆོག་གིས་ཨ་རིའི་སི་ལི་ཁོན་ Silicon Valley དེང་རབས་འཕྲུལ་རིགས་གྲོང་སྡེའི་འགོ་ཁྲིད་དང་། མངའ་སྡེའི་གྲོས་ཚོགས་གོང་འོག་འཐུས་མི། དེ་བཞིན་གྲོང་ཁྱེར་བྷར་ཀེ་ལེ་ Berkeley སྤྱི་ཁྱབ་པ་མཆོག་བཅས་དང་མཇལ་འཕྲད་གནང་ཡོད།
ཕྱི་ལོ་ ༢༠༡༨ ཟླ་ ༤ ཚེས་ ༡༦ ཉིན་བྱང་ཨ་རི་སྐུ་ཚབ་དོན་གཅོད་ད
ངོས་གྲུབ་ཚེ་རིང་མཆོག་གིས་ཨ་རིའི ་ནུབ་ཕྱོགས་གྲོང་ཁྱེར་སན་ཕི་རན་ སི་སི་ཁོ་ San Francisco ནང་ཡོད་པའི་དེང་རབས་འཕྲུལ་རིགས་ གྲོང་སྡེའི་ Silicon Valley འགོ་ཁྲིད་དང་། Ripcord ཞེས་པའི་མཉེན་ཆས་འཕྲུལ་རིགས་ལས་ ཁང་གསར་འཛུགས་གནང་མཁན་གྱི་ཕྱག་རོ གས་(Co-founder of Ripcord) ཡིན་པའི་སྐུ་ཞབས་ཨེ་ལེག་ཧྤེལ་ཌོ ན་ Alex Fieldong མཇལ་ནས་བོད་མིའི་ཤེས་ཡོན་སྤྱི་ད ང་། ལྷག་པར་བྱང་ཨ་རིའི་ཁུལ་གྱི་བོད་ རིགས་གཞོན་སྐྱེས་སེམས་ཁུར་ཅན་རྣམས་ཀྱི་བོད་ཀྱི་ སྐད་ཡིག་ཡར་རྒྱས་གཏོང་རྒྱུའི ་མ་འོངས་ལས་འཆར་ལ་རྒྱབ ་སྐྱོར་གནང་སྐྱོང་ཡོང་བའི་སྐོར་སོགས་ཞུས་འདུག
སྐུ་ཞབས་ཨེ་ལེག་ཧྤེལ་ཌོན་ Alex Fieldong ངོས་
ནས་བོད་ཐུན་མིན་ རིག་གཞུང་དང་ངོ་བོ་སྲུང་སྐྱོབ་བྱེད་རྒྱུར་ཐུ གས་སྣང་ཆེན་པོ་གནང་བ་དང་འབྲེལ་ག ང་ཐུབ་ཕྱག་རོགས་གནང་རྒྱུའི་རྣམ་འགྱུར་གསལ་འདོན་གནང་འདུག
གཞན་ཡང་བྱང་ཁ་ལི་ཧྥོ་ནི་ཡ་བོད་རིགས་སྤྱི་མཐུན་ཚོགས་པའི་གོ་སྒྲིག་འོག་སྐུ་ཚབ་དོན་གཅོད་ལས་ཁང་གི་རྒྱ་
རིགས་འབྲེལ་མཐུད་པ་ཀུན་དགའ་བཀྲ་ ཤིས་ལགས་དང་། སྐུ་ཚབ་དོན་གཅོད་ལས་ཁང་གི་བོད་ རིགས་འབྲེལ་མཐུད་པ་བསྟན་འཛིན་ཚེ ་དཔག་ལགས་གཉིས་ཀྱིས་ཁ་ལི་ཧྥོ་ནི་ California ཡ་མངའ་སྡེའི་བོད་རིགས་སྤྱི་མཐུན་ཚོགས་པའི་ཚོགས་གཙོ་བསྟན་འཛིན་རང་གྲོལ་ལགས་དང་ལྷན། མངའ་སྡེའི་གྲོ ས་ཚོགས་གོང་མའི་འཐུས་མི་ Senator སྐུ་ཞབས ་སི་ཀོ་ཊི་ཝིའི་ནར་ Scott Weiner མཆོག་དང་། གྲོས་ཚོགས་འོག་མའི་ཚོགས་གཙོ་སྐུ ་ཞབས་ཨན་ཐོ་ནི་རན་ཌོན་ Anthony Rendon མཆོག དེ་བཞིན་ཁོང་གི་ཕྱག་རོགས་གྲོས་ཚོགས་ འོག་མའི་ཚོགས་གཙོའི་ལས་ཁུངས་ཀྱི ་རྒྱལ་སྤྱིའི་འབྲེལ་ལམ་ཚན་པའི་ འགན་འཛིན་ཨན་ཁ་ལི Anka Lee ལགས། འགན་འཛིན་གཞོན་པ་རྗོ་སེ་ཨལ་ཝར་དོ ་ Jose Alvarado བཅས་མཇལ་འཕྲད་གནང་འདུག
མཇལ་འཕྲད་སྐབས་ཨ་རིའི་གཞུང་དང་གྲོས་ཚོགས་ནས་བོ
ད་དང་བོད་མིར་གདུང་སེམས་མཉམ་སྐྱེས་མཚོན་སླད་དེ་སྔ་ཨ་རིའི་ཕྱི་སྲིད་ལས་ཁུངས ་ནང་བོད་ལུགས་ལོ་གསར་སྲུང་བརྩི་ དང་། གྲོས་ཚོགས་ནང་དུའང་༸གོང་ས་༸སྐྱབས་མགོན་ཆེན་པོ་མཆོག་ གི་༸སྐུའི་འཁྲུངས་སྐར་ཉིན་མོ་སྲུང་བརྩི་ ཞུས་པར་བརྟེན། གཞིས་ལུས་བོད་མིའི་བསམ་བློའི་ནང་སྤོབས་པ་དང་རེ་བ་གསར་པ་ཞིག་སྦྱིན་ཐུ བ་པ་མ་ཟད། རྒྱལ་ཁབ་གཞན་གྱི་གྲོས་ཚོགས་ལའང ་མིག་དཔེར་འོས་པ་ཞིག་ཆགས་ཡོད་སྟབས་ཐུགས་རྗེ་ཆེ་ཞུས་པ་དང་སྦྲགས། ཁ་ལི་ཧྥོ་ནི་ California མངའ་སྡེའི་གྲོས་ཚོགས་ནས་ཀྱང ་བོད་ཀྱི་ཆོས་དང་ལེགས་བྱང་། ངོ་བོ་སོགས་སྲུང་སྐྱོབ་ཆེད་རྒྱབ་སྐྱོར་གྱི་ལས་འགུལ་སྤེལ་གནང་ཡོང་བའི ་འབོད་སྐུལ་ཡང་ཞུས་འདུག
དེ་བཞིན་བོད་མིའི་སྐུ་ཚབ་རྣམ་པས་སྐབས་དེར་ཉེ་ཆར་ཨ་རིའི་མངའ་སྡེ་ཝེ་སི་ཀོན་སིན་ W
isconsin ནས་བོད་ཀྱི་སྐད་ཡིག་དེར་གྲངས་ཉུང་མི་རིགས་ཀྱི་སྐད་ཡིག་ལ་ངོས་འཛིན་གནང་བ་ ལྟར། ཨ་རིའི་ནང་གི་བོད་མིའི་མི་འབོར ་མང་ཤོས་ཨང་གསུམ་པ་ཡིན་པ་ཁ་ལི་ཧྥོ་ནི་ཡ་ California མངའ་ གཞུང་ནས་ཀྱང་དེ་མཚུངས་ངོས་འཛིན་གནང་སྐྱོ ང་ཡོང་བའི་འབོད་སྐུལ་ཡང་ཞུས་པར། ཁོང་རྣམས་ནས་ཀྱང་བོད་མིའི་སྐུ་ཚབ་ཚོའི་རེ་འདུན་བཏོན་པ་དེར་གཟབ་ནན་ཐོག་གསན་འཇོག་གནང་བ་མ་ཟད། གང་ཐུབ་འབད་བརྩོན་གནང་རྒྱུའི་ཁས་ལེན་ཡང་གནང་འདུག
འོན་ཀྱང་ལས་དོན་དེ་དག་མཇུག་སྐྱོང་ཇི་ལྟར་གནང་མིན་རིམ་བཞིན་བོད་རིགས་སྤྱི་མཐུན་ཚོགས་པ་ད
ང་ཐད་ཀར་འབྲེལ་བ་གནང་རྒྱུ་ཡིན་སྐོར་གསུངས ་པ་དང་འབྲེལ། ལོ་ཤས་གོང་སྤྱི་ ནོར་༸གོང་ས་༸སྐྱབས་མགོན་ཆེན་པོ་ མཆོག་གྲོས་ཚོགས་ཀྱི་ཚོགས་ཁང་ཆེན་མོའི་ནང་ཆིབས་ སྒྱུར་བཀའ་དྲིན་བསྐྱངས་པ་དྲན་གསོ་གནང་ནས་འབྱུང་འགྱུར་མི་རིང་བར་༸གོང་ས་༸ སྐྱབས་མགོན་ཆེན་པོ་མཆོག་སླར་ཡང་ གྲོས་ཚོགས་ཀྱི་ཚོགས་ཁང་ཆེན་མོའི་ནང་གདན་འདྲེན་ཞུ་རྒྱུའི་སྐལ་བཟང་གི་ཉིན་མོ་ངང་སྒུག་ཞུ་བཞིན་ཡོད་པའི་རྣམ་འགྱུར་གསལ་འདོན་གནང་འདུག
ཕྱོགས་མཚུངས་ཕྱི་ཚེས་ ༡༧ ཉིན་སྐུ་ཚབ་དོན་གཅོད་མཆོག་དང་། སྤྱི་མཐུན་ཚོགས་པའི་ཚོགས་གཙོ་
བསྟན་འཛོན་རང་གྲོལ་ལགས་ཀྱིས་སྦིར་ ཀེ་ལི་ Berkeley གྲོང་ཁྱེར་གྱི་སྤྱི་ཁྱབ་ Mayor ཇི་སེི་ཨ་རིའི་གུ་ཨན་ Jesse Arreguín མཆོག་མཇལ་ཞིང་། མཇལ་འཕྲད་སྐབས་སྐུ་ཚབ་དོན་གཅོ ད་མཆོག་ནས། གྲོང་ཁྱེར་དེས་དུས་རྒྱུ ན་བོད་རིགས་སྤྱི་མཐུན་ཚོགས་པའི་ལས་དོན་རྣམས་ལ་རྒྱབ་སྐྱོ ར་གནང་དང་གནང་མུས་ཡིན་པར་བརྟེན་བོད་མི་ཡོངས་ཀྱི་ཚབ་ཞུས་ནས་ཐུགས་རྗེ་ཆེ་ཞུས་པ་དང་ འབྲེལ། མ་འོངས་པར་གྲོང་ཁྱེར་ལས་ཁུངས་ ནས་༸གོང་ས་༸སྐྱབས་མགོན་ཆེན་པོ་ མཆོག་གི་༸སྐུའི་འཁྲུངས་སྐར་དང་། བོད་ལུགས་ལོ་གསར་སྲུང་བརྩི་ཞུ་རྒྱུས་གཙོས་ལས་དོན་འདྲ་མིན་སྣ་ཚོགས་ཐོག་ནས་བོད་དང་བོད་མིར་རྒྱབ་སྐྱོར་གནང་ཐབས་གནང་རོགས་ཞེས་ཞུས་པ་དང་སྦྲགས། ལྷག་པར་བོད་ཀྱི་སྐད་ཡིག་སྲུང་སྐྱོབ་སླད་གྲོང་སྡེའི་ལས་ཁུངས་ནས་གཞུང་འབྲེལ་ཡིན་མིན་གྱི་ཐབས་ལམ་སྣ་ཚོགས་ཐོག་ནས་རྒྱབ་སྐྱོར་གནང་ཐུབ་ཚེ་དཀའ་སྡུག་མྱོང་བཞིན་པའི་གཞིས་ ལུས་བོད་མིའི་སྙིང་སྟོབས་འཕེལ་ རྒྱུར་དགེ་མཚན་ཆེན་པོ་ཡོད་པར་བརྟེན་དེ་ལྟར་དགོངས་བཞེས་ཡོང་ བའི་འབོད་སྐུལ་ཡང་ཞུས་པ་མ་ཟད། སྐུ་ཚབ་དོན་ཁང་གི་ཉིན་རེའི་ལས་དོན་ བྱེད་ཕྱོགས་སྐོར་ངོ་སྤྲོ ད་སྙིང་བསྡུས་དང་སྦྲགས། གལ་ཏེ་གྲོང་ཁྱེར་གྱི་སྤྱི་ཁྱབ་པ་མཆོག་མ་འོངས་པར་བཙན་བྱོལ་བོད་མིའི་གནས་སྟ ངས་མཁྱེན་རྟོགས་སླད་བཞུགས་སྒར་ དྷརྨ་ཤཱ་ལར་ཐུགས་ཁོམ་ནམ་བྱུང་ཡང་བཙན་བྱོལ་བོད་མིའི་སྒྲིག་འཛུགས་ནས་དུས་རྟག་ཏུ་ཕེབས་བསུའི་གྲ་སྒྲིག་ཡོད་སྐོར་ གསུངས།
ཐེངས་འདིའི་མཇལ་འཕྲད་སྐབས་བྱང་
ཁ་ལི་ཧྥོ་ནི་ཡ་བོད་རིགས་སྤྱི་ མཐུན་ཚོགས་པའི་ཚོགས་གཙོ་བསྟན་ འཛིན་རང་གྲོལ་ལགས་དང་། སྐུ་ཚབ་དོན་དོན་ཁང་གི་རྒྱ་རི གས་འབྲེལ་མཐུད་པ་ཀུན་དགའ་བཀྲིས་ ལགས་དང་། བོད་རིགས་འབྲེལ་མཐུད་པ་བསྟན་འཛི ན་ཚེ་དཔག་ལགས་མཉམ་བཅར་ཞུས་ཡོད་པ་དང་ ། མཇལ་འཕྲད་གོ་སྒྲིག་གནང་མཁན་ནི་ བྱང་ཁ་ལི་ཧྥོ་ནི་ཡ་བོད་རིགས་སྤྱི ་མཐུན་ཚོགས་པ་ཡིན་པ་མ་ཟད། སྐུ་ཚབ་དོན་གཅོད་ཐེངས་འདིར་ས་ གནས་སུ་བཅར་སྐབས་ས་གནས་བོད་རི གས་སྤྱི་མཐུན་ཚོགས་པའི་ཚོགས་གཙོས ་གཙོས་རྒྱུན་ལས་རྣམ་པས་གང་ཅིའི་ ཕྱག་རོགས་དང་གཞོགས་འདེགས་ཚགས་ཚུད་གནང་ བར་དོན་ཁང་ནས་ཡི་རང་བསྔགས་བརྗོད་གནང་འདུག་པ་བཅས། །


༄༅།། དཔལ་ལྡན་བཀའ་ཤག་ལྷན་རྒྱས་ཀྱི་དྲུང་དུ།
ཞུ་དོན། ཨོ་རྒྱན་སྟོབས་རྒྱལ་གྱིས་ནང་དོན་ཡང་དག་ཁུངས་ཐུབ་རྒྱུ་མཚན་ཅན་མེད་ཁར། ཕྱི་ཚུལ་ཚིག་འགྲོས་རྒྱ་ནག་གཞུང་ལས་ངན་པའི་ཐ་སྙད་ཆེད་སྤྱོད་ཀྱིས་༧གོང་ས་ཆེན་པོར་མཚན་དམས་ཞུས་པར། ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་ནས་བབ་བརླིང་བརྟན་གསུམ་ཁྱོན་ནས་མེད་པའི་དགོངས་སེལ་གསལ་བཤད་སྔ་ཕྱིར་སྤེལ་བ་དེ་ལྟར་ཡང་། རང་ཅག་ལས་ཀྱི་སྣེ་མོ་བ་ཐམས་ཅད་ཀྱིས་ནམ་ཞག་རྒྱུན་དུ། དབུས་བོད་མིའི་སྒྲིག་འཛུགས་འདི་བཞིན་སྲོག་ལ་བསྡོས་ཏེ་སྲ་བརྟན་སྲུང་དགོས་པའི་ལྟ་གྲུབ་འཛིན་པའི་ཡང་སྙིང་ནི། མི་མང་གི་ཡིད་ཆེས་སྒྲིག་འཛུགས་ལ་དུས་ནམ་ཡང་གཡོ་མེད་དུ་གནས་ཐུབ་ཆེད་རེད། ལས་ཀྱི་སྣེ་མོ་བའི་བྱེད་འཛོལ་ལས་མི་མང་བློ་ཕམ་བྱུང་ཚེ། ཨུ་ཚུགས་བསྐྱོན་ཏེ་སྡིག་པ་མིག་བཙུམ་མི་གནང་བར། འཕྲལ་དུ་རང་ཉིད་ལས་གནས་ནས་དགོངས་པ་ཞུ་བའང་སྒྲིག་འཛུགས་སྲུང་སྐྱོབ་བྱེད་སྟངས་ཤིག་ཡིན། འོན་ཀྱང་། ཆོས་རིག་བཀའ་བློན་ནས། ནད་དགོངས་སུ་ཡོད་བཞིན་པའི་སྐབས། བཀའ་ཤག་གི་རྩ་བའི་ལས་དོན་གལ་ཆེ། ༧གོང་ས་ཆེན་པོར་མཚན་དམས་ཞུ་མཁན་ལ་གདོང་ལེན་ཞུ་སྟངས་བཀའ་ཤག་ལ་དགོངས་སྐོར་ཙམ་ཡང་མ་ཞུས་པར། རྒྱ་ཆེ་མི་མང་དེ་བས་ཀྱང་བློ་ཕམ་བླ་ལྷག་ཏུ་ཡོང་གཞི་བསྐྲུན། སྒྲིག་གཞི་ལྟར་ན་ནད་དགོངས་སམ་གུང་གསེང་གཙང་ནས་ཕྱིར་ལས་གནས་སུ་མ་འབྱོར་བར་བཀའ་བློན་གྱི་མཚན་འཕྱར་ནས། བཀའ་ཤག་གི་རྩ་བའི་ལས་དོན་གལ་ཆེའི་ཐད་གསལ་བསྒྲགས་སྤེལ་ཆོག་གམ། དེ་ལྟར་སྤེལ་བ་ནི་རང་ཁྲིམས་རང་གིས་བརྡལ་བཤིག་བཏང་བ་མ་རེད་དམ།
གྲོས་ཚོགས་དང་མི་མང་འདུ་འཛོམས་གང་སར་༧གོང་ས་ཆེན་པོར་མཚན་དམས་ཞུ་མཁན་ལ་གདོང་ལེན་མཐར་ཕྱིན་པ་གནང་རྒྱུ་ནི་དཔལ་ལྡན་བཀའ་ཤག་གི་རྩ་བའི་ལས་དོན་ནམ་ཐུགས་འགན་ཡིན་ཞེས་ལན་མང་གསུངས་ཟིན་པས། དེའི་ཐད་བཀའ་ཤག་ལ་རྩ་བའི་ལངས་ཕྱོགས་ཡོད་པའང་ཀུན་གསལ་ལྟར་ལགས་ཀྱང་། ཆོས་རིག་བཀའ་བློན་ནས། བཀའ་ཤག་གི་རྩ་བའི་ཐུགས་འགན་དུ་དམ་འཛིན་གནང་བཞིན་པའི་ལས་དོན་གལ་ཆེ་ཞིག་ལ། བཀའ་ཤག་ལ་དགོངས་སྐོར་མེད་པར་སྔ་ཕྱི་མི་མཚུངས་པའི་གསལ་བསྒྲགས་སྣ་ཚོགས་སྤེལ་བ་ནི་ལས་ཀྱི་སྣེ་མོ་བ་བབ་བརླིང་བརྟན་གསུམ་མིན་པ་སྒྲུབ་བྱེད་ཙམ་མ་ཟད། འཛིན་སྐྱོང་སྒྲིག་གཞི་དོན་ཚན་བརྒྱད་ ༨ པའི་ནང་གསེས་ ༢ ནང་། བཀའ་ཤག་གི་འགན་འཁུར་ནི་སྲིད་སྐྱོང་དང་། བཀའ་བློན་རྣམས་མཉམ་འདུས་ཀྱི་འགན་འཁུར་ཡིན་པས་བོད་མིའི་སྒྲིག་འཛུགས་ཀྱི་རྩ་བའི་སྲིད་བྱུས་དང་འབྲེལ་བ་ཡོད་པའི་དོན་གནད་རྣམས་སྲིད་སྐྱོང་དང་བཀའ་བློན་རྣམས་སྤྱི་མོས་སམ་མང་མོས་ཀྱིས་གྲོས་དོན་ཐག་གཅོད་བྱེད་དགོས་པ་ལས་སྲིད་སྐྱོང་ངམ་བཀའ་བློན་བྱེ་བྲག་པ་ཞིག་གིས་ཐག་གཅོད་མི་ཆོག་ཅེས་པར་འགལ་བ་གསལ་བོ་རེད། གང་ཡིན་ཞེ་ན། ༧གོང་ས་མཆོག་ལ་མཚན་དམས་ཞུ་མཁན་ལ་གདོང་ལེན་མཐར་ཕྱིན་པ་གནང་རྒྱུ་ནི་བོད་མིའི་སྒྲིག་འཛུགས་ཀྱི་རྩ་བའི་སྲིད་བྱུས་དང་འབྲེལ་བ་ཡོད་པའི་དོན་གནད་གོང་ན་མེད་དེ་རེད། དེ་བཞིན་སྒྲིག་གཞི་འདིའི་དོན་ཚན་བརྒྱད་ ༨ པའི་ནང་གསེས་ ༡ པོར་གསལ་བ་ཇི་བཞིན། བཀའ་ཤག་གིས་བོད་མིའི་སྒྲིག་འཛུགས་ཀྱི་འགན་འཛིན་འོག་ཡོད་པའི་ལས་ཁུངས་སྡེར་གཏོགས་དང་བཅས་པར་བཀོད་བྱུས་སྟངས་འཛིན་ཏག་ཏག་ཐུབ་དགོས་ཀྱི་ཡོད་ཀྱང་། ཆོས་རིག་བཀའ་བློན་གྱི་གནང་བབ་དེས་སྟངས་འཛིན་ཏག་ཏག་ཐུབ་ཀྱི་མེད་པའང་གསལ་བོ་མཚོན་པ་རེད།
བཀའ་བློན་བྱེ་བྲག་པའི་འགན་དབང་ནི་སྒྲིག་གཞི་འདིའི་དོན་ཚན་དགུ་ ༩ པར་གསལ་བ་བཞིན། བཀའ་ཤག་གི་མཉམ་འདུས་ཀྱི་འགན་འཁུར་དང་ལྷན་ལས་ཁུངས་ཀྱི་ལས་དོན་ཁག་ཡིན་པ་གསལ་བོ་ཡིན་ཡང་། ཆོས་རིག་བཀའ་བློན་ནས། ༧གོང་ས་མཆོག་ལ་གཞི་མེད་མཚན་དམས་ཞུས་པའི་བྱ་ངན་ལ་གདོང་ལེན་ཞུ་ཕྱོགས་ཆོས་རིག་ལས་ཁུངས་ཀྱི་ལས་འགན་ལྟ་བུར་འབྲེལ་བ་ཡོད་ཚུལ་མི་མང་ལ་ཞལ་རྫུན་གསུངས་ཏེ་གསལ་བསྒྲགས་སྤེལ་བ་ནི་ཧ་ཅང་ནོར་འཁྲུལ་ཚབས་ཆེན་ཞིག་རེད། ༧གོང་ས་མཆོག་ལ་མཚན་དམས་ཞུས་ཚེ་ཆོས་རིག་ལས་ཁུངས་ཀྱི་ལས་འགན་ལྟ་བུར་ཚུར་བླངས་ཏེ་ཆོས་རིག་བཀའ་བློན་ནས་རང་ཐག་རང་གཅོད་ཀྱིས་ལན་འདེབས་གསལ་བཤད་གནང་ཆོག་པའི་ཐག་གཅོད་ཅིག་བཀའ་ཤག་གིས་ལོ་ཟླ་ཚེས་གྲངས། ཉིན་སྔ་ཕྱི་ག་དུས་གནང་བ་ཡིན་ནམ། གནད་འདི་བཀའ་ཤག་གིས་མཁྱེན་བཞིན་གསུང་མི་འབྱོན་པ་དང་། ཆོས་རིག་བཀའ་བློན་ནས་ད་དུང་ཡི་གེ་འདྲ་མིན་སྤེལ་བཞིན་པ་ནི་ཁྲིམས་ཀྱི་དབང་བསྒྱུར་ལ་ཆོད་སེམས་བརྟན་པོ་མེད་པ་དང་། མི་མང་གིས་ཞིབ་གསལ་མཁྱེན་གྱི་མ་རེད་དགོངས་ཏེ་ཧམ་པ་བྱེད་པ་ནི་ལས་འབྲས་དང་མི་མཐུན་པས་ཧ་ཅང་གཟབ་དགོས་པར་རན།
འཛིན་སྐྱོང་སྒྲིག་གཞིའི་དོན་ཚན་བཅུ་གསུམ་༡༣ པ། ལས་དོན་ཐག་གཅོད་ཅེས་པའི་ནང་གསེས་ ༢ པར། བཀའ་ཤག་གི་སྤྱི་བྱེའི་འཆར་འཕར་ལས་དོན་ཚང་མ་སྲིད་སྐྱོང་དང་བཀའ་བློན་ལྷན་རྒྱས་མཉམ་གྲོས་གོ་བསྡུར་གྱི་ལམ་ནས་གནང་དགོས་པ་དང། ལྷག་པར་ལས་དོན་དམིགས་བསལ་དང་། དངུལ་གྲོན་འཕར་མ་གཏོང་ཕྱོགས་ཀྱིས་མཚོན་ལས་དོན་གང་ཅི་གོ་བསྡུར་མེད་པར་སྲིད་སྐྱོང་དང་བཀའ་བློན་སུ་ཐད་ནས་ཐག་གཅོད་གནང་མི་ཆོག་ཅེས་དང། དེ་བཞིན་དོན་ཚན་བཅུ་གཉིས་ ༡༢ པའི་ནང་གསེས་དང་པོ་ ༡ ནང་ཛ་དྲག་གནས་ཚུལ་སྐབས་བཀའ་ཤག་འཕར་མ་ཚོགས་དགོས་པ་གསལ་ཡང་། ཚོགས་རྒྱུ་ལྟ་ཅི། བཀའ་ཤག་གིས་མི་མང་ལ་ཨང་ཉན་གནང་སྟེ། མི་མང་འགོ་ཁྲིད་ཡིན་པ་ལྟར་མདུན་ལ་ཐོན་བཅུག རང་ཉིད་ནས་གནས་སྟངས་ལ་ལྟ་གིན་ལྟ་གིན་གནང་བ་ནི་སྒལ་རལ་གྱི་མཚོན་རྟགས་དངོས་ཡིན་པ་ཞོར་འཕྲོས་བཅས་གོང་གསལ་ཁྲིམས་སྒྲིག་དང་འགལ་འཛོལ་གྱུར་འདུག་ན། བཅའ་ཁྲིམས་དོན་ཚན་ཉེར་དགུ་ ༢༩ པའི་ནང་གསེས་ ༤ ལྟར་སྲིད་སྐྱོང་གིས་ཆོས་རིག་བཀའ་བློན་ལ་དགོངས་ཞུ་བྱེད་འཇུག་པའམ། ཡང་ན་ཆོས་རིག་བཀའ་བློན་རང་ངོས་ནས་ངེས་པར་དགོངས་པ་ཞུ་དགོས། མང་གཙོའི་ལྟ་གྲུབ་ནང་ནོར་འཁྲུལ་ཤོར་ཏེ་དགོངས་པ་ཞུ་པ་ནི་རང་ཉིད་སྒེར་པ་ནོར་འཁྲུལ་ལས་ལྡོག་པའི་ལམ་དུ་ཞུགས་པ་དང་། སྤྱི་པའི་སྒྲིག་འཛུགས་སྲ་བརྟན་གཏོང་ཆེད་ཡིན་པས། མགོར་བབས་ན་ཕྱིར་ནུར་བྱེད་ས་མེད། དེར་ཡ་ཡོ་ཆེན་པོས་གཡོལ་ཐབས་གནང་བ་ནི་རང་ཉིད་ཆབ་སྲིད་ཀྱི་ལས་ཀར་ཞུགས་དོན་ལ་བསམ་བློའི་རྨང་གཞི་འདང་ངེས་མེད་པའི་རྟགས་མཚན་ཡིན་པས། གོམས་གཤིས་ངན་པ་དེ་རིགས་ཀོ་རོ་ན་བཅུ་དགུ་ལྟར་སྤྱི་ཚོགས་ནང་འགོས་བཅུག་ན་བོད་ཀྱི་རྩ་དོན་དང་བོད་མིའི་སྒྲིག་འཛུགས་སྲ་བརྟན་གཉིས་ཀར་གནོད་ངེས་པས། ཆོས་རིག་བཀའ་བློན་ལགས་ནས་ཅི་ནས་ཀྱང་དགོངས་པ་ཞུ་རོགས།།
མཐའ་དོན་ཆོས་རིག་བཀའ་བློན་ལགས་དགོངས་ཞུ་དགོས་དོན་གོང་གསལ་ཁག་མདོར་བསྡུས་ན་རྒྱུ་མཚན་ལྔ་ཡོད།
གཅིག བཀའ་ཤག་གི་རྩ་བའི་ལས་འགན་གལ་ཆེ་དང་འབྲེལ་བའི་སྐོར་གདོང་ལེན་ཞུ་སྐབས། ཁྲིམས་སྒྲིག་ལྟར་ངེས་པར་བཀའ་ཤག་ལ་གྲོས་བསྡུར་ཞུ་དགོས་ཀྱང་མ་ཞུས་པས་སྒྲིག་འགལ་བྱུང་འདུག
གཉིས། ནད་དགོངས་སམ་གུང་གསེང་དུ་ཡོད་བཞིན། བཀའ་བློན་ཞིག་ལ་དམིགས་བསལ་ཛ་དྲག་གཞུང་དོན་གལ་ཆེ་བཀའ་ཤག་གི་བཀའ་འཁྲོལ་ཡོད་ན་མ་གཏོགས་གནང་ལམ་མེད་བཞིན་གནང་སྟེ། རྒྱ་ཆེ་མི་མང་ཡོངས་སུ་བློ་ཕམ་དུ་བཅུག
གསུམ། མཚན་དམས་ཞུས་རིགས་ལ་གདོང་ལེན་བྱེད་རྒྱུ་བཀའ་ཤག་གི་རྩ་བའི་ལངས་ཕྱོགས་དང་ཐུགས་འགན་ཡིན་པ་བཀའ་ཤག་གི་ཐག་གཅོད་ཡོད་བཞིན། བཀའ་ཤག་གི་བཀའ་འཁྲོལ་དང་། ཁུངས་ལུང་གཞན། ཁྲིམས་མཐུན་བརྒྱུད་རིམ་བཅས་གང་ཡང་མེད་པར་རང་གི་ལས་ཁུངས་དང་ལས་གནས་ཀྱི་མགོར་བླངས་པ།
བཞི། ཁྲིམས་མཐུན་ནམ་ཁྲིམས་ཀྱི་དབང་བསྒྱུར་གྱི་ཕྱག་ལས་གནང་ཕྱོགས་ཀྱི་གོམས་གཤིས་དང་མིག་དཔེ་ཡལ་བར་དོར་ནས། རང་སྣང་གང་དྲན་བྱས་པའི་གསལ་བསྒྲགས་སྔ་རྗེས་སྤེལ་ཏེ་མི་མང་དེ་བས་ཀྱང་ཡིད་ཆད་བཟོས་པ།
ལྔ། མི་མང་ལ་དོན་གནད་རང་ལས། ལས་དོན་བྱ་རིམ་ཁྲིམས་མཐུན་མ་གནང་བ་ཟུར་ཙམ་ཡང་དགོངས་སེལ་ནང་འཁོད་མེད་པ་ནི་ལས་སྣེའམ་བཀའ་བློན་ཞིག་ལ་མཚོན་ན་ཆེས་ཚབས་ཆེར་སོང་། དགོངས་པ་ཞུ་རྒྱུ་ལས་ལམ་ཁ་གཞན་མི་འདུག་ན། བཟང་སྤྱོད་ལྡན་པའི་ངང་དགོངས་པ་ཞུ་རོགས།།
བོད་མི་མང་སྤྱི་འཐུས་བློ་བཟང་ཆོས་འབྱོར་རམ་ཤར་ཕྱོགས་ཁུག་རྟས་བཅའ་ཁྲིམས་དང་སྒྲིག་གཞིས་སྐུར་པའི་ལས་འགན་བཞིན། ༢༠༢༠ ཟླ་ ༥ ཚེས་ ༣༡ རེ་གཟའ་ཉི་མའི་ཉིན་ཕུལ།།


དུས་རབས་བདུན་པའི་དུས་མགོར་བོད་རྒྱལ་སྲོང་བཙན་སྒམ་པོས་བོད་ཁམས་གཅིག་གྱུར་བྱས་པ་ནས་བོད་ཀྱི་སྤྱི་ཚོགས་ཀྱི་སྒྲིག་གཞི་ཚགས་དམ་པར་བཅོས་ཤིང་། ཕྱི་འཇིག་རྟེན་གྱི་སྔོན་ཐོན་རིག་གནས་ཀུན་གྱི་ཉིང་བཅུད་བསྡུ་ལེན་བྱེད་པར་མཐའ་བཞིའི་རྒྱལ་ཁབ་ཀུན་ལ་མཛའ་མཐུན་གྱི་འབྲེལ་ལམ་མང་པོ་བརྒྱུད་ནས། བོད་ཀྱི་སྤྱི་ཚོགས་དཔལ་འབྱོར་དེ་ཉིན་རེ་བཞིན་གོང་འཕེལ་སོང་བ་མ་ཟད། མཐའ་བཞིའི་གྲངས་ཉུང་མི་རིགས་སམ་ས་ཁུལ་མང་ཆེ་ཤོས་ཀྱང་དབང་དུ་བཅུག ཤ་ཅུ་ས་ཁུལ་དེ་དུས་རབས་བདུན་པའི་དུས་དཀྱིལ་ཙམ་ནས་བོད་ཀྱི་སྲིད་གཞུང་དང་འབྲེལ་བ་དམ་པོ་བྱུང་ཡོད། ལྷག་པར་དུ་བོད་རྒྱལ་ཁྲི་སྲོང་ལྡེ་བཙན་སྐབས་བོད་ཀྱི་སྟོབས་ཤུགས་དེ་འཕེལ་རྒྱས་ཀྱི་ཡང་རྩེར་སླེབས་ཡོད་པས། ལོང་ནན་དང་ཧི་ཞིའི་ས་ཁུལ་ཡོངས། ཨན་ཞིའི་སྡེ་བཞི་ལ་སོགས་པའི་ས་ཆ་ཐམས་ཅད་བོད་ཀྱིས་བདག་གིར་བཟུང་བ་ལ་ས་གནས་ཀྱི་ཁྱད་ཆོས་གཞིར་བཟུང་ནས་ཆབ་སྲིད་དང་སྤྱི་ཚོགས་ཀྱི་སྒྲིག་གཞི་ཚགས་དམ་གཏན་འཁེལ་བྱས་པ་མ་ཟད། བོད་ཀྱི་མང་ཚོགས་ཀྱང་ས་ཁུལ་དེ་དག་ཏུ་སྤོས་ཏེ་གཏན་སྡོད་མཛད། ཤ་ཅུ་ནི་ད་ལྟའི་ཀན་སུའུ་ཞིང་ཆེན་གྱི་ཆེས་ནུབ་ཕྱོགས་སུ་ཡོད་པའི་ས་ཁུལ་ཞིག་ཡིན། གནའ་དུས་ནས་ཨེ་ཤ་ཡ་དང་ཡོ་རོབ་གླིང་བར་གྱི་འགྲིམ་འགྲུལ་དང་དཔལ་འབྱོར་བརྗེ་རེས་བྱེད་པའི་དར་གོས་ཚོང་ལམ་སྟེང་གི་ལྟེ་གནས་གལ་ཆེན་ཞིག་ཏུ་གྱུར་ཡོད། ཤ་ཅུ་ནི་སྟོད་སྨད་གཉིས་ཀྱི་འགྲུལ་ལམ་གྱི་འགག་གནད་ཅིག་ཡིན་པས་ཐང་བོད་ཕྱོགས་གང་ལ་མཚོན་ནའང་དཔལ་འབྱོར་དང་རིག་གནས་ཀྱི་ཁེ་ཕན་ལས་གཞན་དེ་ལས་ཀྱང་གཙོ་བོ་ཞིག་ནི་ནུབ་ཕྱོགས་ཀྱི་ཨན་ཞི་སྡེ་བཞི་ལ་སོགས་པ་དབང་བསྒྱུར་ཐུབ་མིན་ལ་རག་ལས་ཡོད། ཨན་ཞི་སྡེ་བཞི་དབང་དུ་བསྒྱུར་ཐུབ་མིན་ཐད་ཀར་ཐང་བོད་ཕྱོགས་གཉིས་ཀྱི་བདེ་འཇགས་ལ་ཐུག་ཡོད་པས་དམག་འཁྲུག་གི་དྲང་བདེན་རང་བཞིན་ཡང་དེ་ལས་མ་འདས་ལ། རྒྱལ་ཕམ་གྱི་དབྱེ་བ་ཡང་ཕྱོགས་གཉིས་ཀྱི་སྟོབས་ཤུགས་ལ་རག་ལས། （1）དེ་བས་བོད་བཙན་པོའི་སྟོབས་ཤུགས་དེ་དུས་རབས་བདུན་པའི་དུས་དཀྱིལ་ནས་ཤ་ཅུ་ས་ཁུལ་དུ་ཐོན་ཡང་། གཅིག་ནས་སྐབས་དེར་བོད་ཀྱི་དམག་དཔུང་གི་སྟོབས་ཤུགས་ཕྱོགས་བཞིར་ཁྱབ་ཡོད་པ་དང་། གཉིས་ནས་ནུས་པ་ལྡན་པའི་སྲིད་གཞུང་གི་འཐུས་སྒོ་ཆ་ཚང་ཞིག་གྲུབ་མེད་པ། གསུམ་ནས་ཐང་རྒྱལ་རབས་ཀྱི་སྲིད་འབྱོར་རིག་གསུམ་ཆེར་རྒྱས་ཡོད་སྟབས་བོད་ཀྱི་བྱ་སྤྱོད་ནི་འགྲོ་ཞོར་དང་འཐབ་ཞོར་གྱི་རྣམ་པར་ཟད།
རྒྱལ་བོ་སྲོང་བཙན་སྒམ་པོ་ནས་བཟུང་དུས་རབས་གཅིག་ལྷག་གི་རིང་སྔོན་གྱི་མནའ་འབྲེལ་ལམ་ལུགས་ཀྱི་རྨང་གཞིའི་སྟེང་རྒྱལ་བློན་བར་གྱི་འབྲེལ་བ་དང་སྤྱི་ཚོགས་ཀྱི་སྒྲིག་གཞི་ཚགས་ཇེ་ཞིབ། འབངས་དམག་གི་དབྱེ་བ་ཞིབ་མོ་དབྱེ་ནས་ཞིང་ཕྱུགས་ཐོན་སྐྱེད་གོང་འཕེལ་དུ་གཏོང་བར་བརྩོན་པ་མ་ཟད། བཙན་པོའི་སྟོབས་ཤུགས་ཕྱོགས་བཞིར་བསྐྱེད་ནས་དཔལ་འབྱོར་གྱི་ཁེ་ཕན་ཆེན་པོ་ཐོན་ལ། རིག་གནས་དང་ལག་རྩལ་ཐད་ནས་ཀྱང་རིགས་མང་ནང་འདྲེན་གྱིས་བོད་ཀྱི་སྤྱི་ཚོགས་དེ་དཔལ་འབྱོར། རིག་གནས། ཆབ་སྲིད་ཕྱོགས་ཡོངས་ནས་དར་རྒྱས་ཀྱི་རྩེར་སོན། དེ་ལས་གལ་ཆེ་བ་ཞིག་ནི་བོད་བཙན་པོའི་སྟོབས་ཤུགས་ཀྱིས་སྐབས་དེའི་ནུབ་ཕྱོགས་ཀྱི་ཏ་ཟིག་ལ་སོགས་པའི་རྒོལ་བ་བཀག་ཏེ་མེས་རྒྱལ་ནུབ་ཁུལ་གྱི་བདེ་འཇགས་དང་མི་རིགས་མང་བོ་མཐུན་སྒྲིལ་མཉམ་གནས་འོངས་པར་བྱས་རྗེས་རླབས་ཆེན་བཞག་ཡོད།
དང་པོ། བོད་ཀྱི་བརྡ་རྙིང་ཡིག་ཚང་ལས་བྱུང་བའི་དཔོན་རིམ་དང་ཡི་གེ་སྩོལ་ལུགས།
༡.དབང་བསྒྱུར་གྱི་ཐོག་མའི་ཛ་དྲག་གི་གནས་བབ་དང་དེའི་ཕྱིས་ཀྱི་དཔོན་གནས་ལམ་ལུགས་ལ་ཐེབས་པའི་ཤུགས་རྐྱེན། རྒྱ་བོད་ཀྱི་ཤོག་དྲིལ་ཡིག་ཆ་དག་བསྡུར་ན་བོད་བཙན་པོས་ཤ་ཅུ་ས་ཁུལ་དབང་དུ་བསྡུས་རྗེས་ནས་ཐོག་མའི་ལོ་བཅུ་ལྷག་ཙམ་གྱི་རིང་ལ་ས་གནས་ཀྱི་སྟོབས་འབྱོར་ཅན་གྱིས་འགོ་ཁྲིད་པའི་འོས་ལངས་བསྟུད་མར་བྱུང་བས། བོད་ཀྱི་སྲིད་འཛིན་གྱི་འགོ་བ་མཐོ་ཤོས་མང་པོའི་རང་སྲོག་ཤོར་བ་མ་ཟད་སྲིད་འཛིན་གྱི་དཔོན་སྣེ་ཡང་བརྗེ་སྤོར་གང་མང་བྱས་ཡོད་དེ། དབྱིན་ཇིའི་རྒྱལ་ས་ལོན་ཏོན་གྱི་ཧིན་རྡུའི་ལས་དོན་པུའུ་དཔེ་མཛོད་ཁང་དུ་ཉར་ཚགས་བྱས་པའི་བོད་ཡིག་བྲིས་མ་རྟགསfr.80བར།
༡.ཕོ་བྲང་འོན་ཅང་དོ་ནས་བཀྱེ་བའི་ཕྱག་རྒྱ་ཕོག་སྟེ། ཞ་སྔར་སྡུན་དུ་བཙན་
༢.པོས། ཤ་ཅུའི་སྐུན་ཀར་འབངས་དང་བཆས་སུ་ཕག་ཏུ་བཞེས་ཏེ་
༣.ཆབ་སྲིད་ལ་བསྟོས་ཏེ། བོད་འབངས་ཀྱི་མཆོག་བཀུམ་གྱིས་ཤིང་། ཐུགས་
༤.པག་ཏོ་དོག་རྩེ་རྗེར་བསྐོས་ཐེ་དགུང་ལོ་བདུན་ལགས་ན་ཡང་། ཤ་ཅུ་
༥.བཀུམ་ནས། སླད་གྱིས་ཁྲོམ་གྱིས་མདབ་ནོན་པས་ལྷོག་པའི་རྔབ་
༦.བདག་སྤུས་བཐུས་ཏེ་རྩེ་རྗེར་སྩལད་ནས། དགུང་ལོ་བཅུ་
༧.ནང་འཁྲུག་དང་པན་པུན་དུ་མ་གྱུར་ད་ཕ་ལགས། རྗེ་བླས་ཀྱང་སྩང་
༨.པ་ཡང་མྱི་ཆད་པར་འབུལ་ཞིང་བླར་ཡང་སྨན་ཡོན་ཐོགས་པ་བདག་གློ་
༩.སྣས་མྱི་དབུལ་བར་ཕྱག་རྒྱ་འགའ་ཞིག་ཆི་གནང་ཞེས་གདོལ་
༡༠.དབུལ་བར་གནང་ཞེས། བཀའ་བློན་བཚན་བཞེར་དང་བློན་ཉ་
༡༡.ཕྱག་རྒྱ་འཆན་དུ་སྩལད་པ། （2）
གོ་བདེར་ཕབ་པ། ཕོ་བྲང་འོན་ཅང་དོ་ནས་གནང་བའི་བཀའ་རྒྱ་ཕབ་པ། བཙན་པོའི་ཞ་སྔར་སྔོན་ཤ་ཅུའི་སྐུ་མཁར་དང་འབངས་བཅས་པ་བདག་གིར་བཞེས་པ་ལ། རྒྱ་མི་རེ་འགས་བཙན་པོའི་སྲིད་དབང་ལ་མ་འདོད་པར་བོད་ཀྱི་འབངས་དམག་ལས་དཔོན་སྣེ་མཆོག་བཀུམས་པ་ལ། ཐུགས་རྒྱ་ཆེ་ཞིང་ཐབས་ཡོད་པ་ཞིག་ཏོ་དོག་རྩེ་རྗེར་བསྐོས་ཏེ་ལོ་བདུན་སོང་ཡང་ཛ་དྲག་གི་ལོ་རྒྱུས་གནས་བབ་བསྒྱུར་མ་ཐུབ་པས་ཤ་ཅུའི་ངོ་ལོག་པས་བསད། དེ་ལ་ཁྲོམ་གྱི་མདུན་ས་ནས་སྤྱི་ཚོགས་བདེ་འཇགས་གོ་རིམ་ཅན་དུ་སླར་གསོ་འོངས་པར་བདག་གི་ནུས་པར་གདེངས་འཇོག་མཐོན་པོ་གནང་ནས་རྩེ་རྗེར་བསྐོས་པའི་ལོ་བཅུའི་རིང་ནང་འཁྲུག་དང་མི་མཐུན་པའི་གནས་ཚུལ་ཅི་ཡང་མ་བྱུང་བས། བཙན་པོས་འབྲུ་རིགས་རྒྱུན་ཆད་མེད་པར་གནང་བར། བདག་གིས་ཀྱང་ཅི་ནུས་པས་བཙན་པོའི་སྲིད་དབང་ལ་ཕན་པ་རྒྱ་ཆེར་ཐོབ་ན་ཡང་སེམས་གཏིང་ནས་མ་བཞེས་པར། བཀའ་རྒྱ་ཅི་ཞིག་གནང་ཞེས་གསོལ་བ་ལ་སྔར་གྱི་གོ་གནས་དང་བཀའ་རྒྱ་བསྩལ་ཞེས། བཀའི་བློན་བཙན་བཞེར་དང་བློན་ཉས་བཀའ་ཡིག་ལ་སུག་རྒྱས་མནན་ཏེ་གནང་ཞེས་པའོ། །
གོང་གི་ཤོག་དྲིལ་ལས་གསལ་བ་ལྟར་བོད་བཙན་པོས་ཤ་ཅུ་ས་ཁུལ་དབང་དུ་བསྡུས་ནས་ལོ་དུ་མ་ཞིག་འགོར་རྗེས་སུ། ས་གནས་མི་དམངས་ཀྱིས་བོད་ཀྱི་དབང་བསྒྱུར་ལ་ངོ་རྒོལ་བྱེད་པའི་འོས་ལངས་བྱུང་ནས་བོད་ཀྱི་འབངས་དམག་ལས་དཔོན་སྣེ་མཆོག་བཀུམ་པ་ཐུགས་རྒྱ་ཆེ་ཞིང་ཐབས་ཡོད་པ་ཞིག ཏོ་ཏོག་རྩེ་རྗེར་བསྐོས་ཏེ་ལོ་བདུན་འགོར་རིང་དུ་ཤ་ཅུ་ས་ཁུལ་གྱི་ཛ་དྲག་ཆེ་བའི་ལོ་རྒྱུས་ཀྱི་གནས་བབ་བསྒྱུར་མ་ཐུབ་པར་འོས་ལངས་དམག་གིས་བཀྲོངས་པ་ཡིན། སྐབས་འདི་དག་གི་ཟིང་འཁྲུག་གི་གནས་ཚུལ་ཤོག་དྲིལ་S.1438（3）ཐིག་ཕྲེང་༧༡པར”ཤ་ཅུའི་བཙན་པོའི་སྲིད་དབང་ལ་རྒོལ་བའི་ཟིང་འཁྲུག་ཐེངས་མང་བསླངས་པ་མཚམས་བཞག་མ་ཐག་འབངས་བདེར་ཕབ་ནས་དཔོན་གནས་བགོས་པ”ཐིག་ཕྲེང་༧༢པར་“ལོ་གཉིས་མ་འགོར་བར་ཟིང་འཁྲུག་སླར་ལངས”། ཟིང་འཁྲུག་དུ་ཞུགས་པའི་ངོ་ལོག་པ”ཧྥན་གོ་ཀྲུང་སོགས་མི་དྲུག་གིས་གོ་མཚོན་ཆ་ཚང་སྤྲས་ནས་ཟླ་འདིའི་ཚེས་བཅུ་གཅིག་གི་ནམ་ཕྱེད་ཡོལ་མར་མཁར་སྒོ་ཆུང་བ་ནས་འཛུལ་ཏེ་སྤྱན་ཆེན་པོ་སོགས་བསད། དགོང་མོ་དེར་འབངས་མི་མང་པོས་དགའ་འབོད་ཀྱིས་རྒྱུད་བསྒྲགས་པ་མུན་ནག་པས་མང་ཉུང་ཤེས་ཐབས་བྲལ། …མཁར་ཕྱི་ནང་ཀུན་ཏུ་བོད་བློན་རྣམས་འབྲོ་སྐོང་བྱེད་པ་སོགས་ཧ་ཅང་ཪྙོག་ཟིང་ཆེ་བར་མནའ་གྲལ་དུ་ཚུད་པ་འགས་རྩེ་རྗེ་དང་བོད་སྤྱན་བུ་ཚ་སོགས་ལྷོ་སྒོ་ནས་སྐྱོབ་རྩིས་བྱས་པར་རྩེ་རྗེ་སོགས་ཀྱིས་ཁང་བ་མེར་བསྲེགས། གྲིས་རང་སྲོག་བཅད་དེ་མེར་ལྕེབས་ནས་ཐལ་བར་གྱུར། འབངས་མི་རྣམས་བསྡུས་ནས་ཞི་དྲག་གཉིས་ཀྱིས་ངོ་ལོག་པ་བཟུང་བར་ལྷ་མིས་དཀར་ནག་གི་དབྱེ་བ་ཤེས་ནས་ཧྥན་གོ་ཀྲུང་སོགས་མ་ལུས་པར་ཁྲིམས་རྒྱར་བཅུགབོད་ཀྱི་དཔོན་དམག་སོགས་ཤི་རྨས་བྱུང་བ་བགྲངས་ཀྱིས་མི་ལངས། “ཞེས་པ་བཞིན་བོད་བཙན་པོས་ཤ་ཅུ་དབང་དུ་བསྒྱུར་བའི་ཐོག་མའི་དུས་སུ། སྤྱི་ཚོགས་དང་སྲིད་གཞུང་གི་སྒྲིག་གཞི་ཆ་ཚང་མེད་པ་མ་ཟད་ས་གནས་མི་དམངས་ཀྱིས་བཙན་འཛུལ་བར་འཛིན་པའི་དགྲའི་སེམས་ཀྱི་ལྟ་སྟངས་ཞི་མེད་པས། ཟིང་འཁྲུག་ཐེངས་མང་བསླངས་ནས་བོད་ཀྱི་དབང་བསྒྱུར་ལ་རྒོལ་བ་ཚ་ནན་ཐེབས་པའི་གནས་ཚུལ་དེ་ལྟ་བུ་ཞིག་གི་འོག གོང་གི་བོད་ཡིག་གི་ཤོག་དྲིལ་འདིའི་རྩོམ་པོ་ཉིད་ཤ་ཅུའི་རྩེ་རྗེ་བསྐོས་པ་དང་ཐེངས་འདིར་བོད་ཀྱི་དཔོན་དམག་མང་པོ་བཀྲོངས་པ་ཡིན་པས། བོད་ཀྱིས་ཤ་ཅུ་དབང་དུ་བསྡུས་རྗེས་ཀྱི་ཐོག་མའི་ལོ་བཅུ་ལྷག་རིང་སྔ་ཕྱིར་ཐེངས་གསུམ་ལ་སྲིད་གཞུང་གི་དཔོན་གནས་དག་བརྗེ་སྤོར་བྱས་ཡོད། S.5812《གླང་ལོའི་（༨༠༩）ཟླ་བརྒྱད་པར་ཕུལ་པའི་ཤ་ཅུ་འབངས་ཀྱི་སྡོད་ཁང་གི་རྩོད་པའི་ཁྲམ་ཚན》（4）ཡི་གེ་འདིའི་འགོར་”བློན་སྟག་ཞི（论悉诺息）སླེབས་དུས་འབངས་མང་གི་སྡོད་ཁང་གཞི་འཛིན་ལ་རྩོད་པ་ཆེ་བར་གཞུང་ཡིག་གནང་བ་ཡོད་མཁན་ཁང་བདག་ཡིན་པར་ཕྱིན་ཆད་རྩད་མི་ཆོག་པར་བཅོས་པ་མ་ཟད། བློན་མང་ལོད（论莽罗）ནས་ལྡིང་ཀའི་ས་གནས་དག་འབངས་ཀྱི་ལྡུམ་ར་དང་སྡོད་ཁང་དུ་བགོས་ནས་སྔར་བཞིན་འཕྲོག་རྩོད་མི་ཆོག་པའི་བཀའ་རྒྱ་གསར་དུ་གནང་། “ཞེས་དང་། སྡོད་ཁང་རྩོད་པའི་གནས་ཚུལ་བརྗོད་སྐབས”ཁོས་（ཁྱིམ་མཚེའི་བདག་པོ）གཞུང་གི་བྱ་བར་གནོད་པར་མི་ལྟ་བར་ཁང་ས་བཙན་གྱིས་བདག་གིར་བཟུང་ནས་ལོ་ཉི་ཤུའི་རིང་ལ་དཔྱད་གླེང་ཅི་ཡང་མེད་པ་ཅི། ཁོ་ནི་དང་པོ་ནས་གཡོ་སྒྱུ་ཆེ་བ་ཀུན་གྱིས་ཤེས་གསལ་ལྟར། “ཡིག་ཆ་འདི་ལས་ང་ཚོས་ཤེས་ཐུབ་པ་ནི་བློན་སྟག་ཞི་ནི་སྤྱི་ལོ༧༨༨ཡས་མས་སུ་ཤ་ཅུར་ས་ཁུལ་དུ་ཡོད་པའི་བློན་པོ་ཞིག་ཡིན། ཡང་གཅིག་བཤད་ན་ཤ་ཅུ་ས་ཁུལ་གྱི་གནས་ཚུལ་ཧ་ཅང་ཪྙོག་འཛིང་ཆེ་བའི་དུས་སྐབས་ཡིན་པས། ཁོས་ཤ་ཅུ་ས་ཁུལ་གྱི་ཛ་དྲག་ཆེ་བའི་རྣམ་པ་དེ་ཞོད་འཇགས་སུ་གཏོང་བར་ནུས་པ་ཆེན་པོ་ཐོན་པ་མ་ཟད། ལོ་ངོ་ཉི་ཤུ་ལྷག་འགོར་ནའང་ཁོང་གི་གསུངས་ཚད་མར་འཛིན། S.1438ཐིག་ཕྲེང79པར་”རྩེ་རྗེ་གསར་བ་ཤ་ཅུར་སླེབས་རྗེས་འབངས་བདེ་ཞིང་ཞིང་ལས་གཉེར”། ཞེས་དང་། བོད་ཡིག་ཤོག་དྲིལfr.80པར་”སླད་གྱིས་ཁྲོམ་གྱིས་མདབ་ནོན་པས་ལྷོག་པའི་རྔབ་བདག་སྤུས་བཐུས་ཏེ་རྩེ་རྗེར་སྩལད་ནས། དགུང་ལོ་བཅུ་ནང་འཁྲུག་དང་པན་པུན་དུ་མ་གྱུརད་ཕ་ལགས། “ཞེས་གོང་གི་ཡིག་ཆ་གསུམ་པོར་མིང་གསལ་བོ་བཀོད་ཡོད་མེད་མ་གཏོགས་བློན་པོ་གལ་ཆེ་བ་ཞིག་གིས་ཤ་ཅུའི་དབང་བསྒྱུར་ཐད་བྱས་རྗེས་ཧ་ཅང་ཆེ་བ་ཁ་མཐུན། དེ་བས་གོང་གི་ཤོག་དྲིལ་དག་ཏུ་བརྗོད་བའི་བློན་པོ་དག་ནི་མི་སྣ་གཅིག་ཏུ་འདོད།
དེ་བས་གོང་གི་ཤོག་དྲིལ་ལས་བྱུང་བའི་སྤྱི་ལོ༨༠༩ནས་ཕྱིར་ལོ་ཉི་ཤུ་དེད་པའི་སྤྱི་ལོ་༧༨༨རྩེ་རྗེ་གསར་བ་བློན་སྟག་ཞིའི་འགུལ་བསྐྱོད་ཞིབ་པར་བཀོད་ཡོད་པས་ཁོ་རང་ནི་སྤྱི་ལོ༧༨༦-༧༨༧བར་ཤ་ཅུར་སླེབས་པ་ངང་གིས་ཤེས་ཐུབ། དེས་ན་ཐུགས་པག་ཏོ་ཏོག་རྩེ་རྗེ་བཀྲོངས་ལོ་དང་ཧྥན་གོ་ཀྲུང་འོས་ལངས་བྱུང་བ། ཤ་ཅུ་བོད་ཀྱིས་དབང་དུ་བསྒྱུར་རྗེས་ཀྱི་ལོ་དགུ་བ་རང་ཤུགས་ཀྱིས་སྤྱི་ལོ༧༨༦ལ་འབབ་དེ་ནས་ལོ་དགུ་ཡར་དེད་ན་སྤྱི་ལོ༧༧༧ཤ་ཅུ་ཐོག་མར་བོད་ཀྱིས་དབང་དུ་བསྡུས་པར་ར་སྤྲོད་ཐུབ།
མདོར་ན། ཤ་ཅུ་ས་ཁུལ་བོད་བཙན་པོས་དབང་དུ་བསྡུས་པའི་ཐོག་མའི་དུས་སུ་ཤ་ཅུའི་འབངས་ལས་འོས་ལངས་ཐེངས་མང་བྱས་ཏེ་ཏོ་ཏོག་རྩེ་རྗེ་དང་བཅས་པ་སྐུ་གཤེགས་རྗེས་བློན་སྟག་ཞི་ཟེར་བ་ཞིག་རྩེ་རྗེ་བསྐོས་པ་ལ་ཁོས་སྔ་ཕྱིར་ལོ་བཅུ་ལྷག་ལ་འགན་བཞེས་ཏེ་བོད་ཀྱི་དབང་བསྒྱུར་སྲ་བརྟན་དང་ཤུགས་སྣོན་བྱེད་ཐབས་མང་པོ་ལག་བསྟར་བྱས་པས། ལོ་བཅུའི་རིང་ཐད་དུ་ནང་འཁྲུག་དང་མི་མཐུན་པའི་གནས་ཚུལ་ཅི་ཡང་མ་བྱུང་། དེ་ནས་ལོ་ངོ་ཉི་ཤུ་ལྷག་མགོར་རྗེས་སུ་བྲིས་པའི་ཤོག་དྲིལ་ལྟར་ན་ཤ་ཅུ་ས་ཁུལ་གྱི་དམངས་དོན་ཞུ་གཏུགས་སུ་ཡང་ཁོང་གི་གསུངས་ཚད་མར་བཟུང་ནས་དཔོན་འབངས་ཡོངས་ཀྱིས་རྗེས་སུ་ཡི་རང་བྱེད་ལ། བོད་ཡིག་གི་ཤོག་དྲིལ་དུ་བཙན་པོས་ཀྱང་ཁོང་ལ་བརྩི་མཐོང་ཆེན་པོས་འབྲུ་རིགས་སོགས་རྒྱུན་ཆད་མེད་པར་གནང་བའི་ཚུལ་བཀོད་ཡོད། རྩེ་རྗེ་གསར་བ་འདི་ནི་བོད་ཀྱིས་ཤ་ཅུ་ས་ཁུལ་གྱི་དབང་བསྒྱུར་ཐད་བྱས་རྗེས་ཧ་ཅང་ཆེ་བའི་དཔོན་སྣ་ཞིག་ཡིན་པ་མ་ཟད། ཏུན་ཧོང་གི་ལོ་རྒྱུས་སྟེང་ཡར་ཐོན་ལྡན་པའི་མི་སྣ་ཞིག་ཡིན།
ཟིང་འཁྲུག་འདི་དག་གིས་དབང་བསྒྱུར་བར་ངོས་ཤེས་ཟབ་མོ་ཞིག་ཐེབས་པ་ནི་སྔར་གྱི་གཏུམ་སྤྱོད་ཀྱི་བྱེད་སྟངས་ཡོངས་སུ་དོར་ནས་སྤྱི་ཚོགས་དང་སྲིད་འཛིན་སྒྲིག་གཞིར་ཚགས་དམ་པ་དང་། འབངས་ལས་སྐད་གྲགས་ཡོད་པའི་དཔོན་སྣེ་བསྐྱར་འདེམས་བྱས་པ་མ་ཟད་བོད་རྒྱ་བློན་ཡོངས་ནས་ཁྲག་འཐུང་ནས་མནའ་བསྐྱལ་བ་སོགས་ས་གནས་དཔོན་འབངས་ཀྱི་བློ་འགུགས་ལ་ཧུར་བསྐྱེད་བྱས་པ་སྟེ། P1438ཐིག་ཕྲེང12པར”བཙན་པོས་བདག་གིར་བཟུང་ནས་ལོ་ངོ་བརྒྱད་རིང་ལ་སྔ་ཕྱིར་ཐེངས་གསུམ་ལ་ཁྲག་འཐུང་ནས་མནའ་བསྐྱལ། “ཞེས་དང་”མཁར་ཕྱི་ནང་ཀུན་ཏུ་བོད་བློན་རྣམས་འབྲོ་སྐོང་བྱེད་པ་སོགས་ཧ་ཅང་ཪྙོག་ཟིང་ཆེ་བར་མནའ་གྲལ་དུ་ཚུད་པ་འགས་རྩེ་རྗེ་དང་བོད་སྤྱན་བུ་ཚ་སོགས་ལྷོ་སྒོ་ནས་སྐྱོབ་རྩིས་བྱས”ཞེས་རྒྱལ་བློན་མནའ་འབྲེལ་གྱི་ལམ་ལུགས་ནི་གདོད་མའི་ཚོ་ཁག་མནའ་འབྲེལ་གྱི་ཤུལ་རྗེས་གསལ་བོ་ཞིག་ཡིན། མནའ་འབྲེལ་གྱིས་གཅིག་ནས་རྒྱལ་བློན་བཙན་པོའི་སྲིད་ལ་བློ་སེམས་གཅིག་ཏུ་བསྡུ་བ་དང་ཕྱོགས་གཞན་ནས་ཞང་དང་བློན་གྱི་བུ་ཚའི་སྤྱི་ཚོགས་ཀྱི་གོ་གནས་ཁག་ཐེག་བྱས་ཡོད། གསར་དུ་དར་བའི་བོད་ཆེན་པོའི་རྒྱལ་ཁབ་ལ་མཚོན་ན་རྒྱལ་བློན་སྲིད་ལ་རྡོག་རྩ་གཅིག་ཏུ་སྤྲེལ་པར་གལ་ཆེའི་རང་བཞིན་ཡོད་པས། ཐང་ཡིག་གསར་མར”རྗེ་བློན་རྣམས་ཀྱིས་ལོ་རེར་འདུན་མ་ཆུང་ངུ་རེ་བསྡུ། དེ་དུས་ལུག་ཁྱི་སྤྲེལ་གསུམ་དམར་མཆོད་བྱེད། ལོ་གསུམ་ན་འདུན་མ་ཆེ་རེ་བསྡུ། “（5）ཞེས་གསལ། བོད་ཀྱིས་ཤ་ཅུ་ས་ཁུལ་དབང་དུ་བསྡུས་རྗེས་ཤ་ཅུའི་སྐུ་དྲག་དང་དཔོན་རིགས་ཁག་བསྡུས་ནས་བོད་བློན་རྩེ་རྗེ་སོགས་དང་མཉམ་དུ་མནའ་བསྐྱལ་ཏེ་དཔོན་གནས་བསྩལ་པ་གསལ་བོ་ཤེས་ཐུབ། ཤོག་དྲིལ་དུ་གསལ་བ་ལྟར་མནའ་འབྲེལ་ལམ་ལུགས་ཀྱིས་ཤ་ཅུ་ས་ཁུལ་གྱི་བདེ་འཇགས་དང་རྒྱ་བོད་མཐུན་སྒྲིལ་འོངས་པར་ནུས་པ་བླ་མེད་ཐོན་པ་མ་ཟད། ཕྱིས་ཀྱི་བོད་བློན་དང་རྒྱའི་དཔོན་རིགས་མཉམ་གནས་ཀྱི་སྲིད་གཞུང་གི་རྩ་འཛུགས་འཐུས་ཚང་ཞིག་གྲུབ་པར་རྨང་གཞི་བཏང་།
༢.ཤ་ཅུ་ས་གནས་སྲིད་གཞུང་གི་དཔོན་རིམ་དངོས་བཤད་པ།
སྤྱིར་བཏང་སྲིད་གཞུང་གི་སྒྲིག་གཞིས་སྤྱི་ཚོགས་ཀྱི་དོ་དམ་དང་རྩ་འཛུགས་དང་ཆབ་སྲིད་ཀྱི་འཇོན་ཐང་བཅས་གསལ་བོ་མངོན་ཐུབ། བོད་བཙན་པོའི་སྲིད་གཞུང་གི་སྒྲིག་གཞིས་སྐབས་དེའི་བོད་མིའི་ཆབ་སྲིད་ཀྱི་འཇོན་ཐང་དང་རྩ་འཛུགས་ཀྱི་ཚགས་དམ་མིན་གསལ་བོ་མངོན་ཡོད། སྤྱི་ཚོགས་དོ་དམ་དང་བདེ་འཇགས་ལེགས་པོ་འོངས་མིན་ནི་སྲིད་གཞུང་གི་སྒྲིག་གཞི་ཚགས་དམ་མིན་ལ་ཐུག་ཡོད་པས། བོད་བཙན་པོའི་མངའ་ཁོངས་རྒྱ་ཆེན་པོ་དེ་ལོ་ངོ་ཉིས་བརྒྱ་ལྷག་ལ་ཡུན་གནས་ཐུབ་པ་ནི་སྲིད་གཞུང་གི་སྒྲིག་གཞི་ཚགས་དམ་པོ་ཞིག་ཡོད་པའི་རྟགས་ཡིན། ལྷག་ཏུ་དམག་སྲིད་ཀྱི་རྩ་འཛུགས་འཐུས་ཚང་ཞིག་མེད་ན་དེ་ལྟ་བུའི་སྤྱི་ཚོགས་འཕེལ་རྒྱས་ཀྱི་ཆུ་ཚད་འོག་གཞི་རྒྱ་ཆེ་བའི་དམག་དཔུང་བཀོད་འདོམས་མི་ཐུབ་པ་མ་ཟད། མི་རིགས་མང་པོ་མཉམ་དུ་ཡུན་གནས་ཀྱི་དོ་དམ་ལེགས་པོ་འོངས་མི་སྲིད་པས་བོད་བཙན་པོས་སྲིད་གཞུང་ནས་སྲིད་གཞུང་གི་སྒྲིག་འཛུགས་ཐད་ནུས་པ་བླ་ལྷག་བཏོན་ནས་འཐུས་ཇེ་ཚང་དང་སྒྲིག་ལམ་ཅན་དུ་འབད་པ་ལྷོད་མེད་བྱས་ཡོད་། བོད་བཙན་པོའི་རྒྱལ་རབས་ནི་གདོད་མིའི་ཚོ་ཁག་མནའ་འབྲེལ་གྱི་རྨང་གཞིའི་སྟེང་འཕེལ་རྒྱས་ཕྱིན་པ་ཡིན་པས་གདོད་མའི་ཚོ་ཁག་མནའ་འབྲེལ་གྱི་ཤུལ་རྗེས་མངོན་ཤུགས་གང་རུང་ནས་མངོན་སྟེ། གོ་གནས་བསྐོ་འཇོག་དང་སྤྱི་ཚོགས་ཀྱི་ལས་སྒོ་མི་འདྲ་བར་འགན་ནུས་དབྱེ་བ། དབང་ཆའི་ཆེ་ཆུང་བཀར་བ་ནི་སྔོན་གྱི་ཚོ་ཁག་མནའ་འབྲེལ་གྱི་རྨང་གཞིའི་སྟེང་ཡུན་རིང་བོའི་ལོ་རྒྱུས་ཀྱི་བརྒྱུད་རིམ་ཁྲོད་རང་ཉིད་ཀྱི་བློ་གྲོས་ཀྱིས་མི་རིགས་དང་རྒྱལ་ཁབ་གཞན་ལ་སློབ་སྦྱོང་དང་། མི་རིགས་གཅིག་གྱུར། མངའ་ཁོངས་རྒྱ་བསྐྱེད་པའི་ཕྱི་རོལ་གྱི་སྒུལ་ཤུགས་འོག་འཐུས་ཚང་དུ་གྱུར་བ་རེད།
1བདེ་བློན་གྱི་མདུན་ས་དང་ཁྲི་དཔོན་གྱི་སྐོར།
ཤ་ཅུ་ནི་བོད་ཆེན་པོའི་ཤར་ཕྱོགས་ཀྱི་བདེ་བློན་ཁམས་ཆེན་པོ་བཞིའི་ཡ་གྱལ་ཧི་ཞིའི་བདེ་བློན་ཁམས་ཆེན་པོར་གཏོགས་པར། བདེ་བློན་གྱི་མདུན་ས་ཁྲོམ་གྱི་མདུན་ས་བཙུགས་ནས་ཤ་ཅུ་སོགས་ཧི་ཞིའི་ས་ཁུལ་ཡོངས་ཀྱི་དམག་དོན་དང་རིག་གནས། དམངས་དོན་གྱི་བྱ་བ། ས་ཁུལ་ཁག་གི་སྲིད་དམག་གི་འགོ་ཁྲིད་བསྐོ་འཇོག་བཅས་གཅིག་གྱུར་གྱིས་བཀོད་འདོམས་བྱེད། ལས་ཁུངས་དེ་ནི་བདེ་བློན་ཁམས་ཆེན་པོའི་དམག་སྲིད་ཀྱི་དཔོན་གཞུང་མཐོ་ཤོས་ཡིན། རྗེས་ཧི་ཞིའི་བདེ་བློན་ཁམས་ཆེན་པོ་དེ་ཤར་ནུབ་གཉིས་སུ་བགོས་ནས་ཀཱ་ཅུ་ཁྲོམ་ཆེན་པོ་དང་ལའང་ཅུ་ཁྲོམ་ཆེན་པོ་ཞེས་ལོ་རྒྱུས་ལ་ལར་བོད་ཀྱི་ཤར་ཕྱོགས་ཀྱི་ཁྲོམ་ཆེན་པོ་ལྔ་ཞེས་འབོད། （6）སྤྱིར་བཏང་བདེ་བློན་གྱི་མདུན་ས་བློན་ཆེན་བཞི་ཡིས་གྲུབ་པ་སྟེ། P.T1089ལས་”བདེ་བློན་གྱི་མདུན་མ། ཞང་བཙན་བཟང་དང་བློན་རྒྱལ་སྒྲ། སྤྱན་བློན་བྱང་བཞེར་དང་བློན་གཡུ་……ར་བསྡུས་ཏེ་”ཞེས་དང་། “ཞང་བཙན་བཟང་དང་བློན་རྒྱལ་སྒྲ། སྤྱན་བློན་བྱང་བཞེར། བློན་གཡུ་སྒྲས་མཆིད་ཀྱིས་བཅད་པས། བློན་ལེགས་བཞེར་ཁྱི་མ་འདོད་དང་བློན་ཀླུ་བཞེར་སྔོན་བཙན་གྱི་སུག་རྒྱ་འོག་ནས་གཏད་ནས་ཤ་ཅུའི་རྩེ་རྗེ་དང་། དཔོན་སྣའི་གྲལ་ཐབས་སླན་ཅད་འདི་བཞིན་དུ་མཆིས་པར་དཀར་ཆག་འོག་དཔེར་བྲིས་པའ། ཤ་ཅུའི་དཔོན་སྣའི་གྲལ་ཐབས་མཆིད་ཀྱིས་བཅད་དེ། སླན་ཅད་འདི་བཞིན་མཆིས……”（7）བདེ་བློན་གྱི་བློན་ཆེན་བཞིས་རྒྱུན་དུ་ཀྭ་ཅུ་གཙོ་བྱས་པའི་ས་ཁུལ་ཁག་ནས་བདེ་བློན་གྱི་མདུན་མ་བསྡུ་བ་ཡིན་ཏེ། P.T1079ལས”ལུག་གི་ལོ་ལ། བདེ་བློན་ཞང་བཙན་བཟང་དང་བློན་གཡུ་སྒྲ་དང་ཞང་ཁྲི་དོག་རྗེས་འདུན་ས་ཞར་བཏབ། ཞང་ལེགས་སུམ་བཙན་དང་བློན་རྒྱལ་བཟང་དང་ཞང་ལེགས་བཟང་གིས་ཀྭ་ཅུ་ཁྲོམ་གྱི་འདུན་ས་ཆེག་པེའུར་བསྡུས་”། （8）P.T1078ལས་”འབྲུག་ལོའི་དབྱར། ཀྭ་ཅུ་ཁྲོམ་གི་འདུན་ཙ། བློན་རྒྱལ་བཙན་དང་། བློན་བཙན་བཟང་དང་། བློན་སྩོགས་པས། ཀྭ་ཅུ་སེ་ཤའི་ཐང་དུ་བཏབ……”（9）ཅེས་བཞིན་ཀྭ་ཅུ་བདེ་བློན་གྱི་མདུན་ས་ནི་ཧི་ཞིའི་ནུབ་ཕྱོགས་ས་ཁུལ་གྱི་སྲིད་འཛིན་ལས་ཁུངས་ཀྱི་རིམ་པ་མཐོ་ཤོས་ཡིན་ལ་བདེ་བློན་གྱི་བློན་པོ་བཞི་ནི་ས་ཁུལ་འདི་དག་གི་ཆབ་སྲིད་དང་དཔལ་འབྱོར། དམག་དོན། རིག་གནས་བཅས་ཀྱི་དབང་ཆ་ཡོད་དོ་ཅོག་མངའ་བའི་དཔོན་རིགས་ཀྱི་རིམ་པ་མཐོ་ཤོས་ཡིན་པ་གོང་གི་ཡིག་ཆ་དག་ལས་གསལ་བོ་ཤེས་ཐུབ།


༈ རྫོང་སར་ཁམས་བྱེ་ལྔ་རིག་ཐུབ་བསྟན་སློབ་གླིང་གི་མཁན་རབས་བཅུ་གཅིག་པ་མཁན་པོ་ཚེ་བརྟན་མཆོག
རྫོང་སར་མཁན་རབས་བཅུ་གཅིག་པ་གདོང་ཚང་ཚེ་བརྟན་ནམ་འཇམ་དབྱངས་བློ་གྲོས་མཆོག་ནི། ཆུ་ཡོས་སྤྱི་ལོ་ ༡༩༦༣ ལོར་ཡབ་ཀར་བསམ་དང་ཡུམ་བསོད་ནམས་གཉིས་ཀྱི་སྲས་སུ་སྐུ་འཁྲུངས།
སྤྱི་ལོ་ ༡༩༧༠ ལོ་ནས་ ༡༩༨༣ བར་གཞུང་གི་སློབ་གྲྭར་ཕེབས་ནས་སློབ་མཐར་ཕྱིན། ༡༩༨༣ ལོར་ངོར་ཀླུ་ལྡིང་མཁན་ཆེན་འཇམ་དབྱངས་བསྟན་པའི་ཉི་མ་མཆོག་ལས་རབ་བྱུང་བསྙེན་རྫོགས་ཀྱི་སྡོམ་པ་གཞེས་ཤིང་སྔ་ཕྱིར་དམ་པ་དེ་ཉིད་ལས་ངོར་དཀྱིལ་བདུན་དང་སྦྱོང་དཀྱིལ་བཅུ་གཉིས་གཙོར་གྱུར་གྱི་དབང་ལུང་མཐའ་ཡས་པ་གསན། གཞན་ཡང་སྔ་ཕྱིར་མཁན་ཆེན་པདྨ་དམ་ཆོས་དང་། སྐྱབས་རྗེ་རྫོང་སར་མཁྱེན་བརྩེ་རིན་པོ་ཆེ་དང་། དཔེ་ཝར་མཆོག་སྤྲུལ་རིན་པོ་ཆེ། སྒིས་བླ་རྡོ་རྗེ་འཆང་ཆེན་སོགས་ལས་གསུང་ངག་ལམ་འབྲས་སོགས་ཟབ་ཆོས་སྙན་བརྒྱུད་སྐོར་གྱི་ཆོས་བཀའ་དཔག་མེད་གསན་པར་མཛད།
སྤྱི་ལོ་ ༡༩༩༠ ལོར་ཁམས་བྱེའི་རྫོང་སར་བཤད་གྲྭར་སློབ་ཞུགས་གནང་ནས་མཁན་ཆེན་པདྨ་དམ་ཆོས་དང་མཁན་ཆེན་ཕུན་ཚོགས་རྣམ་རྒྱལ་ལས་མདོ་སྔགས་རིག་གནས་དང་བཅས་པ་ལ་གསན་བསམ་མཐར་ཕྱིན་མཛད་དེ་སློབ་མཐར་ཕྱིན། བཤད་གྲྭའི་སྐྱོར་དཔོན་ལོ་གཉིས་གནང་། ༡༩༩༨ ལོར་རྫོང་སར་བཤད་གྲྭའི་མཁན་ཆེན་དུ་མངའ་གསོལ། བཤད་གྲྭའི་སློབ་གཉེར་བ་རྣམས་འཛིན་གྲྭ་ཁག་བཅུ་གཅིག་ཏུ་བྱས་ཏེ་ལས་ཐོག་མཁན་པོ་ལོ་བཅུ་གཅིག་མཛད། གཞན་ཡང་མི་ཉག་ལྷ་སྒང་བཤད་གྲྭ་དང་། འགུ་ཟི་བཤད་གྲྭ། སྐྱེ་དགོན་བཤད་གྲྭ། རྫ་གླང་ཡག་བཤད་གྲྭ། པེ་ཅིང་ནང་བསྟན་སློབ་གྲྭ་རྣམས་སུ་དཔེ་ཁྲིད་ཁྱོན་ལོ་གསུམ་ཙམ་མཛད།
སྤྱི་ལོ་ ༢༠༡༡ ལོར་རང་དགོན་བཤད་གྲྭ་རྗེན་ནེ་ཐང་དུ་གནས་སྤོས་མཛད་དེ་ལས་ཐོག་མཁན་པོའི་འགན་བཞེས་གནང་ནས་མདོ་སྔགས་རིག་གནས་དང་བཅས་པའི་འཆད་ཁྲིད་གནང་དང་གནང་བཞིན་ཡོད། གསུང་རྩོམ་སྐོར་ཡང་། ནང་ཆོས་དང་ཉེ་བའི་དེང་རབས་སྔོན་ཐོན་ཚན་རིག་རྣམ་ཤེས་ཀྱི་ནུས་པའི་གསང་བ་སོགས་དང་། རྫོང་སར་ལྔ་རིག་དཔེ་ཚོགས་གསར་བཙུགས་གནང་ནས་རྗེ་བཙུན་ས་སྐྱ་པའི་གསུང་རབས་གཙོ་བོར་གྱུར་པའི་རྒྱ་བོད་ཀྱི་གཞུང་འབྲེལ་དང་ཚན་རིག་སྐོར་མང་པོ་ཕྱོགས་བསྒྲིགས་དང་བསྒྱུར་ཞུས་གནང་། ཞལ་སློབ་ཀྱང་རྫོང་སར་མཁན་ཆེན་གཞན་ཕན་སྙིང་པོ་གཙོ་གྱུར་གྱི་གསར་རྙིང་རིས་སུ་མ་ཆད་པའི་མཁན་པོ་སློབ་དཔོན་མང་པོ་བསྐྲུན་པ་སོགས་བསྟན་འགྲོའི་མཛད་འཕྲིན་ཤིན་ཏུ་རྒྱས་པའོ། །


སྔ་ལོ་འབར་མའི་དམག་གིས་ཡུལ་དེའི་ཁ་ཆེ་གྲངས་ཉུང་མི་རིགས་ལ་དྲག་རྒོལ་བྱས་པ་དང་ཁང་པ་མེར་སྲེག་བཏང་སྟེ། འབར་མའི་རོ་ཧིན་རྒྱ་ཁ་ཆེ་འབུམ་ཕྲག་༦་ལྷག་ཁྱིམ་མཚེས་རྒྱལ་ཁབ་བྷང་ག་ལར་བྲོས་བྱོལ་དུ་འགྲོ་ཐུག་ཅིང་། ད་ལྟ་བྷ་ག་ལར་བྲོས་བྱོལ་དུ་སོང་བའི་ཁ་ཆེ་རྣམས་རིམ་བཞིན་རང་ཡུལ་ལ་ཕྱིར་ལོག་བྱ་ཆོག་ཅེས་འབར་མ་དང་བྷང་ག་ལ་གཉིས་གྲོས་མཐུན་བྱུང་ཡོད་པའི་སྐོར། རྒྱལ་སྤྱིའི་གསར་ལམ་ཁག་ཏུ་ཐོན་པའི་གནས་ཚུལ་དེ་ཚེ་བརྟན་ཆོས་སྒྲོན་ལགས་ཀྱིས་ཕྱོགས་བསྒྲིགས་དང་སྙན་སྒྲོན་ཞུས་པ་དེ་གསན་རོགས་གནང་།


“ ངོས་ཀྱིས་ཕྲུ་གུ་རྣམས་མ་འོངས་བོད་ཀྱི་སོན་རྩར་ངོས་འཛིན་བྱེད་ཀྱི་ཡོད། ང་ཚོས་སྤོབས་པ་བྱེད་དགོས་པ་ཞིག་ལ་ད་ལྟ་བཙན་བྱོལ་སྤྱི་ཚོགས་ཀྱི་སྒྲིག་འཛུགས་ཕལ་ཆེ་བ་བོད་མི་གཞོན་སྐྱེས་ཤེས་ཡོན་ཅན་ཚོས་སྐྱོང་བཞིན་ཡོད། ངོས་ཀྱིས་ནན་པོ་བྱས་ནས་བརྗོད་རྒྱུར་ང་ཚོ་བཙན་བྱོལ་དུ་གནས་པའི་དུས་སྐབས་དང་། དེ་ལས་ཀྱང་གལ་འགངས་ཆེ་བར་ང་ཚོ་བོད་དུ་རང་དབང་ཐོག་ལོག་པའི་སྐབས་སུ་ང་ཚོས་རིག་གནས་བྱ་བྲག་པ་འདྲ་མིན་གྱི་ཐོག་ལ་རང་འཚོ་ཐུབ་པའི་ཁྱད་ལས་གསོ་སྐྱོང་བྱ་རྒྱུར་དུས་ཡུན་རིང་པོའི་འཆར་གཞི་འདིང་དགོས། ང་ཚོས་ཁ་ཕྱོགས་དེའི་ཐད་ལ་གྲུབ་འབྲས་སོན་པའི་དཀའ་ལས་རྒྱག་དགོས་འདུག”
༸གོང་ས་སྐྱབས་མགོན་ཆེན་པོ་མཆོག་ནས་ཕྱི་ལོ་ ༡༩༩༦ ལོར་བོད་ཁྱིམ་དུ་བསྩལ།


བླ་བྲང་འཇིགས་མེད་རྒྱ་མཚོ་ཡི་སྙིང་སྟོབས།
སུད་སི་གྲོང་ཁྱེར་ཇེ་ནི་ཝའི་ནང་རྟེན་གཞི་བྱས་པའི་མཉམ་འབྲེལ་རྒྱལ་ཚོགས་སུ་བོད་ནང་གི་བོད་མི་ཚོའི་འགྲོ་བ་མིའི་ཐོབ་ཐང་གནས་སྟངས་ཛ་དྲག་ཡོད་པ་དེར་རྒྱབ་སྐྱོར་ཤུགས་ཆེ་བ་ཡོང་ཆེད་དབུས་བོད་མིའི་སྒྲིག་འཛུགས་ཀྱི་ཕྱི་དྲིལ་ལས་ཁུངས་ཀྱི་གོ་སྒྲིག་འོག་ བོད་དོན་ཞུ་གཏུག་ལས་འགུལ་དང་འབྲེལ་བའི་ཐབས་ཇུས་ཚོགས་འདུ་དང་ཟབ་སྦྱོང་གནང་ཡོད་པའི་སྐོར་
ད་ལྟ་ཨ་མི་རི་ཁའི་གྲོང་ཁྱེར་ཁག་ཅིག་ནང་སྐོར་སྐྱོད་བྱེད་བཞིན་པའི་བོད་མདོ་ཁམས་ཆུ་བཞི་སྒང་དྲུག་གི་དབུས་རྒྱུན་ལས་མི་སྣ་ཁག་ཅིག་གིས་བོད་ཀྱི་བསྟན་སྲུང་དྭངས་བླང་དམག་མི་ལ་དམག་སྦྱོང་སྤྲོད་ཡུལ་ཁོ་ལ་ར་དྷོ་མངའ་སྡེའི་Camp Hale ཟེར་བའི་ས་ཆ་ལ་ཆུ་བཞི་སྒང་དྲུག་དབུ་བསྙེས་ནས་ལོ་༥༨འཁོར་བའི་དུས་ཆེན་སྲུང་བརྩི་ཞུས་ཡོད་པའི་སྐོར་ལ་ཡེ་ཤེས་རྡོ་རྗེ་ལགས་ཀྱིས་བོད་མི་དམངས་སྤྱི་འཐུས་དང་ཆུ་སྒང་དབུས་རྒྱུན་ལས་ཁང་གི་དྲུང་གཞོན་ངག་དབང་ཐར་པ་ལགས་ལ་བཀའ་འདྲི་ཞུས་པ་ཞིག་གསན་གནང་གི་རེད།
ཨ་མེ་རི་ཀའི་ནང་གནས་སྡོད་བྱེད་མཁན་གྱི་རྒྱ་རིགས་རྩོམ་པ་པོ་ལི་ཅང་ལེ་ཡིས་རྒྱ་གར་གྱི་བོད་མིའི་བཙན་བྱོལ་སྤྱི་ཚོགས་ཀྱིས་བརྗོད་གཞི་བྱས་ཏེ་<<བོད་གསུམ་པའི་གཏམ་རྒྱུད། སྤྱན་རས་གཟིགས་བསྐྱར་དུ་ཕེབས་པ།>>ཞེས་པའི་བོད་དང་འབྲེལ་བའི་དཔེ་དེབ་ཅིག་རྩོམ་བྲིས་གནང་ཡོད་པ་དང་། དཔེ་དེབ་དེའི་སྐོར་ལ་ཨ་རིའི་སྐུ་ཚབ་དོན་གཅོད་ཁང་གི་རྒྱ་རིགས་འབྲེལ་མཐུད་པ་ཀུན་དགའ་ལགས་སུ་བཀའ་འདྲི་ཞུས་པ་ཞིག་གསན་རོགས།
བཞུགས་སྒར་རྡ་རམ་ལ་སར་དབུས་བོད་མིའི་སྒྲིག་འཛུགས་ཀྱི་སྲི་ཞུའི་ལས་བྱེད་གསར་འདེམས་བྱུང་བ་ཚོར་ལས་དོན་དང་འབྲེལ་བའི་ཟབ་སྦྱོང་ཞིག་དབུ་འཛུགས་གནང་ཡོད་པ་དང་ཟླ་བ་གཉིས་རིང་གི་ཟབ་སྦྱོང་དེའི་ནང་མཉམ་ཞུགས་གནང་མཁན་གྲངས་ ༣༢ ཡོད་པ། ཟབ་སྦྱོང་ཆེད་མཐུན་འགྱུར་མཁན་ཨ་རིའི་གཞུང་གི་རོགས་སྐྱོབ་ཚོགས་པ་ USAID ཡིན་འདུག་པ་བཅས་ཀྱི་སྐོར་འདི་གའི་གསར་འགོད་པ་བསྟན་འཛིན་བཟང་མོ་ལགས་ཀྱིས་གནས་ཚུལ་བཏང་བ་ཞིག་གསན་རོགས་གནང་།
རྒྱ་གར་རུ་ཡོད་པའི་ཨ་རིའི་གཞུང་ཚབ་ཁང་གི་གཞུང་ཚབ་ཆེན་མོའི་ལས་གནས་ནས་འཁྱུར་མཁན་སྐུ་ཞབས་རི་ཆཌི་ཝ་མ་མཆོག་གིས་ཁོང་གི་གྲོགས་པོ་ཨ་རིའི་གློག་བརྙན་འཁྲབ་བསྟོན་པ་སྐད་གྲགས་ཅན་རི་ཆཌི་གལ་གཞུང་ཚབ་ཁང་དུ་དགོང་དྲོའི་གསོལ་སྟོན་ཞིག་བཤམས་ནས་གསོལ་སྟོན་དེར་དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་བཟང་སེངྒེ་མཆོག་མགྲོན་འབོད་ཞུས་ཡོད་པར་རྒྱ་ནག་གཞུང་གིས་སྐྱོན་བརྗོད་བྱས་ཡོད་པའི་སྐོར་
བལ་ཡུལ་རྒྱལ་ས་ཀ་ཏ་མན་ཊུ་དང་གྲོང་ཁྱེར་པོཀ་ར་ཁུལ་གྱི་བོད་ཁྱིམ་སློབ་ཕྲུག་ཟུར་པ་ཚོས་དགུན་ཁའི་གུང་གསེང་ལ་འགྲོ་མྱོང་མེད་པའི་བོད་ཁྱིམ་སློབ་ཕྲུག་༡༥ གུང་གསེང་ལ་ལེན་ཐུབ་ཡོད་པ་དང། གུང་གསེང་ལ་ལེན་པའི་སློབ་ཕྲུག་མང་ཆེ་བ་བོད་ནས་ཡིན་ཞིང་། ཁོང་ཚོ་ནི་གུང་གསེང་དུ་སྐྱོད་མྱོང་མེད་པ་ཤ་སྟག་ཡིན་པ་སོགས་ཀྱི་འབྲེལ་ཡོད་གནས་ཚུལ་ཞིག་གསན་རིགས་གནང་།
སྐྱེ་རྒུ་མདོ་ནས་ཡིན་པའི་བོད་པའི་ཚོང་པ་བཀྲ་ཤིས་དབང་ཕྱུག་ལགས་ཀྱིས་རྒྱ་ནག་གི་རྩ་ཁྲིམས་དང་མཐུན་པའི་ཐོག་ནས་བོད་ཀྱི་སྐད་ཡིག་སྲུང་སྐྱོབ་ཀྱི་འབད་བརྩོན་བྱས་པར་བརྟེན་ལོ་གཅིག་གོང་ལ་བཀྲ་ཤིས་དབང་ཕྱུག་ལགས་འཛིན་བཟུང་བྱས་པ་དེར་བཞུགས་སྒར་རྡ་རམ་ས་ལའི་བོད་རང་བཙན་སློབ་ཕྲུག་ཚོགས་པས་བཀྲ་ཤིས་དབང་ཕྱུག་ལགས་གློད་འགྲོལ་གཏོང་དགོས་པའི་དགོས་འདུན་སྙན་ཞུར་མཚན་རྟགས་བསྡུ་རུབ་བྱས་ཡོད་པའི་སྐོར་
བཙན་བྱོལ་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེངྒེ་མཆོག་གིས་དེ་རིང་ཕྱི་ཟླ་དང་པོའི་ཚེས་༢༦ཉིན་རྒྱ་གར་གྱི་ཡུལ་འདི་སྤྱི་མཐུན་མང་གཙོའི་རྒྱལ་ཁབ་གཅིག་ལ་གྱུར་ནས་མི་ལོ་༦༨འཁོར་བའི་དུས་དྲན་སྲུང་བརྩི་ཞུས་པ་དང་སྦྲགས་བོད་མི་ཚང་མའི་ཚབ་ཞུས་ཏེ་རྒྱ་གར་གྱི་མི་མང་ལ་འཚམས་འདྲི་གནང་ཡོད་པའི་སྐོར།


༄༅༎ཨོ་སི་ཁྲི་ལི་ཡའི་སིཌ་ནིའི་ནང་མེ་སྐྱོན་གྱི་འབྱུང་རྐྱེན་དང་རྒྱལ་སྤྱིའི་རྒྱབ་སྐྱོར་དེ་བཞིན་གནོད་འཚེ་ཐེབས་ཁུལ་དུ་བོད་རིགས་མཐུན་ཚོགས་ཀྱིས་སྣེ་འཁྲིད་ཀྱིས་ཆར་འབབ་ཆོ་ག་དང་ཚེ་སྲོག་ཤོར་བའི་འགྲོ་བ་རྣམས་བདེ་འགྲོའི་ལུས་རྟེན་ཐོབ་པ་དང་མེ་ཡི་འཇིགས་ལས་མྱུར་དུ་གྲོལ་བའི་ཆེད་སྨོན་ལམ་གསུང་འདོན་གནང་བ་སོགས་ཀྱི་སྐོར་འབྲེལ་ཡོད་ཁག་ལ་རྡོ་རྗེ་དགྲ་འདུལ་ལགས་ཀྱིས་བཅའ་འདྲི་ཞུས་པ་ཞིག་ཉན་རོགས་ཞུ།།
གསར་འགོད་པ་རྡོ་རྗེ་དགྲ་འདུལ།


༄༅༎དེ་རིང་གི་གཏམ་གླེང་ཞལ་པར་ལེ་ཚན་ནང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བོད་མི་ཚོར་མཇལ་ཁ་དང་བཀའ་སློབ་གནང་བའི་ནང་ཆོས་གསུམ་སྐྱིད་སྡུག་ལེགས་ཉེས་གང་ཡིན་རུང་གཅིག་སྒྲིལ་དགོས་རྒྱུ་ཧ་ཅང་གལ་ཆེ་ཡིན་པ་སོགས་བཀའ་སློབ་ཀྱི་ནང་དོན་ཁག་དང་།དེ་མིན་མཛད་འཕྲིན་ཁག་ཞིབ་ཕྲ་སྒྲོལ་དཀར་ལགས་ཀྱིས་ངོ་སྤྲོད་ཞུས་པ་ཞིག་གསན་རོགས་གནང་།།


ལིང་གའི་བླ་དགས་འགོད་ལུགས་ཇི་ལྟར་ཡིན་ནམ།
བཀའ་ལེན་གནང་མཁན། མཐའ་ཞུ་འོད་ཟེར་མཐའ་རྒྱས་རིན་པོ་ཆེ། དྲི་བ་གནང་མཁན། འཕྲུལ་གྱི་ཡིག་ཚང་།
དྲི་བ། @གནམ་སྲས་གཟི་དམར། རིན་པོ་ཆེ་ལ་ཆེད་ཞུ། ཉིད་ཀྱིས་ཕྱག་ལེན་གནང་སྟངས་ལྟར་གྱི་ལིང་གའི་བླ་དྭགས་འབྲི་སྟངས་དེ་འདིར་བྲིས་གཏོང་བྱས་ན་ཆོག་གམ།
ལན། ལིང་གའི་བླ་དགས་འགོད་ལུགས་ཞལ་ཤེས་ལ། དེ་ཡང་མཐའ་ཞུ་བླ་རབས་བླ་རྒྱུད་ཀྱི་ཕྱག་ལེན་ལྟར། གུས་པའི་ཨ་མྱེ་མཐའ་ཞུ་གྲགས་སྡིས་དང་། ཕ་རྒན་མཐའ་ཞུ་པད་མ་ཀུན་ལེགས་གཉིས་ཀྱི་དྲུང་ནས་སྔ་རྗེས་སུ་འདུར་གྱི་ཁྲིད་ལུང་ཐོབ་སྐབས་སུ། ལིང་གའི་བླ་དགས་འགོད་ལུགས་ཞལ་ཁྲིད་ལ། སྤྱིར་ནི་ལིིང་ག་ལ་ཚ་དགས་དང་བླ་དགས་འགོད་ལུགས་གཉིས་ལས། དང་པོ་ཚ་དགས་འགོད་ཚུལ་ལ། གཟུགས་ཅན་དགྲ་དང་། གཟུགས་མེད་བགེགས་ཀྱི་ཚ་དགས་འགོད་ལུགས་གཉིས། གཟུགས་མེད་བགེགས་ལའང་གསོན་དོན་བགེགས་དང་གཤིན་དོན་ཤི་གཤེད་ཀྱི་ཚ་དགས་འགོད་ལུགས་གཉིས་སོ། །
དང་པོ་དངོས་ཡོད་དགྲ་བོའི་ཚ་དགས་ལ། ལིང་གའི་སྤྱི་བོ་དང་སྙིང་ག་ལྟེ་འོག་གསུམ་ལ་འགོད་དགོས་པས། དེ་ལ་སྤྱི་བོར་རུས་དང་། སྙིང་ཁར་མིང་། ལྟེ་འོག་བླ་དགས་བཅས་འགོད་དགོས། དང་པོ་སྤྱི་བོར་རུས་རིགས་གང་ཡིན་པ་དེའི་མིང་དང་མཐར་ཁུག་ཛ་ཛ། འབྲི་དགོས། དཔེར་ན་ཕ་རོལ་གནོད་བྱེད་དེའི་རུས་”སུམ་པ་”ཡིན་ན། སུམ་པ་ལས་བྱུང་བའི་སྡང་དགྲ་གནོད་བྱེད་ཁུག་ཛ་ཛ། ལྟ་བུའམ། ཕ་རོལ་གནོད་བྱེད་དེའི་རུས་མ་ཤེས་ན། ལོ་ཁམས་གང་ཡིན་པ་དེ་རུས་དང་སྦྱར་དགོས་པས། དེའི་སྦྱར་ལུགས་ལ། ཤིང་ཁམས་རྨུ་ཚ་སྒ། མེ་ཁམས་ལྷ་རིགས་སྒོ། ས་ཁམས་ཨ་སྤོ་གདོང་། ལྕགས་ཁམས་ཨ་ལྕགས་འགྲུ། ཆུ་ཁམས་བསེ་ཁྱུང་སྦྲ་བཅས་སུ་བསྡུས་ཏེ་འབྲིའོ། །
སྙིང་ཁར་བླ་དགས་ལ་མིང་གི་བསྐོར་དགོས། དཔེར་ན། རྣྲི་ཡིག་མཐར་གནོད་བྱེད་དགྲ་བོ་”ཆེ་གེ་མོ་འདིར་མིང་བཅུག་”ཁུག་ཛ་ཛ། འབྲིའོ། ལྟེ་འོག་ལ་དགྲ་བོ་དེ་ཕོ་ཡིན་ན། ར་དང་ཏྲི་ལ་ཛ་ཁྲམ་གྱི་བསྐོར། མོ་ཡིན་ན་ཉ་དང་རྣྲི་ལ་ཛ་ཁྲམ་གྱི་བསྐོར། གཞན་ལིང་ག་སྤྱི་ལྟར་རོ། །
མཐར་སྔགས་ཀྱིས་བསྐོར་དུས། ལིང་གའི་མགོ་ནས་ཡིག་མགོ་འབྲི་སྟེ། འཇུག་ཡིག་མགོའི་ཕྱི་ནས་བསྐོར་དགོས། མཐར་ཛ་ཁྲམ་གང་མང་འབྲིའོ། །
གཉིས་པ་དངོས་མེད་བགེགས་ཀྱི་བླ་དགས་ལ་འགོད་ཚུལ་ལའང་གཉིས་ལས་དང་པོ་གསོན་དོན་ལ། སྤྱི་བོར་རུས་རིགས་གང་ཡང་འགོད་སྲོལ་མེད། སྙིང་ཁར་ཏྲི་ལ་གནོད་བྱེད་ཀྱི་མིང་དང་ཛ་ཁྲམ་གྱི་བསྐོར། ལྟེ་འོག་གང་ཡང་འགོད་སྲོལ་མེད། གཞན་ལིང་ག་སྤྱི་དང་འདྲའོ། །
གཉིས་པ་གཤིན་དོན་ལ། སྤྱི་བོར་རུས། སྙིང་ཁར་མིང་། ལྟེ་འོག་བླ་དགས་འགོད་ཚུལ་དངོས་ཡོད་དགྲ་བོའི་ཚ་དགས་འགོད་ཚུལ་དང་འདྲ་ཡང་”གནོད་བྱེད་དགྲ་བོའི”ཚབ་ཏུ། གནོད་བྱེད་ཟ་འདྲེ་ཤི་གཤེད་ཅེས་ཁ་བསྒྱུར་དགོས་ལ། ཤི་བོ་ཕོ་ལ་ལྟེ་འོག་ལ་ར་དང་ཏྲི་ལ་ཛ་ཁྲམ་གྱི་བསྐོར། མོ་ཡིན་ན་ཉ་དང་རྣྲི་ལ་ཛ་ཁྲམ་གྱི་བསྐོར་དགོས་གཞན་དགྲ་ལིང་དང་འདྲའོ། །
སྤྱི་བོ་དང་སྙིང་ཁའི་མིང་ཡིག་ལ་ཚ་དགས་དང་ལྟེ་འོག་གི་མིང་ཡིག་དེར་བླ་དགས་ཞེས་ཟེར་སྲོལ་འདུག་གོ། །དེ་ནི་མཐའ་ཞུའི་སྔགས་པའི་ལུགས་སོ། །
ནག་ཚ་རྟོགས་ལྡན་བསོད་ནམ་དབང་རྒྱལ་མཆོག་གིས་ཀྱང་ཕྱག་ལེན་དེ་བཞིན་གནང་སྲོལ་འདུག ཀ་ལེགས་སྔགས་རྒན་རྒྱ་བོ་ཡེ་ཤེས་གཡུང་དྲུང་ལུགས་ལ། གཞན་འགོད་ཚུལ་འདྲ་ན་ཡང་གཤིན་དོན་བླ་དགས་ལ། ཕོ་ར་མོ་ཉ་དང་། ཕོ་གཡས་མོ་གཡོན་ཞེས། ཤི་བོ་ཕོ་ཡིན་རླ་གཡས་སུ་ར་ཡིག་དང་། མོ་ཡིན་ན་རླ་གཡོན་དུ་ཉ་ཡིག་ཅིག་འབྲི་བ་ལས་ཏྲི་རྣྲི་དང་ཛ་ཁྲམ་གྱི་བསྐོར་སྲོལ་མི་འདུག གཞན་གོང་དང་འདྲའོ། །
ཞུ་འོད་རྒྱས་པས་ཟླ་དགོན་རི་ཁྲོད་དུ་སྤྱི་ལོ་ ༢༠༡༧ ཟླ་ ༡༢ ཚེས་ ༡༣ ཉིན་བྲིས་པ་དགེའོ།། །།


ཁྱོ་ག་ཞིག་གིས་ལོ་གཅིག་རིང་བཟའ་ཟླ་གསང་སྤྱོད་ནང་དུ་བཅུག བོད་ཀྱི་དུས་བབ། ༢༠༢༠/༡༠/༡༦ ཏོག་ནད་ཀྱི་ཁྱིམ་སྡོད་བཀག་རྒྱའི་སྐབས་བུད་མེད་དང་བྱིས་པ་ལ་རྩུབ་སྤྱོད་སྤེལ་བའི་གནད་དོན་ཇེ་མང་དུ་འགྲོ་བཞིན་ཡོད་པ་ལྟར་བོད་མིའི་སྒྲིག་འཛུགས་ཀྱི་བུད་མེད་ནུས་སྟོབས་གོང་སྤེལ་ཚན་པས་རྩུབ་སྤྱོད་ཕོག་མཁན་ལ་ཆེད་དམིགས་རོགས་རམ་་་ ཇེ་མང་ཀློགས།


བོད་ཡིག་ཡིག་རྟགས་ཀྱི་ཟློས་ཚད་ལ་བརྟན་ནས་རྒྱུན་སྤྱོད་བའི་ཡིག་རྟགས་ཚང་མ་ནི་མཐེབ་གཞོང་དང་པོ་སྒང་བཞག་པ། དེ་དག་ནང་བོད་ཡིག་མཚམས་རྟགས་ཚེག དབྱངས་བཞི། གསལ་བྱེད་སུམ་ཅུ། ཤད་རྟགས་དང་བོད་ཡིག་གྲངས་ཀ་བཅུ། དེ་གཞན་ཡིག་རྟགས་ཟློས་ཚད་ཅུང་ཉུང་བས་མཐེབ་གཞོང་གཞན་སྒང་བཞག་ཡོད། འོན་ཀྱང་ཡིག་རྟགས་ཁ་ཤས་དཔེ་ན་ ྒ དང་ ྱ དེ་ཚོའི་ཟློས་ཚད་ནི་མཐེབ་གཞོང་དང་པོ་སྒང་གི་བགོས་པའི་གསལ་བྱེད་ཝ་དང་ཧ་གཉིས་ཀྱི་ཟློས་ཚད་ལས་མཐོ་བ་ཡོད་ཀྱང་། ཡིན་ན་ཡང་དེ་ཚོ་ནི་ཞོར་འདེགས་མཐེབ་གཞོང་སྒང་བཞག་ཡོད། རྒྱུ་རྐྱེན་ག་རེ་རེད་ཟེར་ནི་
གོང་གསལ་མཐེབ་གཞོང་གི་བཀོད་སྒྲིག་ཇུས་འགོད་རྩ་དོན་ལ་གཞིར་བཟུང་ནས། གསལ་བྱེད་ཡི་གེ་དང་དེ་ཚོའི་འགྱུར་བ་ཁག་ཚང་མ་མཐེབ་གཞོང་མ་འདྲ་བའི་མཐེབ་གནས་གཅིག་སྒང་བཞག་ཡོད། དཔེ་ན་གསལ་བྱེད་ན་དང་དེའི་འགྱུར་བ་གསུམ་ ྣ དང་ཎ ྞ ཚང་མ་མཐེབ་གཞོང་གཙོ་བ་དང་ཞོར་འདེགས་མཐེབ་གཞོང་གི་མཐེབ་བཀྱག་N སྒང་ལ་བཞག་ཡོད།
མཐེབ་གཞོང་གཅིག་གི་སྒང་ནི། Wylie འགྱུར་འབྲིས་ལམ་སྲོལ་ལ་གཞི་བཟུང་ནས་གསལ་བྱེད་ཡི་གེ་མང་ཆེ་བ་དང་དབྱངས་ཡིག་ནི་དེ་ཚོའི་Wylieའགྱུར་འབྲིས་ཡི་གེ་དང་གཅིག་མཐུན་པའི་མཐེབ་བཀྱག་སྒང་བཞག་ཡོད། དཔེ་ན། བོད་ཡིག་གསལ་བྱེད་ས་ནི་མཐེབ་གཞོངsསྒང་ལ་བགོས་ཡོད། དབྱངས་ ི ུ ེ ོ ནི་མཐེབ་བཀྱག i དང་ u, e, o སྒང་བཞག་ཡོད། བོད་ཡིག་ཡིག་རྟགས་ཀྱི་Wylie འགྱུར་འབྲིས་གི་ཡིག་འབྲུ་ནི་གཅིག་ལས་མང་བ་ཡོད་པའི་དེ་ཚོ་ནི་ཟློས་ཚད་ལས་རྟེན་ནས་མཐེབ་གནས་བགོས་ཡོད།
གཙོའོ་མཐེབ་གཞོང་མིན་པའི་ད་དུང་ཞོར་འདེགས་མཐེབ་གཞོང་བཞི་ཡོད་པ། མཐེབ་གཞོང་ལྔ་དེ་དག་ནང་གཙོའོ་མཐེབ་གཞོང་གི་དམིགས་བསལ་སྔོན་ཐོན་དེ་ནི་ཞོར་འདེགས་མཐེབ་གཞོང་ལས་མཐོ་བ་མཚོན་ཡོད། ཞོར་འདེགས་མཐེབ་གཞོང་བཞིའི་དམིགས་གསལ་སྔོན་ཐོན་རིམ་པ་ནི་ཚན་ལྡན་དེའི་ནང་གཏན་འབེབས་གསལ་པོ་བྱེད་མེད་པས། སྤྱོད་པ་པོས་སོ་སོས་ཐབས་གཅོད་ཆོག་པ། ཡིན་ན་ཡང་སྤྱི་བཏང་རྒྱལ་ཁའི་ཚན་ལྡན་ནང་ཞོར་འདེགས་མཐེབ་གཞོང་བཞིའི་དམིགས་བསལ་སྔོན་ཐོན་རིམ་པ་ནི་རྒྱལ་ཁའི་ཚན་ལྡན་ནང་གི་རིམ་པ་སྒྲིག་སྟངས་དང་གཅིག་པ་ཡིན་པ།
བོད་ཡིག་ནང་། གསལ་བྱེད་ཡི་གེ་ཁ་ཤས་ནི་གསལ་བྱེད་ཡི་གེ་གཞན་དག་གི་སྡེབ་སྒྲིག་སྡེ་ཚན་ཡིན་པ། དེ་ཚོ་ཡིག་འབྲུ་ཟེར་ཆོག་པ་ལས་གསལ་བྱེད་ཟེར་གྱི་མེད་པ། དེ་ཚོ་ནི་བོད་ཡིག་རྟགས་ཕྲེང་དང་གཅིག་པ་ཡིན་པ། ཡིག་རྟགས་ཕྲེང་རྒྱུད་དེ་དག་ཁ་བྲལ་ནས་ནང་འཇུག་བྱེད་ཆོག་གི་ཡོད་པ། དཔེ་ན་བོད་ཡིག་གསལ་བྱེད གྷ ཡིག་རྟགས་ཕྲེང་རྒྱུད་ ག ＋ཧ ཡིས་ནང་འཇུག་བྱེད་ཆོག་གི་རེད། ཡིན་ན་ཡང་གལ་སྲིད་སྤྱོད་པ་པོས་ཨུ་ཚུབས་ཀྱིས་དེ་དག་ཁེར་རྐྱང་ནང་འཇུག་བྱེད་པ་ན་ཡང་གནས་དོན་ཆེ་པོ་མེད་པ། གང་ཡིན་ཟེར་ན་རྒྱལ་ཁའི་ཚན་ལྡན་ནང་ཡིག་འབྲུ་དེ་དག་ལ་མཐེབ་གནས་བགོས་ཡོད་པ་རེད།
བོད་ཡིག་མཐེབ་གཞོང་གི་རྒྱལ་ཁབ་ཚད་ནང་ཐོག་མཐེབ་གཞོང་བཀོད་ཇུས་རྩིས་འཁོར་ནང་བེད་སྤྱོད་བྱེད་སྟངས་ཐོག་གཏན་འཁེར་གང་ཡང་བྱེད་མེད་པར། མཐེབ་གཞོང་བཀོད་ཇུས་མ་གཏོགས་བེད་སྤྱོད་བྱེད་སྟངས་ཐོག་བཀོག་སྡོམ་གང་ཡང་བྱེད་མེད། སྤྱོད་པ་པོས་གང་འདོད་ཀྱི་མཐེབ་གཞོང་དེ་འདོན་སྤེལ་དང་བེད་སྤྱོད་བྱེད་ཆོག་པ། ཡིན་ན་ཡང་ཚད་དམའ་ཤོས་ཞིག་ནི་མཐེབ་གཞོང་རེ་རེ་སྒང་ཡིག་རྟགས་གི་བཀོད་ཇུས་ནི་ངེས་པར་དུ་རྒྱལ་ཁབ་ཚད་ལྡན་དང་མཐུན་ཐུབ་པ་དགོས།
[རྩོམ་གྱི་ཡོང་ཁུངས། དྲ་རྒྱ་ལས་བཏུས་པ།] [རྩོམ་པ་པོ། བཀྲིས་ཚེ་རིང་།]


ཆོས་རྣམ་པར་འབྱེད་པའི་ཤེས་རབ་ནི། གང་ཞིག་མ་ནོར་བ་དང་གང་ཞིག་ནོར་བ། གང་ཞིག་ཕན་ཐོགས་ཆེ་བ་དང་གང་ཞིག་གནོད་ཚབས་ཆེ་བ་བཅས་ཀྱི་དབར་ལ་ཁྱད་པར་འབྱེད་རྒྱུ་དེ་ཡིན། འདིའི་ཆེད་དུ་ང་ཚོར་འཕགས་ལམ་ཡན་ལག་བརྒྱད་ཀྱི་ནང་ནས་ཡང་དག་པའི་ལྟ་བ་དང་ཡང་དག་པའི་རྟོག་པའམ་ཡང་དག་པའི་བསམ་བློའི་འཁྱེར་སོ་གཉིས་ཡོད།
ཡང་དག་པའི་ལྟ་བ་ཞེས་པ་ནི་ནོར་མ་ནོར་དང་ཕན་གནོད་ཀྱི་ཁྱད་པར་དབྱེ་འབྱེད་མ་ནོར་བར་བྱས་པའི་ཐོག་ནས་བདེན་པར་ཡིད་ཆེས་བྱེད་རུང་གི་གནད་དོན་སྐོར་བཤད་ཀྱི་ཡོད། ཡང་དག་པའི་རྟོག་པའམ་ཀུན་སློང་ནི་ཡང་དག་པའི་ལྟ་བ་འཐོབ་པར་བྱེད་པའི་སེམས་ཀྱི་མཐུན་ཕྱོགས་སམ་སེམས་དགེ་བའི་ཆ་དེ་ཡིན།
ལྟ་བ།
ང་ཚོར་ཆོས་རྣམ་པར་འབྱེད་པའི་ཤེས་རབ་ནོར་བ་དང་མ་ནོར་བ་གང་རུང་ཡོད་ཆོག་པ་ནི།
- ང་ཚོས་ཡང་དག་པའམ་མ་ནོར་བའི་སྒོ་ནས་ཆོས་རྣམ་པར་འབྱེད་ནས་དེ་བདེན་པར་ཡིད་ཆེས་བྱེད་ཆོག
- ང་ཚོས་ཡང་དག་མིན་པའམ་ནོར་བའི་སྒོ་ནས་ཆོས་རྣམ་པར་འབྱེད་ནས་དེ་བདེན་པར་ཡིད་ཆེས་བྱེད་ཆོག
ང་ཚོར་ཆོས་རྣམ་པར་འབྱེད་པའི་ཚུལ་དེ་ནོར་བ་ཞིག་ཡོད་པའི་སྐབས་དེ་བདེན་པར་འཛིན་པ་ནི་ལྟ་བ་ལོག་པ་ཡིན། ཆོས་རྣམ་པར་འབྱེད་ཚུལ་དེ་མ་ནོར་བ་ཞིག་ཡོད་པའི་སྐབས་དེ་ལ་བདེན་པར་འཛིན་པ་ནི་ཡང་དག་པའི་ལྟ་བ་ཡིན།
ལྟ་བ་ལོག་པ། ༼ལོག་ལྟ།༽
ལྟ་བ་ལོག་པ་ནི། དཔེར་ན་ང་ཚོའི་བྱ་སྤྱོད་ལ་དགེ་མི་དགེའི་བཟང་སྤྱོད་ཀྱི་རྣམ་པ་མེད་པར་ཁས་ལེན་ཡིད་ཆེས་བྱེད་པ་དང། དེ་དག་གིས། ང་ཚོས་གང་མྱོང་བ་དེ་ལ་ཕན་གནོད་ཀྱི་འབྲས་བུ་མི་འབྱིན་པར་ཡིད་ཆེས་བྱེད་ཀྱི་ཡོད། འདི་ནི་དེང་དུས་ཀྱི་མི་མང་པོ་ཞིག་ལ་ཡོད་པའི་ “ག་རེ་ཡིན་ན་ཡིན་” བསམ་པའི་བསམ་བློའི་ཆུ་ཚད་དེས་མཚོན་པར་བྱས་ཡོད། ཁྱད་པར་མེད་པ་དང་དོན་སྙིང་གང་ཡང་མེད་པའི་ལྟ་སྟངས་ཏེ། ངས་འདི་བྱས་ནའང་འདྲ། མ་བྱས་ནའང་འདྲ། གང་ལྟར་ཡང་། འདི་ལ་ཁྱད་པར་མེད་ཟེར་བ་དེ་ཡིན། དེ་ནི་ནོར་འཁྲུལ་ཞིག་ཡིན། ཁྱེད་རང་ཐ་མག་འཐེན་དང་མ་འཐེན་ལ་ཁྱད་པར་ཡོད་དེ། གལ་སྲིད་ཁྱེད་རང་གི་ཐ་མག་འཐེན་ན། དེའི་མཇུག་འབྲས་ནི་ཁྱེད་རང་གི་འཕྲོད་བསྟེན་ལ་གནོད་སྐྱོན་ཡོང་ངེས་ཡིན།
ལྟ་བ་ལོག་པ་གཞན་ཞིག་ནི། སོ་སོའི་སྐྱོན་ཆ་རྣམས་ལས་ཐར་རྒྱུ་མེད་པ་དང་། རང་ཉིད་ཡར་རྒྱས་གཏོང་རྒྱུའི་ཐབས་ལམ་མེད་པས། སེམས་ཁྲེལ་བྱས་ཀྱང་དོན་མེད་རེད་ཅེས་ཡིད་ཆེས་བྱེད་པ་དེ་ཡིན། བསམ་བློ་གཏོང་སྟངས་དེ་ནོར་ཡོད། རྒྱུ་མཚན་ནི་གནས་སྟངས་ག་འདྲ་ཞིག་ཡིན་རུང་རྟག་པ་དང་བརྟན་པོ། རྡོ་རྡོག་བྱས་ནས་སྒྲིག་བཞག་པ་ཞིག་མེད། མི་ཤ་ཤས་ཀྱིས་སེམས་བཟང་པོ་བྱེད་རྒྱུ་དང་མི་གཞན་ལ་ཕན་ཐོགས་བྱེད་པ་དེ་དག་ནི་དོན་མེད་ལྟ་བུར་ཡིད་ཆེས་བྱེད་པ་དང་། ང་ཚོས་གཞན་ལས་ཁེ་བཟང་གང་མང་ལེན་ཐབས་དང་། རང་ཉིད་ལ་ཁེ་སྤོགས་གང་ཐུབ་བྱུང་ན་དེས་བདེ་སྐྱིད་ཡོང་གི་རེད་ཅེས་ཡིད་ཆེས་བྱེད་ཀྱི་ཡོད། དེ་ཡང་ནོར་བ་ཡིན། རྒྱུ་མཚན་ནི། དེས་བདེ་སྐྱིད་ཀྱི་ཕྱོགས་སུ་མི་འཁྲིད་པར་རང་གི་ཅ་དངོས་རྣམས་གཞན་གྱིས་རྐུས་ཡོང་བསམ་པའི་སེམས་ཁྲེལ་དང་། ཕྲག་དོག།འཁྲུག་རྩོད་ཡོང་བར་བྱེད་ཀྱི་ཡོད།
དེ་ལྟར་ཆོས་རྣམ་པར་འབྱེད་པའི་ཚུལ་ནོར་བའིི་རིགས་ཤིན་ཏུ་མང་པོ་ཡོད་པ་ལས། དེས་སྡུག་བསྔལ་དང་སྡུག་བསྔལ་གྱི་རྒྱུ་ལ་གདོང་ལེན་བྱེད་ཐུབ་པའི་དཔེ་ལྟ་བུ་བཞག་ན། ཁྱེད་རང་གི་ཕྲུ་གུ་སློབ་གྲྭ་ལ་གྲུབ་འབྲས་ཡག་པོ་ཡོང་གི་མེད་ན། “ང་ནི་ཕྲུ་གུའི་ཕ་མ་ཡིན་པས། འདི་དག་ཚང་མ་ངའི་ནོར་འཁྲུལ་རེད་” ཅེས་བསམ་པ་ནི་རྣམ་པར་འབྱེད་ཚུལ་ནོར་བ་རེད། དེ་ནི་རྒྱུ་འབྲས་གྱི་ཐད་རྣམ་པར་འབྱེད་ཚུལ་ནོར་བ་ཞིག་རེད། གནས་སྟངས་ག་འདྲ་ཞིག་ཡིན་ཀྱང་རྒྱུ་རྐྱེན་གཅིག་རང་ལ་བརྟེན་ནས་ཡོང་གི་མེད་པར། དེ་དག་གི་རྒྱུ་དང་རྐྱེན་མང་པོ་ཞིག་བསྡུས་པ་ལ་བརྟེན་ནས་ཡོང་གི་ཡོད། ང་ཚོས་དཀའ་ངལ་དེ་ཡོང་བ་ལ་རྐྱེན་བྱས་ཡོད་སྲིད་ཀྱང་། ང་ཚོ་གཅིག་པུ་དཀའ་ངལ་དེའི་རྐྱེན་མ་ཡིན་ལ་སྐབས་རེར་ང་ཚོ་དེའི་རྐྱེན་ཙམ་ཡང་བྱེད་ཀྱི་མེད་པས། བསམ་བློ་དེ་འདྲ་གཏོང་རྒྱུ་ནི་རྦད་དེ་ནོར་གྱི་ཡོད། ངས་དཀའ་སྡུག་གང་ལ་གང་འཚམས་ཡོད་པའི་མི་ཞིག་ལ་དཔེ་ཆ་བཞག་ནས་བཤད་ན། ཁོ་རྐང་རྩེད་སྤོ་ལོ་འགྲན་བསྡུར་ཞིག་ལ་ལྟད་མོ་བལྟ་རུ་ཕྱིན་པ་དང་ཁོའི་རུ་ཁག་ཤོར་བ་རེད། ད་ཁོས་སེམས་ནང་རང་གི་རུ་ཁག་ཤོར་བ་ནི་ཁོ་རང་རྩེད་འགྲན་ལ་ལྟ་བར་ཕྱིན་པས་ཤོར་བར་ཡིད་ཆེས་བྱས་ནས་རང་ཉིད་བཀྲ་མི་ཤིས་པའི་ལྟས་ངན་ཡིན་པར་བསམ་སྟེ། “ངའི་རྩེད་འགྲན་རུ་ཁག་ཤོར་རྒྱུ་དེ་ངས་བྱས་པ་རེད་” ཅེས་ཟེར་བ་ནི་ཆོ་མེད་དོན་མེད་ཡིན་ལ། འདི་ནི་རྒྱུ་འབྲས་ཀྱི་ཐད་རྣམ་པར་འབྱེད་པའི་ཚུལ་ནོར་བའམ་ཡང་དག་མིན་པ་དེ་ཡིན།
ཡང་དག་པའི་ལྟ་བ།
རྣམ་པར་འབྱེད་པའི་ཤེས་རབ་མ་ནོར་བའམ་ཡང་དག་པ་ནི་ཧ་ཅང་གལ་འགངས་ཆེ་ལ། དེའི་ཆེད་ང་ཚོས་རྒྱུ་འབྲས་ཀྱི་གནས་ལུགས་ལ་སོགས་པའི་དངོས་པོའི་གནས་ལུགས་ཐད་སློབ་སྦྱོང་བྱེད་དགོས་ཀྱི་ཡོད། དཔེར་ན། གནམ་གཤིས་ལྟ་བུ་རྒྱུ་དང་རྐྱེན་མང་པོས་ཤུགས་རྐྱེན་ཡོད་པ་ལས་རང་ཉིད་འཇིག་རྟེན་བྱེད་པོ་དཀོན་མཆོག་ལྟ་བུ་ང་ཚོས་དོན་དག་གཅིག་ཁོ་ན་བྱེད་ཐུབ་པ་དང་། དེ་ལས་གཞན་པའི་ཕྲུ་གུ་སློབ་གྲྭ་ལ་ཡག་པོ་ཞིག་ཡོང་གི་མེད་པ་སོགས་ཚང་མ་འགྲིག་འགྲི་གི་རེད་བསམ་པའི་གོ་དོན་ལོག་པར་ནམ་ཡང་འཛིན་རྒྱུ་མེད། འགྲོ་སྟངས་དེ་འདྲ་མ་རེད།
རྣམ་པར་འབྱེད་པའི་ཤེས་རབ་ལ་སྤྱིར་བཏང་གི་བསམ་ཤེས་དང་རྣམ་དཔྱོད་། དེ་བཞིན་རྣམ་པར་འབྱེད་པའི་ཚུལ་མ་ནོར་བར་སེམས་རྩེ་གཅིག་དུ་གནས་པའི་ཏིང་ངེ་འཛིན་དགོས། དེ་ཡོང་བ་ལ་ཚུལ་ཁྲིམས་དགོས་ཞིང་། དེ་འདྲའི་སྒོ་ནས་ཆ་རྐྱེན་ཡོངས་སུ་རྫོགས་པ་འཐུས་ཚང་ཆགས་ཀྱི་རེད།
རྟོག་པ། ༼ཀུན་ནས་སློང་པའི་བསམ་བློ།༽
གང་ཞིག་ཕན་ཐོགས་ཆེ་བ་དང་གང་ཞིག་གནོད་ཆེ་བ། གང་ཞིག་དངོས་ཡོད་ཡིན་པ་དང་། གང་ཞིག་དངོས་ཡོད་མ་ཡིན་པའི་དབྱེ་འབྱེད་བྱས་ཚར་བའི་རྗེས། ང་ཚོའི་རྟོག་པའམ་ཀུན་ནས་སློང་པའི་བསམ་བློས་བྱ་བ་བྱེད་སྟངས་དང། སྐད་ཆ་ཤོད་སྟངས། དངོས་པོའི་སྟེང་བསམ་བློ་འཁྱེར་ཕྱོགས་ལ་རྣམ་པར་འབྱེད་པའི་ཚུལ་གྱིས་ཤུགས་རྐྱེན་ཇི་ལྟར་སྤྲོད་ཀྱི་ཡོད་པའི་སྐོར་དང་འབྲེལ་བ་ཞིག་ཡིན། གལ་སྲིད་ང་ཚོས་རྣམ་པར་འབྱེད་ཚུལ་དེ་ནོར་བ་ཡིན་ན། ཀུན་ནས་སློང་པའི་བསམ་བློ་ནོར་བ་ཞིག་ཡོང་བ་དང་། གལ་སྲིད་དེ་ནོར་མེད་ན། ཀུན་ནས་སློང་བའི་བསམ་བློ་ཡང་དག་པའམ་མ་ནོར་བ་ཞིག་ཡོང་གི་རེད།
རྟོག་པ་ལོག་པ།
རྟོག་པའམ་ཀུན་ནས་སློང་པའི་བསམ་བློ་ལ་ཤུགས་རྐྱེན་ཐེབས་པའི་ཁྱབ་ཁོངས་གཙོ་བོ་གསུམ་ཡོད་པ་ནི།
དབང་ཤེས་ཀྱི་འདོད་པ། ༼འདོད་པའི་ཡོན་ཏན།༽
ཀུན་ནས་སློང་བའི་བསམ་བློ་ལོག་པ་ནི། ཡིད་དུ་འོང་བའི་ཅ་དངོས་ ༼གཟུགས་༽ དང། སྙན་པའི་རོལ་དབྱངས་ ༼སྒྲ་༽ དང་། ཞིམ་པའི་ཟས་ ༼རོ་༽ དང་། མཛེས་པའི་གོས་ ༼རེག་བྱ་༽ ལ་སོགས་པ་འདོད་པའི་ཡོན་ཏན་ལ་ཞེན་ཅིང་ཆགས་པ་དེ་ལ་གཞིར་བྱས་ཡོད། སོ་སོའི་འདོད་པའི་རྗེས་སུ་འདེད་འདོད་ཀྱི་ཀུན་ནས་སློང་བའི་བསམ་བློ་ནི། གལ་ཆེ་ཤོས་སུ་བརྩི་བའི་རྣམ་པར་འབྱེད་ཚུལ་ནོར་བ་ལ་བརྟེན་ནས་བྱུང་བ་ཞིག་ཡིན། གལ་སྲིད་ང་ཚོ་ལ་རྣམ་པར་འབྱེད་ཚུལ་མ་ནོར་བ་ཞིག་ཡོད་ན། ང་ཚོ་བཏང་སྙོམས་ཀྱི་བསམ་བློ་ཞིག་ཡོང་གི་ཡོད། དེ་ནི་དབང་པོའི་ཡུལ་ལ་ཆགས་པ་དང་བྲལ་བའི་ཆ་སྙོམས་པའི་བློ་ཞིག་ཡིན།
དཔེ་མཚོན་ལྟ་བུར་ང་ཚོས་དགོང་དྲོའི་ཁ་ལག་གང་ཞིག་ཟ་རྒྱུ་དང་། གང་དུ་ཟ་རྒྱུ་སོགས་ཤིན་ཏུ་གལ་ཆེར་འཛིན་པའི་ནོར་འཁྲུལ་གྱི་སྒོ་ནས་རྣམ་པར་འབྱེད་ཀྱི་ཡོད། གལ་སྲིད་ང་ཚོས་ཁ་ལག་བཟའ་ས་དང་ཟས་རིགས་འདེམ་ཕྱོགས་དེ་མ་ནོར་བ་ཞིག་བྱུང་ན། དེས་དངོས་གནས་བདེ་སྐྱིད་སྤྲོད་ཐུབ་བསམ་སྲིད་ཀྱང་། གལ་སྲིད་ཁྱེད་རང་གིས་མ་ནོར་བའི་སྒོ་ནས་རྣམ་པར་འབྱེད་པ་ཡིན་ན། ང་ཚོའི་མི་ཚེའི་ནང་དགོང་ཟས་ཟ་རྒྱུ་དང་། བརྙན་འཕྲིན་ལྟ་རྒྱུ་ལས་གལ་ཆེ་བའི་གནད་དོན་མང་པོ་ཡོད་པ་མཐོང་གི་རེད། དེ་ནས་སོ་སོའི་སེམས་སྔར་ལས་ལྷག་པའི་ལྷོད་ཡངས་དང་ཆ་སྙོམས་པོ་ཆགས་ཀྱི་ཡོད།
སྡང་སེམས།
རྟོག་པ་ལོག་པའམ་ཀུན་སློང་ལོག་པ་གཉིས་པ་ནི་སྡང་སེམས་ཡིན། སྡང་སེམས་ནི་གཞན་ལ་ཕོག་ཐུག་གཏོང་བའམ་གནོད་འཚེ་བྱེད་པ་ལ་ཟེར། དཔེར་ན་མི་ཞིག་གི་ནོར་འཁྲུལ་བྱས་ན་དེ་ལ་རང་ཉིད་ཁོང་ཁྲོ་ཟ་ནས། ཁོའི་བྱེད་སྟངས་དེ་ཧ་ཅང་སྡུག་ཅག་ཡིན་པ་དང་ཉེས་ཆད་འགེལ་དགོས་བསམ་པ་ནི་རྣམ་པར་འབྱེད་ཚུལ་ནོར་བ་ཡིན།
ང་ཚོས་རྣམ་པར་འབྱེད་ཚུལ་ནོར་ནས་མིས་རྩ་བ་ཉིད་ནས་ནོར་འཁྲུལ་བྱེད་ཀྱི་མེད་བསམ་པ་ནི་ཁུངས་ལུང་རྒྱུ་མཚན་མེད་པ་ཞིག་ཡིན། དེ་ལ་བརྟེན་ནས་ཁོང་ཁྲོ་ཆེན་པོ་ཟ་དུས་མི་གཞན་ལ་གཞུ་འདོད་ཀྱང་སྐྱེ་སྲིད། དེ་འདྲའི་སྐབས་སུ་རྣམ་པར་འབྱེད་ཚུལ་མ་ནོར་བ་ཞིག་ཡོད་ན་བྱམས་སེམས་གོང་འཕེལ་གཏོང་གི་རེད། བྱམས་པ་ནི་གཞན་ལ་རོགས་པ་བྱས་ནས་བདེ་སྐྱིད་སྦྱིན་འདོད་ཀྱི་བསམ་པ་ཞིག་ཡིན་པ་དང་འདི་ལ་ནུས་སྟོབས་དང་བཟོད་ཡངས་གཉིས་ཀ་ཡོད། དེར་བརྟེན་མི་ཞིག་གི་ནོར་འཁྲུལ་བྱས་ན། ནོར་འཁྲུལ་བྱེད་པ་ནི་ཆོས་ཉིད་ཡིན་པ་དེ་ཤེས་ནས་དེ་ལ་སྡང་སེམས་བྱ་རྒྱུ་མེད།
གདུག་རྩུབ།
རྟོག་པའམ་ཀུན་སློང་ལོག་པ་གསུམ་པ་ནི། གནག་སེམས་ཀྱི་ཁེངས་པའི་སེམས་དེ་ཡིན། དེ་ལ་རྣམ་པ་འདྲ་མིན་ཡོད་པ་ནི།
- མ་རབས་ཀྱི་སྤྱོད་ཚུལ། དེ་ནི་སྙིང་རྗེ་དང་བྲལ་ཞིང་གཞན་སྡུག་བསྔལ་མྱོང་ན་བསམ་པ་དང་མི་སྐྱིད་པ་ཞིག་ཡོང་ན་བསམ་པ་དེ་ཡིན། དཔེར་ན། རྐང་རྩེད་སྤོ་ལོ་རྩེད་འགྲན་རུ་ཁག་ཕྱོགས་གཅིག་ལ་དགའ་མཁན་ཡིན་པ་ཙམ་གྱིས་ལམ་སེང་ཕྱོགས་གཞན་དགའ་མཁན་ཚང་མ་སྡུག་ཅག་ཡིན་པ་དང་། ཁོ་ཚོ་རུ་ཁག་གཞན་ལ་རྒྱབ་སྐྱོར་དང་དགའ་གི་ཡོད་པ་ཙམ་རྒྱུ་མཚན་དུ་བྱས་ཏེ། འཁྲུག་འཛིང་བྱེད་ཆོག་བསམ་ནས་དབྱེ་འབྱེད་བྱེད་ཀྱི་ཡོད་པ་ལྟ་བུ་རེད།
- རང་ཉིད་རང་ལ་སྡང་འཛིན། འདི་ནི་རང་ཉིད་ལ་བརྩེ་བ་དང་བྲལ་བའི་བསམ་བློ་གདུག་རྩུབ་ཅན་ཞིག་སྟེ། སོ་སོ་རང་ཉིད་མི་སྡུག་ཅག་ཞིག་ཡིན་པ་དང་། བདེ་སྐྱིད་ཀྱི་འོས་བབ་མེད་པ་བསམ་ནས་སོ་སོའི་བདེ་སྐྱིད་རྩ་མེད་གཏོང་གི་ཡོད། དེ་ཡང་དུས་རྒྱུན་གནོད་ཚབས་ཅན་གྱི་འབྲེལ་ལམ་བཟོ་བ་དང་། གོམས་གཤིས་ངན་པ་རྒྱུན་སྲིང་བྱེད་པ། ཚོད་མེད་པའི་ཟས་ཟ་བ་སོགས་ཀྱི་སྒོ་ནས་བྱེད་ཀྱི་ཡོད།
- ཕྱིན་ཅི་ལོག་པའི་བདེ་བ། འདི་ནི་མི་གཞན་སྡུག་བསྔལ་དང་འཕྲད་པ་མཐོང་བའམ་ཐོས་པ་བྱུང་ན་གནག་སེམས་ཀྱི་སྒོ་ནས་དགའ་སྣང་སྐྱེ་བ་དེ་ཡིན། དེ་ཡང་དཔེར་ན། ང་ཚོས་དགའ་མོས་མེད་པའི་ཆབ་སྲིད་པ་ཞིག་འོས་ཤོག་ཤོར་བ་ལྟ་བུ། མི་གཞན་དེ་སྡུག་ཅག་རེད། ཁོས་སྡུག་བསྔལ་མྱོང་བཞིན་པ་དེ་འོས་ཤིང་མཚམས་པ་རེད་བསམ་པ་ལྟ་བུ་ཡིན། འདིར་ང་ཚོས་མི་ཁ་ཤས་སྡུག་ཅག་ཡིན་པ་དང་། ཉེས་ཆད་འགེལ་འོས་པ་དང་། སྡུག་ཅག་རང་བྱུང་དགོས་བསམ་གྱི་ཡོད། ཡང་དེ་ལས་ལྡོག་སྟེ། མི་གཞན་དང་དམིགས་བསལ་སོ་སོ་རང་ཉིད་ལ་ཚང་མ་ཡག་པོ་ཞིག་དང་བྱ་བ་ཐམས་ཅད་ལེགས་གྲུབ་ཡོང་དགོས་བསམ་པ་ནི། ང་ཚོས་ཡང་དག་མ་ཡིན་པའམ་ནོར་བའི་སྒོ་ནས་རྣམ་པར་འབྱེད་པ་ཡིན།
ཡང་དག་པའི་རྟོག་པའམ་ཀུན་སློང།
ཡང་དག་པའམ་མ་ནོར་བའི་རྣམ་པར་འབྱེད་ཚུལ་ལ་གཞིར་བྱས་པའི་ཡང་དག་པའི་རྟོག་པ་ནི། འཚེ་བ་དང་གནག་སེམས་ལས་བྲལ་བའི་བསམ་བློའི་འཁྱེར་ཕྱོགས་དེ་ཡིན། དེ་ནི་མི་སྡུག་བསྔལ་མྱོང་བཞིན་པ་རྣམས་ལ་གནོད་པ་སྐྱེལ་འདོད་མེད་པ་དང་། ཁོ་ཚོར་ཁོང་ཁྲོ་སློང་འདོད་དང་། བསུན་པོ་བཟོ་འདོད་མེད་པའི་སེམས་ཀྱི་གནས་སྟངས་ཞིག་ཡིན། གཞན་ལ་གནས་སྟངས་སྡུག་ཅག་ཡོང་བའི་སྐབས་རང་ཉིད་མི་སྐྱིད་པ་དང་། གཞན་རྣམས་སྡུག་བསྔལ་དང་སྡུག་བསྔལ་གྱི་རྒྱུ་ལས་འབྲལ་འདོད་ཀྱི་སྙིང་རྗེའི་ཚོར་སྣང་ཞིག་ཀྱང་ཡོང་གི་ཡོད། དེའི་རྒྱུ་མཚན་ནི། མི་ཚང་མ་སྡུག་བསྔལ་མྱོང་གི་ཡོད་པ་ང་ཚོས་མཐོང་ཞིང། སྡུག་བསྔལ་མྱོང་འདོད་སུ་གཅིག་ལའང་མེད་པ་དང་། སུ་གཅིག་ལའང་སྡུག་བསྔལ་མྱོང་རུང་བ་མ་ཡིན་པ་ཤེས་པས་ཡིན། གལ་སྲིད་མི་གཞན་གྱི་ནོར་འཁྲུལ་བྱས་ན། དེ་ནི་ཁོ་རང་ཚོའི་རྨོངས་པའི་རྒྱུ་མཚན་གྱིས་ཡིན་པ་མ་གཏོགས་ཁོ་ཚོའི་རང་གཤིས་དེ་སྡུག་ཅག་མ་ཡིན་པ་མཐོང་ཐུབ། ཡང་དག་པའི་རྣམ་པར་འབྱེད་ཚུལ་དང་ཡང་དག་པའི་རྟོག་པ་གཉིས་ཀྱི་སྒོ་ནས་ང་ཚོ་རང་བཞིན་གྱིས་ཡང་དག་པའི་ངག་དང་ཡང་དག་པའི་ལས་ཀྱི་མཐའ་གཉིས་ལ་འཇུག་པར་བྱེད་ཀྱི་ཡོད།
ཡན་ལག་བརྒྱད་པོ་གཅིག་ཏུ་ལྷུ་སྒྲིག་པ།
འཕགས་ལམ་ཡན་ལག་བརྒྱད་ཚང་མ་གཅིག་ཏུ་ལྷུ་སྒྲིག་པ་ནི།
- ཡང་དག་པའི་ལྟ་བ་དང་རྟོག་པ་གཉིས་ཀྱིས། ཉམས་ལེན་ལ་འོས་ཤིང་འཚམས་པའི་རྨང་གཞི་མཁོ་སྤྲོད་བྱེད་པ་དང་། དེ་ལ་བརྟེན་ནས་རང་བཞིན་གྱིས་ཡང་དག་པའི་ངག་དང། ཡང་དག་པའི་ལས་ཀྱི་མཐའ་དང། ཡང་དག་པའི་འཚོ་བ་བཅས་ལ་འཇུག་པར་བྱེད་ཀྱི་ཡོད། ང་ཚོའི་སྤྱོད་ལམ་གྱིས་གཞན་ལ་ཤུགས་རྐྱེན་སྤྲད་པ་ལ་བརྟེན་ནས་ཡང་དག་པར་རྣམ་པར་འབྱེད་པ་དང་། དེ་ལ་བརྟེན་ནས་གཞན་ལ་ཕན་པའི་བསམ་པ་ལས་གནོད་པ་མི་སྐྱེལ་བ་ཡིན།
- གཞི་རྩ་འདིའི་སྟེང་ནས་རང་ཉིད་ཡར་རྒྱས་གཏོང་རྒྱུའི་འབད་བརྩོན་བྱས་ཏེ། བཟང་པོའི་ཡོན་ཏན་རྣམས་ཡར་རྒྱས་གཏོང་རྒྱུ་དང་། རང་གི་ལུས་དང་ཚོར་བ་ལ་སོགས་པའི་ཐད་བསམ་ཚུལ་ཁྱད་མཚར་པོ་ཡོད་པ་དེས་སེམས་གཡེང་བར་མི་བྱེད་པ་ཡིན། རྩེ་གཅིག་པའི་ཏིང་ངེ་འཛིན་ལ་བརྟེན་ནས་དམིགས་པ་དེ་ཕན་ཐོགས་ཅན་ཞིག་ལ་གཏད་པས། ང་ཚོའི་རྟོག་པའམ་ཀུན་སློང་ཡར་རྒྱས་ཤུགས་ཆེ་རུ་འགྲོ་གི་ཡོད། དེ་འདྲའི་ཐོག་ནས་ཡན་ལག་བརྒྱད་པོ་ཕན་ཚུན་གཅིག་ལ་གཅིག་བརྟེན་གྱི་ལྷུ་སྒྲིག་པ་ཡིན།
སྤྱིར་བཏང་བསླབ་པ་གསུམ་དང་འཕགས་ལམ་ཡན་ལག་བརྒྱད་གཅིག་མཇུག་གཉིས་མཐུད་ཀྱིས་ངོ་སྤྲོད་བྱས་ཆོག་ཀྱང་། མཐའ་མའི་དམིགས་ཡུལ་ནི། དེ་དག་ཐམས་ཅད་གོང་བུ་གཅིག་ཏུ་སྒྲིལ་ནས་ཉམས་སུ་ལེན་ཐུབ་པ་བྱ་རྒྱུ་དེ་ཡིན།
ཕྱོགས་བསྡོམས།
ཞོགས་པ་ལངས་པ་ནས་དགོང་མོ་མ་ཉལ་གྱི་བར་དུ་ང་ཚོའི་དབང་པོའི་ཤེས་པ་རྣམས་སྤྲོ་པོ་དང་སྐྱིད་པོ་ཡོང་བ་ཞིག་ལ་སྐོམ་པ་ཆུ་འདོད་ལྟར་སྒུག་ནས་སྡོད་ཀྱི་ཡོད། ང་ཚོའི་མིག་གིས་མཛེས་པའི་གཟུགས་ཞིག་འཚོལ་བ་དང་། རྣ་བ་ལ་ཞི་འཇམ་གྱི་སྒྲ་སྙན་པོ་ཞིག་དགོས་པ་དང་། ཁའི་ནང་བྲོ་བ་ཞིམ་པོ་ཞིག་མྱོང་བར་འདོད་ཀྱི་ཡོད། དགའ་བདེ་ཡི་མྱོང་ཚོར་དེ་དག་དགོས་པ་ལ་ནོར་འཁྲུལ་དམིགས་བསལ་གང་ཡང་མེད་ཀྱང། གལ་སྲིད་དེ་ཙམ་མི་ཚེའི་དམིགས་ཚད་བཟོས་ན། ང་ཚོ་དུས་ནམ་ཡང་འདོད་པ་ཚིམ་གྱི་མ་རེད་ལ། སོ་སོའི་མི་ཚེའི་ནང་རྩེ་གཅིག་པའི་ཏིང་ངེ་འཛིན་ཅུང་ཟད་ཙམ་ཞིག་ཀྱང་རྩ་བ་ནས་ཡར་རྒྱས་གཏོང་ཐུབ་ཀྱི་མ་རེད།
ཚུལ་ཁྲིམས་དང་། བསམ་གཏན། ཤེས་རབ་སྟེ་བསླབ་པ་གསུམ་གྱིས། ང་ཚོ་སྐད་ཅིག་རེ་རེའི་ནང་གང་ཡག་ཡག་དང་བཟང་བཟང་དུ་འཚོ་བའི་ཐབས་ཤིག་སྦྱིན་པར་བྱེད་ཀྱི་ཡོད། འཕགས་ལམ་ཡན་ལག་བརྒྱད་ཀྱིས། རང་ཉིད་ལ་ཕན་ཐོགས་པ་ཙམ་མ་ཟད། རང་གཞན་གཉིས་ཀ་ལ་ཕན་ཐོགས་བྱེད་ཐུབ་པའི་དཔེ་ཚད་ཞིག་མཁོ་སྤྲོད་བྱེད་ཀྱི་ཡོད། ང་ཚོས་བརྟག་དཔྱད་བྱས་ནས་རིམ་བཞིན་ཡང་དག་པའི་ལྟ་བ་རྣམས་ནོར་མེད་པ་དང་། ལྟ་བ་ལོག་པ་རྣམས་ནོར་བ། ཡང་དག་པའི་ལས་ཀྱི་མཐའ་ནི་ཕན་ཐོགས་ཅན་དང་། ལས་ཀྱི་མཐའ་ལོག་པ་རྣམས་གནོད་པ་ཅན་ཡིན་པ་སོགས་རྟོགས་ནས་དེ་དང་མཐུན་པར་སྤྱོད་ཚུལ་འཛིན་ན། སོ་སོའི་མི་ཚེ་རང་བཞིན་གྱིས་ཡར་རྒྱས་འགྲོ་གི་རེད། དེ་ལ་ཆ་ཚང་བའི་ནང་པའི་མི་ཚེ་སྐྱེལ་སྟངས་ཞེས་ཟེར་ཆོག་པ་ཡིན་ནོ།།


ཐོན་མི་སམ་བྷོ་ཊ་
སློབ་དཔོན་ཐོན་མི་སམ་བྷོ་ཊ་ནི་སྤྱི་ལོ༦༡༩ལོའི་དབྱར་ཁའི་མཚན་མོ་ཞིག་ལ། ཡུལ་ལྷོ་ཁ་གཉལ་ནང་ཞེས་པའི་ཡུལ་གྲུ་དེ་རུ་ཡབ་གཉལ་བ་སྣང་གྲགས་དང་ཡུམ་གནུབས་བཟའ་གཉིས་སུ་སྲས་སུ་བཀྲ་ཤིས་པའི་མཚན་མ་དང་བཅས་ཏེ་སྐུ་འཁྲུངས་ཤིང་། རིམ་བཞིན་ནར་སོན་ཚེ་བོད་རྒྱལ་སྲོང་བཙན་སྒམ་པོའི་བློན་དུ་བསྐོས་པ་དང་། སྤྱི་ལོ༦༣༣ལོར། ཐོན་མི་འཁོར་དང་བཅས་པ་ལྷོ་ཕྱོགས་རྒྱ་གར་དུ་འབྱོར་ཞིང་། རྒྱ་གར་ལྷོ་ཕྱོགས་ཀྱི་མཁས་པོ་ཆེན་པོ་བྲམ་ཟེ་ལི་བྱིན་སློབ་དཔོན་དུ་བསྟེན་ཏེ་ཡིག་རིགས་དུ་མ་ལ་མཁས་པར་སྦྱངས་པ་མ་ཟད། པཎྚི་ཏ་ལྷ་རིགས་པའི་སེང་གེ་ལས་སྒྲ་པཱ་ཎི་བ་དང་། ཀ་ལཱ་པ། ཙཱནྡྲ་པ་རྣམས་དང་། རྟོགས་སླ་བ་རྒྱལ་པོ་ལུགས་ཀྱི་བསྟན་བཅོས། རྟོགས་དཀའ་བ་པཎྚི་ཏ་ལུགས་ཀྱི་བསྟན་བཅོས། སྤྱན་རས་གཟིགས་ཀྱི་མདོ་རྒྱུད་ཉི་ཤུ་རྩ་གཅིག་དང་བཅས་པ་མི་ལོ་བདུན་གྱི་རིང་ལ་བསླབས་ཤིང་འདྲིས་པར་བྱས་ཤིང་། ཕྱིར་བོད་དུ་ཕེབས་ནས་བོད་ཡིག་གསར་བཟོ་མཛད་པ་དང་། བརྡ་སྤྲོད་པའི་བསྟན་བཅོས་མཛད་པ། བཀའ་བསྟན་བོད་སྐད་དུ་བསྒྱུར་པ་སོགས་རླབས་ཆེན་གྱི་ཕྱག་རྗེས་མང་པོ་བཞག་གོ།།
ནང་དོན།
བོད་ཡིག་གསར་བཟོ་བྱེད་དགོས་པའི་རྐྱེན།[རྩོམ་སྒྲིག]
དེ་ཡང་སྔོན་འདས་པའི་ལོ་སྟོང་ཕྲག་གཅིག་དང་སུམ་བརྒྱ་ལྷག་ཙམ་སོང་བའི་དུས་རབས་བདུན་པའི་སྟོད་ཀྱི་ཆར། བོད་རྒྱལ་གནམ་རི་སྲོང་བཙན་གྱིས་སྲས་སྲོང་བཙན་སྒམ་པོ་དགུང་ལོ་བཅུ་གསུམ་བཞེས་པའི་ས་མོ་གླང་གི་ལོར(སྤྱི་ལོ༦༢༩)རྒྱལ་སྲིད་གསར་དུ་སྐྱོང་དུས་དགའ་སྟོན་གྱི་ཡོ་ལང་རྣམ་པར་རྒྱས་པ་ན། མཐའ་བཞིའི་རྒྱལ་པོ་རྒྱལ་ཕྲན་དང་བཅས་པས་སྟོན་ཀའི་སྤྲིན་གྱི་འདུ་འགོད་དང་མཚུངས་པའི་ཕོ་ཉ་ཡང་ཡང་མངགས་ནས། བོད་རྒྱལ་ལ་རང་གི་རྒྱལ་ཁམས་ཀྱི་ཡི་གེར་བཀོད་པའི་འཚམ་ཞུའི་འཕྲིན་ཡིག་དང་འཚམ་སྐྱེས་སུ་རིན་ཐང་གཞལ་དུ་མེད་པའི་རྟེན་མཚོན་འདི་དང་འདི་ཡོད་དོ་ཞེས་སོ་སོའི་ཡུལ་གྱི་ཡི་གེར་བྲིས་ནས་བཀུར་བ་ལ། དེ་དུས་བོད་རང་ལ་ཡི་གེ་མེད་པས་སྐྱེས་ལན་དང་འཕྲིན་ལན་ལ་རྒྱལ་ཁམས་དེ་དང་དེའི་ཡི་གེ་ལྟར་འབྲི་བའམ། ངག་འཕྲིན་ཙམ་ལས་བསྐུར་རྒྱུ་མ་བྱུང་བ་དེར་སྲོང་བཙན་གྱི་དགོངས་པ་ལ། རང་ཅག་གི་ཡི་གེ་མེད་པ་འདིས་རྒྱལ་སྲིད་ཀྱི་བྱ་བ་གང་ཡང་ལེགས་པར་སྒྲུབ་མི་ཐུབ་པ་དང་། རྒྱལ་ཁམས་གཞན་གྱིས་འཕྱ་བའི་གནས་སུ་འགྱུར་ན། ད་ནི་རྒྱལ་ཁམས་གཞན་གྱི་ཡི་གེ་ལ་རག་མ་ལས་པར། བོད་རང་གི་སྐད་དང་མཐུན་པའི་ཆོས་སྲིད་ཀྱི་གཙུག་ལག་རྣམ་གཉིས་ཀྱི་དོན་གསལ་བར་སྟོན་ཐུབ་པའི་ཡི་གེའི་རྣམ་གཞག་ཆ་ཚང་བ་ཞིག་ངེས་པར་ཡོད་དུ་འཇུག་དགོས་སོ་ཞེས་བཟློག་ཏུ་མེད་པའི་ཐུགས་ཀྱི་དམ་བཅའ་བརྟན་པོ་བཅས་སོ།།
རྒྱ་གར་དུ་མངགས་པ།[རྩོམ་སྒྲིག]
དེའི་ཚེ་བོད་ཀྱི་བློན་པོའི་བུ་བློ་རྣོ་བ་བཅུ་དྲུག་ལ་གསེར་གྱི་རྫོངས་པ་དང་བཅས་རྒྱ་གར་དུ་ཡི་གེ་སློབ་ཏུ་བཏང་ན་ཡང་། ལ་ལ་ལམ་བགྲོད་དཀའ་བར་འཇིགས་ནས་འགྲོ་མ་ནུས། ལ་ལ་རྒྱ་གར་དུ་ཕྱིན་ཀྱང་ཚད་པས་ཤི། ལ་ལས་རྒྱ་སྐད་མ་ཤེས་པར་ཕྱིར་ལོག དེ་ནས་རྒྱལ་པོས་སླར་ཡང་ཐོན་མི་སམ་བྷོ་ཊ་ཞེས་བྱ་བའི་ཁྱེའུ་ངང་ཚུལ་བཟང་བ། བློ་གསལ་བ། དཀའ་བ་དང་དུ་ལེན་པའི་སྙིང་སྟོབས་ཅན། གཞན་ཕན་གྱི་ལྷག་བསམ་དཀར་བ་ཞིག་ཡོད་པ་དེ་ལ་བཀའ་གནང་ཞིང་། གསེར་བྱེ་བྲེ་གང་ལ་སོགས་པའི་རྫོངས་པ་བཅས་རྒྱ་གར་དུ་བཏང་ངོ་།།
བོད་མཁས་པས་བརྩམས་པའི《དམ་ཆོས་གླེགས་བམ་སྒྲུབ་ཚུལ》གྱི་ལུང་མདོ་མཁར་བ་ཚེ་རིང་དབང་རྒྱལ་གྱི《ཡི་གེའི་བཤད་པ》རུ་བཀོད་པ་ལྟར་ན། དེའི་ཚེ་བློན་པོ་མཆོག་མགར་སྟོང་བཙན་ཡུལ་སྲུང་གཡོག་དང་བཅས་པ་རྒྱ་གར་དུ་ཡི་གེ་སློབ་ཏུ་བཏང་སྟེ། ཏ་ལ་ཁ་ཏི་རྣམ་གསུམ་གྱི་སར་ཕྱིན་པ་ན་གཡོག་ཕལ་ཆེར་ས་ཆུ་མ་འཕྲོད་པས་ཤི། མགར་རང་ཉིད་ཀྱང་འཆི་བར་དོགས་ནས་སླར་ལོག དེ་ནས་སྲོང་བཙན་གྱིས་ཐོན་མི་སྣང་གྲགས་ཞེས་བྱ་བའི་བུ་ལོ་བཅོ་ལྔ་ལོན་པ་ཞིག་ལ། ཁྱོད་རྒྱ་གར་དུ་ཡི་གེ་སློབ་ཏུ་འགྲོ་ཐུབ་བམ་ཞེས་དྲིས་པར། ཐོན་མིས་མ་ཤི་ཕན་ཆད་ཅི་ལ་མི་ཐུབ་ཅེས་སྲོང་བཙན་གྱི་བཀའ་དང་དུ་བླངས་སོ།། དེ་ནས་ཕོ་ཉའི་འགོ་དཔོན་དུ་སྟག་རོ་ལོ་ཤོག་ཟེར་བ་བསྐོས་ཏེ་གཡོག་ལྔ་བརྒྱ་སྤྲད་པ་དང་། ཐོན་མིས་ཧ་ཅང་མང་བ་འདི་དག་གིས་ཅི་བྱེད། བཅུས་འཚལ་ལོ་ཞེས་གསོལ་ནས་དཔོན་གཡོག་བཅུ་གཉིས་ལ་མཁོ་བའི་ཆས་ཀ་དང་། རྒྱ་གར་རྒྱལ་པོར་དཔལ་སྦྱིན་བྱེད་བི་ན་ལྷ་ཆེན་ཞེས་པ་ལ་འཚམ་སྐྱེས་ཀྱི་བསྐུར་མ་ངག་འཕྲིན་དང་བཅས་པ་གནང་ནས་བརྫངས། ལམ་ནས་བལ་པོའི་རྒྱལ་པོ་ལ་སྐྱེས་ཕུལ་ཏེ་ཚད་པ་ལ་ཕན་པའི་སྨན་ག་བུར་དང་། ཅུ་གང་། ཙན་དན་གྱི་ཆུ་ལ་སོགས་པ་བསྩལ་བ་བསྟེན་ཅིང་སོང་བས་ཅི་ཡང་མ་གནོད་པར་རྒྱ་གར་དུ་བདེ་བར་བརྟོལ་ཞེས་བྱུང་ངོ་།།
རྒྱ་གར་ནས་སྦྱངས་པ་མཛད་ཚུལ།[རྩོམ་སྒྲིག]
དེ་ནས་ཐོན་མི་རྒྱ་གར་ཡུལ་ཁམས་ཆེ་བ་ཀུན་ཏུ་མྱུལ་ཞིང་། མཐར་ལྷོ་ཕྱོགས་ཀྱི་མཁས་པ་བྲམ་ཟེ་ཆེན་པོ་ལི་བྱིན་སློབ་དཔོན་དུ་བསྟེན་ནས་ཡིག་རིགས་དུ་མ་མཁས་པར་སྦྱངས། པཎྜི་ཏ་ལྷ་རིག་པའི་སེང་གེ་ཞེས་པ་ལས་སྒྲ་པཱ་ཎི་བ་དང་། ཀ་ལཱ་པ། ཙཱནྡྲ་བ་རྣམས་དང་། རྟོགས་སླ་བ་རྒྱལ་པོ་ལུགས་ཀྱི་བསྟན་བཅོས་དང་། རྟོགས་དཀའ་བ་པཎྜི་ཏ་ལུགས་ཀྱི་བསྟན་བཅོས། དམ་པའི་ཆོས་སྤྱན་རས་གཟིགས་ཀྱི་མདོ་རྒྱུད་ཉི་ཤུ་རྩ་གཅིག་དང་བཅས་པ་བསླབས། བོད་མཁས་པའི《དམ་ཆོས་གླེགས་བམ་སྒྲུབ་ཚུལ》ལས། ཐོན་མི་རྒྱ་གར་དུ་བརྟོལ་བའི་རྗེས་སུ་རྒྱ་གར་རྒྱལ་པོས་ཐུགས་ལ་བཏགས་ཏེ། མཁས་པ་ཡ་ཤ་མི་ཏྲ་ཞེས་བྱ་བའི་སློབ་མ་ལྷ་རིག་པའི་སེང་གེ་སློབ་དཔོན་དུ་བཀུར་ནས་ལོ་བདུན་དུ་སྒྲའི་བསྟན་བཅོས་རྣམས་ཚང་བར་བསླབས། དམ་པའི་ཆོས་དགེ་བ་བཅུའི་མདོ་ཡང་ཉན་ཅིང་བསླབས། ཞེས་བྱུང་ངོ་།།
སྦྱངས་པ་མཐར་ཕྱིན་ནས་བོད་དུ་ཕྱིར་ལོག་པ།[རྩོམ་སྒྲིག]
སློབ་དཔོན་ལི་བྱིན་ལ་ཐོན་མིས་གསེར་གྱི་མཆོད་པ་དང་བཅས་བཀའ་དྲིན་ཆེ་བའི་ཆེད་བརྗོད་ཞུས་པ་ནི་འདི་ལྟར། ཐུགས་ལ་བཏགས་སོ་རྒྱལ་བའི་སྲས།། བཀའ་དྲིན་ཆེ་འོ་ངོ་མཚར་ཆེ།། བྱིན་གྱིས་རློབས་ཤིག་ཐུགས་རྗེ་ཅན།། རིག་པ་དྲི་མེད་ཀྱི་ནམ་མཁའ་ལ།། ཐབས་ཤེས་གཉིས་ཀྱི་རྒྱུ་སྐར་ཤར།། སྨོན་ལམ་དག་པའི་རླུང་གིས་དྲངས།། སྒྲ་ཚད་ཡི་གེའི་ཉི་ཟླ་ཤར།། འགྲོ་བའི་མ་རིག་མུན་པ་སེལ།། བདེ་གསལ་ཡིད་ཀྱི་རྒྱ་མཚོ་ལ།། རིག་པ་བློ་ཡི་ཆུ་ཕྲན་འཁོར།། སྨོན་ལམ་དག་པའི་ཆུ་བྱ་ལྡིང་།། སྒྲ་ཚད་ཡི་གེའི་ནོར་བུ་བཞུགས།། འགྲོ་བའི་དབུལ་ཕོངས་སེལ་བར་བྱེད།། སྒྱུ་ལུས་དྲི་མེད་ཀྱི་སྡོང་པོ་ལ།། ཐབས་ཤེས་གཉིས་ཀྱི་ཡལ་ག་རྒྱས།། སླབས་ཤེས་ཡོན་ཏན་མེ་ཏོག་ཤར།། སྒྲ་ཚད་ཡི་གེའི་འབྲས་བུ་སྨིན།། བདག་བོད་ཀྱི་བློན་པོ་ཐོན་མི་ལ།། མ་ལུས་གནང་བ་ཐུགས་ལ་བཏགས།། རྒྱ་གར་ཡུལ་དུ་ཕྱིན་པ་ཡིན།། མཁས་གྲུབ་ཁྱེད་དང་མཇལ་བ་ཡིན།། ཡོན་ཏན་གཞི་མ་ཡི་གེ་ཡིན།། མ་ལུས་ཁོང་དུ་ཆུད་པ་ཡིན།། བོད་ཡུལ་དབུས་སུ་འགྲོ་བ་ཡིན།། རྒྱལ་པོས་དགའ་སྟོན་མཛད་པ་ཡིན།། རྒྱལ་སྲིད་ཆོས་བཞི་སྐྱོང་བ་ཡིན།། རྒྱལ་པོས་དབུ་མཛད་བློན་འབངས་ལ།། སྒྲ་ཚད་ཡི་གེ་སྤེལ་བ་ཡིན།། ཀུན་ལ་རྒྱས་པར་བྱེད་པ་ཡིན།། ཐུགས་ལ་བཏགས་སོ་རྒྱལ་བའི་སྲས།། ཞེས་ཞུས་ནས་བཀའ་དྲིན་རྗེས་སུ་དྲན་པར་བྱས་སོ།། དེ་ནས་བོད་དུ་ཕྱིར་ལོག་ཁར་སྒྲ་རིག་པའི་བསྟན་བཅོས་བསླབས་ཚད་ཀྱི་རྒྱ་དཔེ་དང་། གཞན་འདུས་པ་རིན་པོ་ཆེའི་ཏོག མདོ་ཟ་མ་ཏོག་བཀོད་པ། སྤྱན་རས་གཟིགས་ཀྱི་མདོ་རྒྱུད་ཉི་ཤུ་རྩ་གཅིག དགེ་བ་བཅུའི་མདོ་ལ་སོགས་རྒྱ་དཔེ་རྣམས་ཀྱང་གདན་དྲངས་པར་མཛད་དོ།།
ཡི་གེ་བཟོས་པ་ལ་རྒྱལ་པོས་དགའ་སྟོན་མཛད་པ།[རྩོམ་སྒྲིག]
བོད་འབངས་རྣམས་སྒྲ་དང་ཡི་གེའི་རིག་པའི་གནས་ཀྱི་དགའ་ཚལ་དུ་འཇུག་པའི་སླད་དུ་སྲོང་བཙན་རང་ཉིད་ནས་ཐོན་མི་སློབ་དཔོན་དུ་བསྟེན་ཏེ། ལྷ་སའི་ཕ་བོང་ཁའི་སྐུ་མཁར་མ་རུ་ཞེས་བྱ་བར་ལོ་གསུམ་མམ་བཞི་ལ་མཚམས་བཅད་ཀྱི་ངང་ནས་ཡི་གེ་འབྲི་ཀློག་ལ་མཁས་པར་སྦྱངས། དེ་བཞིན་དུ་བློན་འབངས་ཀུན་གྱིས་ཀྱང་རྒྱལ་པོའི་བཀའ་བཞིན་སྒྲ་དང་ཡི་གེ་ལ་གུས་རྟག་བརྩོན་པས་སྦྱངས་པ་རྒྱ་ཆེར་བྱས། ལོ་སྔ་ཕྱི་དེ་དག་ཏུ་ཐོན་མིས་བོད་ཡིག་གསར་བཟོ་དང་བརྡ་སྤྲོད་པའི་བསྟན་བཅོས་རྣམས་ཀྱང་རིམ་གྱིས་བརྩམས་པར་གསལ་ལོ།། དེའི་ཚེ་སློབ་དཔོན་ཐོན་མི་སམ་བྷོ་ཊ་ལ་རྒྱལ་པོས་བཀུར་སྟི་དང་སྲི་ཞུ་བློར་མི་ཤོང་བ་མཛད་དེ། སློབ་དཔོན་ཞེས་པའི་མཚན་ཡང་མཚམས་འདི་ནས་ཐོགས་པར་མངོན། བོད་ཡིག་གསར་བཟོའི་ཕྱག་རྗེས་ལ་གཟེངས་བསྟོད་པའི་དོན་དུ། བོད་ཕྲུག་མཛངས་མི་རིམ་བྱོན་བདུན་ཡོད་པ་ལས་ཐོན་མི་དེའི་གྲས་ཀྱི་མཛངས་མི་བཞི་པར་བསྔགས་སོ།། མཛངས་མི་ཞེས་པ་ནི་མཁས་པའམ་ལག་རྗེས་ཆེན་པོ་ཅན་གྱི་དོན་ནོ།། འདི་ལ་དཔའ་བོ་
གཙུག་ལག་ཕྲེང་བའི་ཆོས་འབྱུང་བ་ལས།[རྩོམ་སྒྲིག]
བོད་ཕྲུག་མཛངས་པའི་མི་བདུན་གྱི།། བཞི་པར་ཐོན་མི་བགྲང་མོད་ཀྱང་།། དེ་ཀུན་མཚུངས་པ་མ་ཡིན་ཏེ།། མཁན་པོ་ལོ་ཙཱའི་ཐོག་མ་འདིའི།། བཀའ་དྲིན་བོད་ཀྱིས་ཇི་ལྟར་འཁོར།། ཞེས་པ་ནི་དེ་ཁོ་ན་ཉིད་དོ།། དེའི་རྐྱེན་གྱིས་བློན་པོ་འགའ་ཞིག་གི་བློ་ལ་མ་བབས་ནས་རྒྱལ་པོས་འབངས་ལ་འདི་ལྟར་བཀུར་བ་མི་རིགས་སོ་ཞེས་ལྐོག་ལབ་གླེང་བ་ཐོན་མིས་གསན་ནས། ཉིན་གཅིག་རྒྱལ་པོ་གྲལ་གྱི་གུང་ན་བཞུགས། བློན་པོ་ཆེ་དགུ་རྣམས་ཀྱིས་མཐའ་བསྐོར་བའི་དབུས་སུ་ཐོན་མི་ཡར་ལ་བཞེངས་ནས་ཕྲག་དོག་འཇོམས་པའི་གླུ་དབྱངས་མཆི་མ་དཀུ་བའི་ང་རོ་དང་བཅས་འདི་ལྟར་བླངས་སོ།། ང་དྲིན་ཅན་གྱི་བློན་པོ་ཐོན་མི་ངས།། ལམ་བགྲོད་པར་དཀའ་བའི་རྒྱ་གར་དུ།། ལུས་ཚ་གྲང་ཆེ་ཡང་དཀའ་བ་སྤྱད།། ཁོང་མཁས་པ་བྲམ་ཟེ་ལི་བྱིན་ལ།། ཡིད་གུས་པའི་ཚུལ་གྱིས་མོས་གུས་བྱས།། ནོར་རིན་ཆེན་གསེར་གྱི་ཕྱག་རྟེན་ཕུལ།། དོན་རྙེད་པར་དཀའ་བའི་ཡིག་འབྲུ་བསྟན།། བློ་ཐེ་ཚོམ་སེལ་བའི་མཛུབ་ཁྲིད་བྱས།། ཚིག་དབྱངས་ཡིག་རྣམས་ལ་མཁས་པར་སྦྱངས།། རྒྱ་ཡིག་ལྔ་བཅུ་ཐམ་པ་དེ།། བོད་ཡིག་སུམ་ཅུར་གཏན་ལ་ཕབ།། རང་མཁས་པའི་ངེས་ཤེས་བློ་ལ་ཤར།། འཕྲལ་ཡོན་ཏན་ཐམས་ཅད་ཁོང་དུ་ཆུད།། དུས་ད་ལྟ་དགའ་ལ་ཕྱི་མ་སྐྱིད།། ཡུལ་མཐའ་འཁོབ་བོད་ཀྱི་རྒྱལ་ཁམས་འདིར།། མི་མཁས་པ་སླེབས་པའི་སྔོན་མ་ཡིན།། ང་མུན་པ་སེལ་བའི་སྒྲོན་མེ་ཡིན།། རྗེ་རྒྱལ་པོ་ཉི་ཟླའི་ཚུལ་དུ་བཞུགས།། གྲོགས་བློན་པོའི་ཁྲོད་ན་ང་ཙམ་མེད།། བོད་ཁ་བ་ཅན་པའི་མི་རྣམས་ལ།། ང་ཐོན་མི་བཀའ་དྲིན་མི་ཆེའམ།། ཞེས་དེ་སྐད་གླུར་བླངས་པས་ཕྲག་དོག་བྱེད་པའི་བློན་པོ་རྣམས་གཅིག་གིས་གཅིག་ལ་བལྟས། ཐོན་མིས་གང་གསུངས་ཐམས་ཅད་མདེའུ་རྩེ་རྣོན་པོས་གནད་ལ་ཕོག་པ་བཞིན་དུ་གྱུར་ནས་འགྲན་སེམས་ཞི་ཞིང་། ཐོན་མིའི་བཀའ་དྲིན་གྱི་རི་མོ་བློན་འབངས་ཐམས་ཅད་ཀྱི་སེམས་ལ་གསུབ་ཏུ་མེད་པར་གྱུར་ཏོ།།
ཐོན་མིའི་འཁྲུངས་ཡུམ་གྱི་མཚན་ལ་དོགས་པ་ཕྲན་ཙམ་སློང་པ་[རྩོམ་སྒྲིག]
དེ་ཡང་རྒྱ་མཚོའི་ཕྱི་ནང་གི་རིག་གནས་འདྲ་མིན་གྱི་བཙུར་གནོན་དང་ལྟ་བ་སོགས་དམིགས་ཡུལ་ཐ་དད་པའི་ཀླན་ཀའི་བར་ནས་སློབ་དཔོན་ཐོན་མི་ཟེར་བ་ལ་རྩོད་རྙོག་གི་མདའ་མོ་དཔྱིད་ཀྱི་དྲག་ཆར་བཞིན་འཕེན་བཞིན་ཡོད་ལ། ཡོད་པ་ལ་ལྷ་སྒྲུང་གི་ཤུབས་བསྐོན་ནས་དངོས་ཡོད་ལོ་རྒྱུས་ཀྱི་གཟུགས་རིས་མཐོང་མི་ཐུབ་པའམ། མེད་པ་ལ་དགོས་དབང་གིས་དྲི་མ་གོས་ཏེ་བདེན་པའི་གནས་ལུགས་དང་ར་འཕྲོད་དཀའ་བ་སོགས་ཅི་ཡིས་ལན་ཡིན་པ་མི་ཤེས་མོད། ད་བར་དུ་མཐའ་ཆོད་པ་དང་གཏིང་ཕྱིན་པའི་མཐའ་དཔྱད་ཅིག་ལར་ནས་མཐོང་མ་སོང་། འོན་ཀྱང་བབས་ལྟ་ཙམ་བྱས་ན་དེ་དག་གིས་རྐྱེན་བསླངས་པའི་ཐོན་གྱི་མི་ཆུང་གི་སྐོར་ལ་དོགས་པ་མི་འདྲ་བ་གཉིས་བསླངས་ཡོད་པར་སྙམ་མོ། དང་པོ་དེ་ནི་ཐོན་མི་ཟེར་བ་ཞིག་དོན་དངོས་སུ་སྲོང་བཙན་སྐབས་སུ་བྱུང་ཡོད་མེད་དང་། གཉིས་པ་ནི་གལ་ཏེ་བྱུང་ཡོད་ཀྱང་བོད་ཡིག་དེ་ཐོན་མིས་གསར་བཟོ་བྱས་མིན་གྱི་སྐོར་དེ་རེད།
སྤྱིར་ང་ཚོས་ལོ་རྒྱུས་གླེང་བ་ནི་བདེན་པའི་མཐའ་བརྟོལ་བ་དང་དངོས་དོན་གྱི་ངོ་གདོང་ཕྱི་རུ་ཕུད་རྒྱུ་དེ་ཡིན་པ་སྨྲོས་མ་དགོས་མོད། འོན་ཀྱང་ལོ་རྒྱུས་གླེང་སྟངས་ཀྱི་སྐོར་ནས་གཅིག་གྱུར་དང་འཛུགས་སྐྲུན་རང་བཞིན་གྱི་ཕྱོགས་ལ་བསྐྱོད་ཅི་ཐབས་བྱེད་དགོས། དེའི་རྒྱུ་མཚན་གྱིས་ཐོན་མིའི་སྐོར་ནས་ཀྱང་ང་ཚོ་ལ་གཅིག་གྱུར་གྱི་གླེང་སྟངས་ཤིག་ཡོད་ན་དེ་ནི་ཁུ་བྱུག་གི་གནམ་ཆུ་ལ་སྒུག་པ་ལྟ་བའི་རེ་བ་ཤིན་ཏུ་ཆེ། ང་ལ་མཚོན་ནའང་ཐོན་མི་ཡོད་མེད་ཀྱི་སྐོར་ལ་དམིགས་ཡུལ་གཞན་པ་དང་སྦྱོར་བ་ཡ་མ་ཟུང་གང་ཡང་མེད་ལ། དེ་ལས་ཀྱང་ཐོན་མི་ཡོད་པར་འདོད་པའི་རྗེ་སུ་འབྲང་བཞིན་ཡོད་ཅིང་། རང་གི་སློབ་མ་རྣམས་ལའང་བོད་ཡིག་ནི་ཐོན་མིས་གསར་བཟོ་བྱས་པ་རེད་ཅེས་གླེང་བཞིན་ཡོད། དེ་ལ་རྒྱུ་མཚན་གྱི་ཁུངས་ལུང་གཞན་གང་ཡང་མ་དགོས་པར་གཙོ་བོ་གཅིག་གྱུར་གྱི་ཕྱོགས་སུ་འབད་ཁུལ་ཙམ་དུ་ཟད་དོ།། གཞན་ཡང་ཁ་ཅིག་གིས་བོད་ཡིག་ནི་ཐོན་མིས་གསར་བཟོ་བྱས་པ་མིན་ལ་དེ་ལས་གོང་དུ་ཞང་ཞུང་སྨར་ཆེན་སོགས་ཀྱིས་མཚོན་པའི་ཡི་གེ་ཞིག་ཡོད་པར་འདོད་པའི་སྐད་ཆ་ནི་རྦད་དེ་ཁུངས་མེད་བབ་བཅོལ་གྱི་གཏམ་ཞིག་མིན་ལ། དེ་ལ་ལོ་རྒྱུས་ཀྱི་དཔྱད་རིན་ཡོད་པ་མ་ཟད་དེ་ལྟར་ཀྱང་ཡིན་ཤས་ཆེའོ།། འོན་ཀྱང་ཏུན་ཧོང་ཡིག་རྙིང་ནང་དུ་ཐོན་མིའི་མཚན་གྱི་ཟུར་ཙམ་ཡང་མེད་པས་གཏན་ཏུ་ཐོན་མི་ཟེར་བ་ཞིག་མེད་དགགས་བྱེད་པ་ནི་དོན་ལ་མ་གནས་པའི་སྐད་ཆ་ཞིག་གོ།། རྒྱུ་མཚན་ཏུན་ཧོང་ཡེ་གེ་ཟེར་བ་ནི་ས་གནས་ཉི་ཚེ་བ་ཞིག་གི་ཡུལ་སྐད་རང་ཕབ་པའི་ཡིག་ཚགས་ཤིག་ཡིན་ལ། དེའི་ནང་དུ་ཡོད་པ་བརྒྱ་དང་མེད་པ་སྟོང་། དཔེར་ན་བོད་ལ་དབྱར་འདུན་དང་དགུན་འདུན་ཞེས་འཚོགས་ཆེན་གཉིས་ཡོད་པའི་དེའི་བསྡུ་མཁན་རྣམས་ཀྱི་མིང་ལས་གཞན་བློན་ཆེན་རྣམས་ཀྱི་མིང་མེད་པ་ལྟ་བུ། ཡང་གཅིག་བཤད་ན་ཏུན་ཧོང་ཡིག་རྙིང་ནི་འཛམ་གླིང་གི་ཡུལ་གྲུ་ཀུན་ཏུ་ཁ་འཐོར་དུ་སོང་བའི་ཡི་གེ་ཞིག་ཡིན་པས་སུ་ཞིག་གིས་དེའི་ནང་དུ་ཐོན་མིའི་མཚན་མེད་ཅེས་ཁ་ཚོད་གཅོད་ཐུབ། དེའི་ཕྱིར་ན་སྐད་ཆ་འདི་དག་ནི་ཁུངས་མེད་འུར་སྒྲོག་དང་ཨ་འཕྲེགས་ཀྱི་བསམ་བློའི་བསླངས་པ་འབའ་ཞིག་གོ། སྤྱིར་འདིའི་སྐོར་ནས་ཅུང་རྒྱས་པ་ཞིག་བཤད་འདོད་མོད། འོན་ཀྱང་སྐབས་ཀྱི་གླེང་བྱ་གཙོ་བོ་ནི་ཐོན་མི་ལགས་ཀྱི་འཁྲུངས་ཡུམ་གྱི་སྐོར་ཡིན་པ་ལས་ཐོན་མི་རང་མིན་པས་འདིར་གླེང་གཞི་ཙམ་བསླངས་པ་ལས་རྒྱས་པ་གཞན་དུ་གསལ།
དེ་ཡང་མང་པོ་ཞིག་གིས་ཐོན་མི་སམ་བྷོ་ཊ་དེ་དངོས་ཡོད་ལོ་རྒྱུས་ཀྱི་མི་སྣ་ཞིག་དུ་སྒྲུབ་ཆེད།ཁོང་གི་ཡབ་ཡུམ་དང་འཁྲུངས་ཡུལ་སོགས་ངོས་འཛིན་བྱེད་པར་ཤིན་ཏུ་བྲེལ་བཞིན་ཡོད་མོད།འོན་ཀྱང་ཐོན་མའི་འཁྲུངས་ཡུམ་གྱི་སྐོར་ནི་སྔོན་གྱི་དེབ་ཐེར་དང་ཡིག་ཚང་སོགས་སུ་ཤིན་ཏུ་དཀོན་ལ་ཕལ་ཆེལ་མེད་ཅེས་བཤད་ནའང་འགྲིག་པའི་ཚོད་དུ་སླེབས་འདུག ཡིན་ཡང་ཉེ་ཆར་དེབ་ཐེར་དྭངས་གསལ་མེ་ལོང་ཟེར་བ་ཞིག་གི་ནང་དུ་ཐོན་མིའི་འཁྲུངས་ཡུམ་གྱི་མཚན་བུད་ཅིང་། དེ་ལ་གཞི་བཅོལ་ནས་རྒན་ཤེས་རབ་ཡེ་ཤེས་ལགས་ཀྱིས་ཀྱང་«ཐོན་མིའི་ལོ་རྒྱུས་བློ་གསལ་ཐེམ་སྐས།»སུ། དབུས་ཀྱི་སྙེ་མོར་འཁྲུངས་པའི་ཐོན་མི་ཡི།། ཡབ་ནི་སྣང་གྲགས་ཡུམ་ནི་དབྱངས་ཅན་མཚན།། རིགས་ཀྱི་སྲས་སུ་དྲུག་བརྒྱ་བཅུ་དགུར་བལྟམས།། རྗེ་ཡི་བློན་ཆེན་བཞི་ཡི་ཡ་གྱལ་གྲགས།། ཞེས་ཐོན་མིའི་ཡབ་ཡུམ་དང་འཁྲུངས་ཡུལ་སོགས་གསལ་བོ་ངོས་བཟུང་ཡོད་པ་མ་ཟད། ཐོན་མིའི་འཁྲུངས་ཡུམ་གྱི་མཚན་ལ་གནུབས་བཟའ་དབྱངས་ཅན་ལྷ་མོ་ཞེས་ཁ་གསལ་དུ་བྲིས་ཡོད། དེ་ཡང་བསམ་བློ་རྣལ་དུ་ཕབས་ནས་སྐད་ཆ་འདིའི་ཚིག་རྗེས་དོན་འདེད་ཅིག་བྱས་ན་དོགས་པ་ཕྲན་བུ་ཞིག་མ་བསྐུལ་ངང་གིས་སྐྱེས་ཡོང་། སྤྱིར་ཐོན་མིའི་འཁྲུངས་ཡུམ་ངོས་འཛིན་བྱེད་རྒྱུ་ནི་ཐོན་མི་སམ་བྷོ་ཊ་དེ་ལོ་རྒྱུས་ཀྱི་དངོས་ཡོད་མི་སྣར་སྒྲུབ་པར་ཤིན་ཏུ་གལ་འགང་ཆེ་བ་བདེན་མོད། འོན་ཀྱང་དེ་ངོས་འཛིན་ཡག་པོ་ཞིག་མ་ཤེས་ན་དེ་ནི་ཐོན་མི་སམ་བྷོ་ཊ་དེ་ལོ་རྒྱུས་སུ་བྱུང་མ་མྱོང་བའི་སྒྲུབ་བྱེད་དུའང་འགྱུར་ཉེན་ཆེའོ།།
དེ་ཡང་དབྱངས་ཅན་ལྷ་མོ་ཞེས་པའི་མིང་འདི་ནི་རྒྱ་གར་ལས་འགྱུར་བའི་ཕྱི་ཡོང་ཐ་སྙད་ཅིག་ཡིན་ལ། རྒྱ་གར་སྐད་དུ། སྭ་རཿདེ་ཝཱི་ཟེར། དེའི་འབྱུང་ཁུངས་ནི་རིག་བྱེད་གཏམ་རྒྱུད་ཡིན་ཞིང་། «མངོན་བརྗོད་རྒྱ་མཚོའི་ཆུ་ཐིགས།»ལས། སྒྲ་དབྱངས་ལྷ་མོ་ཚངས་སྲས་མ།། ཟླ་བའི་སྲིང་མོ་མཚོ་བྱུང་མ།། ཤེས་རབ་ལྷ་མོ་དབྱངས་ཅན་མཚན།། ཞེས་སྒྲ་དབྱངས་ལྷ་མོ་དང་ཚངས་སྲས་མ། དབྱངས་ཅན་ལྷ་མོ་བཅས་ནི་མི་གཅིག་མིང་གི་རྣམ་གྲངས་ཡིན་ལ། དེ་དག་གི་བྱུང་རབས་ཀྱང་«མངོན་བརྗོད་རྒྱ་མཚོའི་ཆུ་ཐིགས་ཀྱི་མཆན་འགྲེལ།»ལས། སྔོན་བསྐལ་པ་ཐོག་མའི་དུས་ཤིག་ན་ལྷོ་ཕྱོགས་ཀྱི་རྒྱ་མཚོ་ཆེན་པོ་རླུང་གིས་གཡོས་པ་ལས། དེའི་ནང་དུ་བརྟན་གཡོའི་སྒྲ་ཐམས་ཅད་རབ་ཏུ་སྙན་པར་གྲགས་པས་ཚངས་པ་ཆེན་པོས་ལོ་དུ་མར་སྒྲ་དེ་ལ་མངོན་པར་དགའ་ཞིང་རོ་མྱང་བས་མཐར་སྒྲ་དབྱངས་དེ་རྣམས་གཅིག་ཏུ་འདུས་པ་ལས་ལྷ་མོ་འདི་ཉིད་བྱུང་བར་གྲགས་སོ།། ཞེས་ལྷ་སྒྲུང་གི་ཚུལ་གྱིས་བཤད་ཡོད། དེ་ལྟར་ན་རྒྱ་གར་གྱི་རིག་གནས་འདི་དག་ནི་སྲོང་བཙན་དུས་སུ་གཟོད་བོད་དུ་ནང་འདྲེན་བྱས་པ་ཞིག་ཡིན་ལ། དེ་སྔོན་རྒྱ་གར་དང་ཕྱི་འབྲེལ་ཡོད་ཀྱང་རིག་གནས་ཀྱི་བརྗེ་རེས་ནི་སྲོང་བཙན་དུས་སུ་གཞི་ནས་དབུ་བརྩམས་པ་མ་ཟད། དེའི་ཚབ་མཚོན་མི་སྣའམ་བསྒྱུར་མཁན་གྱི་ལོ་ཙཱ་བ་ཐོག་མ་ཡང་ཐོན་མི་ཁོང་རང་རེད་འདུག «བཻ་རོའི་རྣམ་ཐར་འདྲ་འབག་ཆེན་མོའི་»ནང་དུ། སྲོང་བཙན་སྐབས་སུ་ཐོན་གྱི་མི་ཆུང་སམ་བྷོ་ཏྲས་ཡི་གེ་བསྒྱུར། ཙིནྡ་མ་ཎི་རིན་པོ་ཆེའི་འདུས་པ་བཏོག ། དགེ་བ་བཅུའི་མདོ་ལ་སོགས་པ་ཆ་ཤས་ཙམ་བསྒྱུར། ཞེས་རྒྱ་གར་གྱི་རིག་གནས་ཆེ་ཤོས་སྟེ་སངས་རྒྱས་ཆོས་ལུགས་ནི་སྐབས་འདིར་བསྒྱུར་མགོ་བརྩམས་ན། ཐོན་མིས་ནང་ཆོས་མ་བསྒྱུར་སྔོན་ནས་ཀྱང་ཐོན་མིའི་མ་ཡུམ་གྱི་མཚན་ལ་དབྱངས་ཅན་ལྷ་མོ་ཞེས་ཆོས་མིང་ཞིག་འདོགས་པ་འདི་ཡང་ཇི་འདྲའི་ལོ་རྒྱུས་ཀྱི་འགྲོས་དང་འགལ་བའི་ལས་ཤིག་གོ། ད་དུང་ཕར་ཚིག་གི་རྒྱུ་མ་ལ་དོན་གྱིས་ཕུ་འདེད་བྱས་ན་དབྱངས་ཅན་ལྷ་མོ་ཞེས་པའི་ཆོས་མིང་འདི་ནི་བསྟན་པ་ཕྱི་དར་སྐབས་ཀྱི་ལོ་ཙཱ་བ་རྣམས་ཀྱིས་བསྒྱུར་ཞིང་གཏན་ལ་ཕབ་པའི་ཐ་སྙད་ཅིག་ཀྱང་ཡིན་པར་འཕྱངས་མོ་ཉུག རྒྱུ་མཚན་ལྷ་མོ་དབྱངས་ཅན་མ་ཞེས་པའི་མིང་རྐྱང་བ་འདི་དུས་ནམ་ཞིག་ལ་བོད་དུ་འགྱུར་བ་དང་བསྒྱུར་མཁན་གྱི་ལོ་ཙྰ་བ་སོགས་གང་ཡིན་ཆ་མ་འཚལ་མོད། འོན་ཀྱང་དབྱངས་ཅན་མའི་མིང་གི་བྱུང་རབས་དང་མཚན་གྱི་རྣམ་གྲངས་སོགས་རྣམ་ཐར་མང་ཤོས་ནི་དབྱངས་ཅན་སྒྲ་མདོའམ་《དབྱངས་ཅན་མའི་བརྡ་སྤྲོད་པའིམདོའི》་ནང་དུ་གསལ་གཤིས། གཞུང་དེའི་འགྱུར་ནི་《བརྡ་སྤྲོད་པ་དབྱངས་ཅན་གྱི་མདོའི་འགྲེལ་པ་ཉུང་ངུ་རྣམ་གསལ།》ལས་བརྗོད་པ་བཞིན། འཕགས་ཡུལ་ཤར་ནུབ་ཀུན་ཏུ་གྲགས་ཤིང་དར་རྒྱས་ཆེ་བ་ཀ་ཙན་དབྱངས་གསུམ་དང་། རྩ་བ་པྰ་ནི་པ་བཅས་བཞིའོ།། ཞེས་པ་ལས་སྒྲ་དབྱངས་ལྷ་མོ་དབྱངས་ཅན་མ་ཉིད་ཀྱིས་བྲམ་ཟེའི་སློབ་དཔོན་ཨ་ནུ་བྷྰུ་ཏི་སྭ་རུ་པ་ལ་དངོས་སུ་བསྩལ་བའི་དབྱངས་ཅན་མའི་བརྡ་སྤྲོད་པའི་མདོ་འདི་ནི། དུས་རབས་བཅུ་གསུམ་པའི་ནང་དུ་ལྷ་མཐོང་ལོ་ཙྰ་བས་ཕྱེད་ཙམ་ཐོག་མར་བསྒྱུར་ཞིང་། དེ་ནས་ཇོ་ནང་ཏྰ་ར་ན་ཐས་ཆ་ཚང་བསྒྱུར། ལྔ་བ་ཆེན་པོའི་སྐབས་སུ་འདར་ལོ་ཅྰ་བ་ངག་དབང་ཕུན་ཚོགས་སམ་ཚེ་དབང་རབ་བརྟན་རྡོ་རྗེ་ལགས་ཀྱིས་ཆ་ཚང་བསྐྱར་བསྒྱུར་བྱས་པ་ཞིག་རེད།
དེ་ལས་ཀྱང་ཅུང་ཁ་གསལ་དུ་སྨྲས་ན། སངས་རྒྱས་ཆོས་ལུགས་དེ་བོད་ལ་མ་དར་བའི་སྔ་རོལ་དུ་བོད་མི་རྣམས་ཀྱི་མིང་ནི་ཧ་ཅང་རྫིག་ཆེ་ལ་རྩུབ་རེག་དང་ལྡན་པ་ཞིག་རེད། དཔེར་ན། འབྲོང་གཉན་ལྡེའུ། སྟག་རི་གཉན་གཟིགས། དབའ་དབྱི་ཚབ་སོགས་རྫ་རྡོ་ལྟ་བུའི་མིང་དག་རྗེས་མ་སངས་རྒྱས་ཆོས་ལུགས་ཀྱི་ཤན་ཞུགས་ནས་རིམ་གྱིས་དབྱངས་ཅན་ལྷ་མོ་དང་དབྱངས་ཅན་གྲུབ་པའི་རྡོ་རྗེ་ལྟ་བུའི་ཆོས་མིང་དུ་གྱུར་སོང་། ད་དུང་གྲུབ་མཐའ་མི་འདྲ་བའི་དབང་གིས་མིང་འདོགས་སྟངས་ལའང་འགྱུར་བ་སོང་བ་ཡོད་དེ། དཔེར་ན། དགེ་ལུགས་པའི་མིང་རྣམས་ལ་བློ་བཟང་དང་འཇམ་དབྱངས་ལྟ་བུ། རྙིང་མ་པའི་མིང་ལ་གུ་རུ་ལྟ་བུ། དེ་བཞིན་ས་སྐྱ་པའི་མིང་རྣམས་ལ་ཀུན་དགའ་སོགས་ཆོས་རྒྱུད་ཀྱི་མིང་གཏགས་སྟངས་ཀྱང་ཤིན་ཏུ་མང་ངོ་། དེའི་རྒྱུ་མཚན་གྱིས་དབྱངས་ཅན་ལྷ་མོ་ཞེས་པའི་མིང་འདི་ཡང་སངས་རྒྱས་ཆོས་ལུགས་བོད་ལ་དར་རྗེས་སུ་གཟོད་བྱུང་བའི་མིང་ཞིག་ཡིན་པ་བསྙོན་མེད་རེད། གཞན་སངས་རྒྱས་ཆོས་ལུགས་དེ་བོད་ལ་ཇི་ལྟར་དར་བའི་ལོ་རྒྱུས་ཀྱི་སྤྱི་ཁོག་ལ་བལྟས་ན་ཡང་། དང་པོ་ལྷ་ཐོ་ཐོ་རུའི་རིང་ལ་དམ་པ་ཆོས་ཀྱི་དབུ་བརྙེས་ཤིང་། སྲོང་བཙན་སྒམ་པོའི་རིང་ལ་སྲོལ་བཏོད། ཁྲི་སྲོང་ཡབ་སྲས་ཀྱི་རིང་ལ་དར་ཞིང་རྒྱས་པར་མཛད་ཅེས་ཀུན་གྱི་སྣང་ངོར་གཅིག་མཐུན་དུ་གྲུབ་ན། ཐོན་མི་སམ་བྷོ་ཊ་ནི་རྒྱལ་པོ་སྲོང་བཙན་སྒམ་པོའི་སྐབས་ཀྱི་མི་ཞིག་ཡིན་ལ། ཐོན་མི་སམ་བྷོ་ཊས་རྒྱལ་པོའི་བཀའ་བཞིན་རྒྱ་གར་ལ་ཕྱིན་ནས་སློབ་གཉེར་མཛད་ཅིང་སངས་རྒྱས་བསྟན་པའི་སྙིང་པོ་བོད་སྐད་ལ་བསྒྱུར་འགོ་བརྩམས། དེ་བཞིན་སྲོང་བཙན་སྐབས་སུ་སངས་རྒྱས་ཆོས་ལུགས་ཀྱི་སྲོལ་ཙམ་ཕྱེས་ཟེར་བའང་ཐོན་མིས་ནང་ཆོས་བསྒྱུར་རོ་ཅོག་ལ་བརྟེན་ནས་ཐོགས་པ་ཞིག་ཡིན་པས། ཐོན་མི་རང་གི་དུས་སུ་ཀྱང་སངས་རྒྱས་ཆོས་ལུགས་ཀྱི་སྲོལ་ཙམ་ཕྱེ་བ་ལས་དམངས་ཁྲོད་དུ་ཁྱབ་བརྡལ་སོང་མེད་སྟབས། ཐོན་མི་མ་བྱུང་སྔོན་ནས་ཀྱང་གཉལ་གྱི་ཡུལ་གྱི་བུད་མེད་ཅིག་ལ་དབྱངས་ཅན་ལྷ་མོ་ཞེས་ཆོས་མིང་ཞིག་འདོགས་པ་ནི་ལོ་རྒྱུས་ཀྱི་འགྲོས་དང་འགལ་ཞིང་ཕྱིས་ཀྱི་ཆོས་འབྱུང་མཁན་པོ་དག་གིས་ཆགས་ཞེན་གྱི་གོ་ཁྲབ་གྱོན་ནས་ཡར་བཏགས་པའི་མིང་ཞིག་ཡིན་པར་གདོན་མི་ཟའོ།།
ཡང་འགའ་ཞིག་གིས་དེ་ལ་རིག་བསྒྲེས་ནས་ཐོན་མིའི་འཁྲུངས་ཡུམ་གྱི་མཚན་དབྱངས་ཅན་ལྷ་མོ་ཞེས་པའི་ཐོག་མའི་མིང་ལ་གཡུང་དྲུང་ལྷ་མོ་ཞེས་བྱ་ལ། རིམ་གྱིས་ཡི་གེའི་གཟུགས་འགྱུར་བར་བཤད་ཀྱང་དེ་ནི་རིགས་འདེད་ཀྱི་ཐབས་ཙམ་ལས་རྒྱུ་མཚན་གྱི་མདའ་གཞུ་ཞིག་ཐོགས་ཡོད་པ་ངས་ནི་ལར་ནས་མ་མཐོང་ངོ་།། འོན་ཀྱང་ཁོ་བོས་མ་མཐོང་བ་ན་མེད་པས་ཀྱང་མ་ཁྱབ་ཕྱིར། རེ་ཞིག་མཁས་པ་རྣམས་ཀྱི་སྤྱན་བསྟར་དཔྱད་གཞིའི་ཚུལ་དུ་ཕུལ་ལོ།། དེ་མིན་ལོ་རྒྱུས་ཀྱི་འགྲོས་དང་འགལ་ཞིང་མཚན་ཉིད་རིག་པའི་གཤལ་ནས་ཤིན་ཏུ་བརྣག་པར་དཀའ་བའི་བྱུང་རྒྱལ་གྱི་གཏམ་ཉོག་འདི་དག་ནི། ཐོན་མི་དངོས་ཡོད་མི་སྣར་འགྱུར་བའི་སྒྲུབ་བྱེད་ལྟ་ཅི་སྨྲོས། རང་གི་སྒྲུབ་བྱ་དེ་གཞན་གྱི་སྒྲུབ་བྱེད་དུ་འགྱུར་བའི་ཉེན་ཁ་ཆེན་པོ་ཞིག་གི་ལྟས་སུ་ཤར་རོ།།


དེ་རིང་བཙན་བྱོལ་བོད་མིའི་སྤྱི་འཐུས་ལྷན་ཚོགས་སུ་འཛིན་སྐྱོང་བཀའ་ཤག་ནས་བོད་པ་ཚོས་སྐད་འཕྲིན་དྲ་ལམ་བརྒྱུད་ནས་བོད་པའི་སྤྱི་ཚོགས་སུ་འཁྲུག་རྐྱེན་སློང་བ་དང་ཤུགས་རྐྱེན་ངན་པ་ཐེབས་ཀྱི་ཡོད་པར་བརྟེན། བོད་པ་ཚོས་སྐད་འཕྲིན་དྲ་ལམ་བེད་སྤྱོད་བྱ་མི་རུང་བའི་འབོད་སྐུལ་ཞུ་དགོས་ཞེས་ནན་བརྗོད་བྱས་ཡོད་ཅིང་། དེ་བཞིན་གྲོས་ཚོགས་སུ་༧གོང་ས་མཆོག་གི་སྐུའི་སྲུང་སྐྱོབ་ལའ་བཀའ་མོལ་བྱུང་ཡོད་པ་སོགས་ཀྱི་སྐོར། འདི་གའི་གསར་འགྱུར་མཁོ་གཏོང་བ་བསྟན་འཛིན་བཟང་མོ་ལགས་ཀྱིས་བཏང་བའི་གནས་ཚུལ་དེ་གསན་རོགས་གནང་།


ངོས་ཀྱི་བསམ་པར། རྒྱ་ནག་ལ་སྒྱུར་བཅོས་ཡིན་གཅིག་མིན་གཉིས་འགྲོ་དགོས་ཀྱི་འདུག ཡིན་ནའང་། སྒྱུར་བཅོས་དེ་ག་ལེར་སོང་ན་མ་གཏོགས་ཧོབ་ཀྱིས་བཏང་ན་མི་མང་བོར་དཀའ་ངལ་ཡོང་གི་རེད་ཅེས་༧གོང་ས་མཆོག་གིས་གསུངས་ཡོད།
༢༠༠༩ ལོའི་ཟླ་ ༩ ཚེས་ ༢༨ ཉིན་༧གོང་ས་མཆོག་ཁེ་ན་ཌའི་གྲོང་ཁྱེར་ཝན་ཁོ་ཝར་ནང་རྒྱ་བོད་གླེང་སྟེགས་༼བྱམས་བརྩེ་དང་གུས་བརྩི་ནི་ང་ཚོའི་ཐུན་མོང་གི་མདུན་ལམ་ཡིན་༽ཞེས་པའི་ཚོགས་འདུའི་སྟེང་ཆིབས་བསྒྱུར་གནང་སྟེ། རྒྱ་རིགས་མཁས་པ་ཡང་ཅན་ལེ་དང་ཧྲིན་ཞེ། ཏོན་ཀོ་ཏེན། བུའུ་ཀོ་ཀང་སོགས་དང་མཉམ་དུ་རྒྱ་ནག་གིས་བོད་མིའི་ཐོག་མཐོང་ཚུལ་དང་། དེ་བཞིན་བོད་མིས་རྒྱ་ནག་ལ་ཇི་ལྟར་ལྟ་བ། རྒྱ་བོད་འབྲེལ་ལམ་གྱི་ད་ལྟའི་གནས་སྟངས་དང་མ་འོངས་མདུན་ལྗོངས་སོགས་ཀྱི་ཐོག་བགྲོ་གླེང་དང་གཏམ་བཤད་གནང་ཡོད་པ་རེད། རྒྱ་བོད་གླེང་སྟེགས་འདི་ནི་ད་ལོའི་ཕྱི་ཟླ་བརྒྱད་པར་སུད་སིའི་རྒྱལ་སའི་ནང་ཚོགས་པའི་རྒྱལ་སྤྱིའི་རྒྱ་བོད་ཚོགས་འདུའི་རྗེས་ཀྱི་རྒྱ་བོད་གཉིས་འཛོམས་ཀྱི་ཚོགས་འདུ་ཐོག་མ་དེ་ཆགས་ཡོད་པ་རེད།
༧གོང་ས་མཆོག་གིས་ཚོགས་ཞུགས་པ་ཡོངས་ལ་ཐོག་མར་གསུངས་དོན། དེ་རིང་ངོས་འདི་ནས་རྒྱ་རིགས་ཀྱི་གྲོགས་པོ་མང་བོ་ཞིག་ལ་ཐུག་པ་རེད། ཁྱེད་རང་ཚོ་ཚང་མར་འཚམས་འདྲི་བཀྲ་ཤིས་བདེ་ལེགས་ཡོད། ང་རང་བཙན་བྱོལ་བ་ཆགས་ནས་མི་ལོ་ལྔ་བཅུ་འགོར་བ་རེད། ཕྱོགས་གཅིག་ནས་རང་གི་ལུང་བ་དང་ཁ་བྲལ་བ་རེད། ཡང་ཕྱོགས་གཅིག་ནས་རང་དབང་ཐོབ་སྟེ་ལོ་ལྔ་བཅུ་ཕྱིན་པ་རེད། ཁྱེད་རང་ཚོ་ཡིན་ནའང་གྲོང་ཁྱེར་འདིའི་ནང་རང་དབང་ལོངས་སྤྱོད་བྱས་ནས་བསྡད་ཡོད་པ་རེད། ཡིན་ནའང་། ང་ཚོའི་ཤ་ཁྲག་རུས་གསུམ་ཡོང་ས་དེ་ལུང་བ་གཞན་ཞིག་ནས་ཡོང་བ་རེད། ང་ཚོ་ས་ཆ་གང་དུ་བསྡད་ཀྱང་ང་ལ་མཚོན་ན་བོད་མི་ཞིག་དང་། ཁྱེད་ཚོར་མཚོན་ན་རྒྱ་མི་ཞིག་མ་ཤི་བར་དུ་གནས་པ་རེད། དེར་བརྟེན། ང་ཚོས་རང་གི་ལུང་བའི་གནས་ཚུལ་དེ་བརྗེད་ཐབས་མེད་པ་རེད། རྒྱ་ནག་དེ་མི་འབོར་མང་ཤོས་དང་། ལོ་རྒྱུས་རིང་པའི་རྒྱལ་ཁབ་ཅིག་ཆགས་པས་འཛམ་གླིང་སྟེང་། གལ་ཆེན་ཆགས་ཡོད་པ་རེད་ལ། མ་འོངས་པར་ཡང་གལ་ཆེན་ཆགས་ཡོད། དེ་འདྲ་སོང་ཙང་། སྟོབས་ཆེན་རྒྱལ་ཁབ་དེ་འཛམ་གླིང་ཐོག་ཞི་བདེ་བསྐྲུན་མཁན་ཞིག་དང་། ཕན་ཐོགས་ཡོད་པ་ཞིག མི་མང་ཞེད་སྣང་མེད་པ་ཞིག་ཆགས་རྒྱུ་གལ་ཆེན་ཡིན། ཅེས་དང་།
ཡང་༧གོང་ས་མཆོག་གིས་རྒྱ་ནག་མི་དམངས་སྤྱི་མཐུན་རྒྱལ་ཁབ་བཙུགས་ནས་ལོ་དྲུག་ཅུ་འཁོར་བའི་རྒྱལ་སྟོན་དུས་ཆེན་དངངས་སྐྲག་ངང་སྐྱེལ་བཞིན་པའི་སྐོར་ལ་གསུངས་དོན། ད་སྐབས་རྒྱ་ནག་ཡང་རྒྱལ་སྟོན་དུས་ཆེན་བསུ་བར་གྲ་སྒྲིག་ཞེད་པོ་བྱེད་ཀྱིན་ཡོད་པ་རེད་ལ། དམ་དྲག་ཀྱང་ཆེན་པོ་བྱེད་ཀྱིན་ཡོད་པ་རེད། ཁ་སང་རྒྱ་མི་ཞིག་དང་ངེད་གཉིས་ཐུག་ནས་གླེང་མོལ་བྱུང་། སྤྱིར་བཏང་དུས་ཆེན་ལ་མི་རྣམས་ཀྱིས་དགའ་དགའ་སྤྲོ་སྤྲོ་བྱེད་ཀྱིན་ཡོད་པ་རེད། ཡིན་ནའང་། རྒྱ་ནག་བཙུགས་ནས་ལོ་དྲུག་ཅུ་འགོར་བའི་དུས་ཆེན་སྐབས་ལ་རྒྱ་ནག་གི་དཔོན་རིགས་ཚོས་དུས་ཆེན་དེར་ཕྱི་ཕྱོགས་ནས་ག་འདྲ་བྱེད་འོང་ངམ། ནང་གི་མང་ཚོགས་ཀྱིས་ག་འདྲ་བྱེད་འོང་ངམ་བསམ་ནས་དངངས་སྐྲག་ངང་ཡོད་པ་རེད། མི་མང་གི་ནང་ཡང་རྒྱ་ནག་གིས་དམ་དྲག་ཆེན་པོ་བྱེད་ཨེ་ཡོང་བསམ་ནས་དངངས་སྐྲག་ངང་གནས་ཡོད་པ་རེད། རྒྱ་ནག་གི་དཔོན་རིགས་ཚོར་མཚོན་ན་དུས་ཆེན་མཇུག་རྫོགས་པའི་སྐབས་སུ་ད་གཟོད་དོན་དག་བྱུང་མ་སོང་བསམ་ནས་དགའ་སྤྲོ་སྐྱེས་གི་རེད། བསམ་བློ་བཏང་ན་དེ་ཐབས་སྐྱོ་བོ་རེད། གལ་སྲིད་སྟོབས་ཆེན་རྒྱལ་ཁབ་འདིས་འཛམ་གླིང་ཐོག་ཞི་བདེ་དང་། མི་མང་དངངས་སྐྲག་མི་ཡོང་བ་ཞིག་བཟོས་ན་མཆོག་ཏུ་གྱུར་བ་རེད། དཔེར་ན་ངོས་རང་རྒྱ་གར་ནང་ལོ་ལྔ་བཅུར་བསྡད་པ་རེད། རྒྱ་གར་ནང་དུས་ཆེན་སྣ་ཚོགས་སྐབས་མི་རྣམས་དགའ་དགའ་སྤྲོ་སྤྲོ་བྱས་ནས་སྡོད་པ་རེད་མ་གཏོགས། དངངས་སྐྲག་བྱས་ནས་སྡོད་པ་ཞིག་མཐོང་མ་སོང་། རྒྱ་གར་གྱི་ཤར་ལྷོ་ནུབ་བྱང་ཚང་མ་ན་མི་རིགས་འདྲ་མིན་དང་རིག་གཞུང་འདྲ་མིན་ཡོད་པ་རེད། ཚང་མས་རང་གི་སྐད་དང་རིག་གཞུང་མཆོག་ཏུ་གྱུར་བར་བརྩི་གི་འདུག མི་རིགས་ཚང་མ་འཆམ་མཐུན་ཐོག་གནས་ཡོད་པ་རེད། ཁ་བྲལ་ལ་སེམས་ཁྲལ་བྱེད་དགོས་གི་མ་རེད། ཡིན་ནའང་། ཀཤཱི་སྨིར་ལ་རྙོག་དྲ་ཏོག་ཙམ་ཡོད་པ་རེད། དེ་ནི་པ་ཀི་སུ་ཐན་ནས་བྱུང་བ་རེད་ཅེས་གསུངས་ཡོད།
ཡང་༧གོང་ས་མཆོག་ནས་རྒྱ་མི་དང་བོད་མི་ཚང་མར་རྒྱ་ནག་སྟོབས་ཆེན་རྒྱལ་ཁབ་དེ་ཞི་བདེ་ཅན་དུ་འགྱུར་བར་འགན་ཡོད་པའི་སྐོར་གསུངས་རྒྱུར། ངས་ནམ་རྒྱུན་རྒྱ་རིགས་གྲོགས་པོ་ཚོར་ལབ་ཀྱིན་ཡོད། དངོས་གནས་དྲང་གནས་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་དེ་སྟོབས་ཆེན་རྒྱལ་ཁབ་ཏུ་ཆགས་ནས་མིང་དེ་སུས་ཐོས་ནའང་སེམས་ནས་དགའ་བ་བྱུང་ན། ང་ཚོ་བོད་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་དེའི་འོག་ནས་བསྡད་ནའང་སྤོབས་པ་ཡོད། རྒྱ་ནག་དེ་ལས་ལྡོག་སྟེ། མི་རྣམས་ཞེད་སྣང་དང་དོགས་པ་ཟ་བ་ཡིན་ན། ང་ཚོ་གྲངས་ཉུང་མི་རིགས་ཚོར་དཀའ་ངལ་འཕྲད་གི་རེད་ལ། རྒྱ་རིགས་གྲོགས་པོ་ཚོར་ཡང་དཀའ་ངལ་འཕྲད་གི་རེད། དེར་བརྟེན། ང་ཚོ་རྒྱ་བོད་མི་རིགས་ལ་ཐུན་མོང་གི་འགན་འཁྲི་ཞིག་ཡོད་པ་རེད། ངོས་ཀྱི་བསམ་པར། རྒྱ་ནག་ལ་སྒྱུར་བཅོས་ཡིན་གཅིག་མིན་གཉིས་འགྲོ་དགོས་ཀྱི་འདུག ཡིན་ནའང་། སྒྱུར་བཅོས་དེ་ག་ལེར་སོང་ན་མ་གཏོགས་ཧོབ་ཀྱིས་བཏང་ན་མི་མང་བོར་དཀའ་ངལ་ཡོང་གི་རེད། དེ་སྔོན་ཨུ་རུ་སུ་ལ་འགྱུར་བ་ཕྱིན་པས་མི་མང་བོར་དཀའ་ངལ་འཕྲད་འདུག ག་ལེར་འགྱུར་བ་འགྲོ་རྒྱུ་གལ་ཆེན་རེད། ངའི་རེ་བར། གུང་ཁྲན་ཏང་རང་གིས་མགོ་ཁྲིད་ནས་སྔོན་ལ། ཏང་གི་ནང་ལོག་ནས་དམངས་གཙོ་བཅོས་བསྒྱུར་མང་ཙམ་བཏང་ནས་ག་ལེར་ཏང་གཟི་བརྗིད་ལྡན་པའི་ངང་རྒན་ཡོལ་དུ་འགྲོ་ཐུབ་ན་ཡག་པོ་རེད། ངོས་རང་ཡིན་ནའང་། རྒན་ཡོལ་དུ་ཕྱིན་ནས་ལོ་དགུ་ཙམ་འགྲོ་གིན་འདུག དེ་ཡག་པོ་རེད། མི་ཁ་ཤས་ལོ་རྒས་ནས་ཤི་གྲབས་བྱེད་ཀྱིན་ཡོད་ཀྱང་དབང་བཟུང་ནས་འདུག་གི་རེད། དེ་ཚོའི་བསམ་བློ་གུ་དོགས་པ་རེད་ཅེས་གསུང་ཡོད། དེ་བཞིན་༧གོང་ས་མཆོག་གིས་རྒྱ་ནག་གི་ཨོ་ལིམ་པི་ཀི་བརྒྱུད་དྲིལ་བསྒྲགས་བྱེད་སྟངས་ཀྱི་སྐོར་ལ་གསུངས་དོན། བར་ལམ་བློ་ཕམ་པ་ཞིག་ལ་རྒྱ་ནག་གི་དྲིལ་བསྒྲགས་དེ་འཁྱོག་བཤད་ཁོ་ནར་སོང་ནས་རྒྱ་བོད་མི་རིགས་བར་དོགས་པ་ཟ་བ་དང་འགལ་ཟླ་ཤོར་ཡོང་བ་བཟོས་ཡོང་གི་འདུག དཔེར་ན། ན་ནིང་ཨོ་ལིམ་པི་ཀིར་མཚོན་ན་ངོས་དང་ཐོག་ནས་དེར་རྒྱབ་སྐྱོར་བྱས་ཡོད་པ་མ་ཟད། ནུབ་ཕྱོགས་ཀྱི་རྒྱལ་ཁབ་ཁག་མང་བོ་ཞིག་ཏུ་རྒྱ་ནག་གི་ཨོ་ལིམ་པི་ཀི་དེར་ངོ་རྒོལ་མི་བྱེད་རྒྱུའི་འབོད་སྐུལ་ཞུས་ཡོད། ཡིན་ནའང་། རྒྱ་ནག་གིས་ངོས་ངོ་རྒོལ་བྱེད་ཀྱིན་འདུག་ཅེས་བརྗོད་སོང་། ཉེ་ལམ་ངོས་རང་ཐའེ་ཝན་ནང་སོང་བ་ཡིན། སྐབས་དེ་དུས་མི་ལྔ་བཅུ་ལྷག་ཅིག་གིས་ངོས་རང་ལ་ཁ་བྲལ་བ་ཞེས་ནས་ངོ་རྒོལ་བྱས་སོང་། ངོས་ཁོང་ཚོར་ལབ་རྒྱུ་བྱུང་། ངོས་རང་དགའ་བོ་བྱུང་། ཁྱེད་རང་ཚོས་གཏམ་བརྗོད་རང་དབང་བེད་སྦྱོད་བྱེད་པ་ལ་དགའ་བོ་བྱུང་ཞེས་ལབ་པ་ཡིན། དངོས་གནས་དགའ་བོ་བྱུང་ཡང་བྱུང་སོང་། ཁྱེད་རང་ཚོས་ཐའེ་ཝན་ནང་གཏམ་བརྗོད་རང་དབང་ལོངས་སུ་སྤྱད་པ་རེད། ད་ཁྱེད་རང་ཚོས་རྒྱ་ནག་སྐམ་ས་ཆེན་མོར་གཏམ་བརྗོད་རང་དབང་གི་སློབ་སྟོན་བྱ་ཐུབ་ན་ཡག་པོ་ཡོད་པ་རེད་ཅེས་ལབ་རྒྱུ་བྱུང་ཞེས་གསུང་བཤད་གནང་ཡོད་པ་རེད།
ཏང་གཟིགབརྗིད་ངང་རྒན་ཡོལ་དུ་འགྲོ་རྒྱུ་ནི་༸ བོད་མིའི་བླ་ན་མེད་པའི་དབུ་འཁྲིད། འཛམ་གླིང་ཞི་བདེའི་དེད་དཔོན་ཆེན་པོ་༸ གོང་ས་མཆོག་གི་རླབས་ཆེན་ཐུགས་ཀྱི་བཞེད་པ་བསམ་གྱིས་མི་ཁྱབ་པ་ཞིག་ཡིན།
ཕྱི་ལོ་༡༩༥༩། ༡༠། ༠༡ ཉིན་ཏང་གི་གཙོ་འཛིན་མའོ་ཙེ་ཏུང་གིས་ཀྲུང་ཧ་མི་དམངས་སྤྱི་མཐུན་རྒྱལ་ཁབ་དབུ་བརྙེས་ནས་ད་ནས་བཟུང་རྒྱ་ནག་མི་དམངས་ཡར་ལངས་ཟིན་པའི་ཁྱབ་བསྒྲགས་བྱས་ཡོད།
མི་ལོ་ཧྲིལ་པོ་ ༦༠ འཁོར་བའི་ཉིན་དེར་མི་རབས་བཞི་པའི་ཏང་གི་གཙོ་འཛིན་ཧུ་ཅིན་ཐའོ་ཡིས་སླར་ཡང་མའོ་ལྟར་གུང་ཁྲན་ཏང་གིས་དབུ་འཁྲིད་པའི་རྒྱ་ནག་མི་དམངས་དུང་ཕྱུར་བཅུ་གསུམ་ད་ཆ་འཛམ་གླིང་སྟེང་སྟོབས་འབྱོར་མངའ་ཐང་རྒྱས་པའི་སྟོབས་ཆེན་གྱི་རྒྱལ་ཁབ་གཅིག་ཏུ་འགྱུར་བཞིན་ཡོད་པའི་ཁྱབ་བསྒྲགས་བྱས་སོང་།
ད་དུང་ཏང་རྒན་ཡོལ་དུ་འགྲོ་རྒྱུའི་ཚབ་ལ་ཀྲུང་གོ་གུང་ཁྲན་ཏང་ཁྲི་ལོར་བརྟན་པར་ཤོག ཀྲུང་ཧ་མི་དམངས་སྤྱི་མཐུན་རྒྱལ་ཁབ་ཁྲི་ལོར་བརྟན་པར་ཤོག ཀྲུང་གོའི་མི་དམངས་ཁྲི་ལོར་བརྟན་པར་ཤོག་ཅེས་ཏང་ཁྲི་ལོར་བརྟན་པའི་འབོད་སྒྲ་དྲག་པོ་བསྒྲགས་པ་ལྟར་ན་ད་དུང་མི་ལོ་སུམ་ཅུ། བཞི་བཅུ། ལྔ་བཅུ་སོགས་ཇི་ཙམ་འགོར་མིན་སུས་དཔོག་ནུས་སམ།
ངའི་བསམ་པར་རྒྱལ་ས་པེ་ཅིང་དུ་རྒྱ་ནག་མི་དམངས་ཀྱིས་ཁྲག་གིས་འཁོར་ལོ་ཞིག་བསྐོར་ནས་སྤྱི་ཚོགས་རིང་ལུགས་དང་དམངས་གཙོ་རིང་ལུགས་གཉིས་ཀྱི་དབར་ཁྱོད་ཤི་ང་གསོན་གྱིས་འཐབ་རྩོད་ཅིག་མ་བྱས་པར་ཏང་གིས་གཟི་བརྗིད་ངང་རྒན་ཡོལ་དུ་ནམ་ཡང་མི་འགྲོ་བ་ཐག་བཅད་ཚར་འདུག་སྙམ་མོ།
ངའི་མཐོང་སྣང་ལ་ཏང་རྒས་ཡོལ་དུ་ཕེབས་ཀྱིན་འདུག ཁོའི་རང་བཞིན་ཇི་འདྲ་ཞིག་ཡིན་པའི་ངོས་ནས་བཤད་ན་ཕེབས་དགོས་ངེས་ཀྱང་རེད།
ད་ལྟའི་དུས་རབས་འདིའི་འཕེལ་འགྱུར་གྱི་ཁ་ཕྱོགས་ནས་བལྟས་ཀྱང་ཁོ་རང་ཚུགས་ཐུབ་ཁེར་འགྲེངས་ཀྱིས་འཚོ་སའི་ཁོར་ཡུག་ཅིག་མེད་པ་རེད།
འོན་ཀྱང་ལོ་ངོ་༣༠ཞེས་ངེས་གཏན་གྱི་མཚམས་ཚིགས་འདི་འདྲ་ཞིག་གཟུང་རྒྱུའི་རྒྱབ་ལྗོངས་དང་གནས་སྟངས་ཤིག་ཁག་སེ་མིན་འགྲོ།
ངས་ཉེ་སྔོན་བཀའ་སློབ་འདི་དྲ་ཐོག་འདི་ཀློག་ཞོར་དུ་རང་གི་ཟིན་བྲིས་སུ་ཕབ་བཤུ་བྱས་པ་ཡིན། འོན་ཀྱང་། གཞུག་གི་༧གོང་ས་མཆོག་གིས་རྒྱ་རིགས་གྲོགས་པོ་ཚོར་ཡང་དཀའ་ངལ་འཕྲད་གི་རེད། ཟེར་བའི་མཚམས་ནས་བཟུང་དེ་མི་འདུག་ན། དུས་བབ་ཚང་གིས་གསར་འགྱུར་འདི་གང་ནས་གཟིགས་པ་ཡིན་མིན་བསྐོར་ཞིག་གསུང་ན་འགྲིག་གི་རེད་དམ་ལགས། དེ་མ་བྱས་དུས། ངའི་རང་གི་སྤུན་ཟླ་དག་ལ་མགོ་བསྐོར་གཏོང་བ་འདྲ་བོ་ཆགས་འདུག་ལགས།
རྒན་ཡོལ་དུ་འགྲོ་བར་ད་དུང་ཉུང་མཐར་ལོ་ ༣༠ དགོས་པ་རེད།
གནས་དབྱུང་གཏོང་ན་ནི་གནས་ཚུལ་ཐ་དད་རེད། ལོ་ཤས་རིང་ནས་ཀྱང་གཏོང་སྲིད་པ་རེད།
རིན་པོ་ཆེའི་གསུང་འདི་མ་འོངས་ལུང་བསྟན་དུ་འགྱུར་བར་ཤོག ཏང་མྱུར་དུ་རྒན་ཡོལ་དུ་སོང་ཞིག རྒྱ་མི་རིགས་གཙོས་གྲངས་ཉུང་མི་རིགས་རྣམས་ལ་རང་དབང་གི་བདེ་སྐྱིད་ལྡན་པར་ཤོག


ཨ་རིའི་རང་དབང་གཟེངས་རྟགས་ཀྱི་ཉིན་མོར་ཨ་རིའི་ཕྱི་སྲིད་བློན་ཆེན་ཨེན་ཊོ་ནི་བྷི་ལིན་ཀིན་མཆོག་ནས་རྒྱ་ནག་གཞུང་གིས་བོད་ཁུལ་དུ་རིགས་རྫས་བསྡུ་ལེན་འཕོན་ཆེན་བྱེད་བཞིན་པར་ཐུགས་འཚབ་ཡོད་སྐོར་གསུངས་འདུག
ཨ་རིའི་ཕྱི་སྲིད་བློན་ཆེན་ཨེན་ཊོ་ནི་བྷི་ལིན་ཀིན་ (Antony Blinken)མཆོག་གིས་རྒྱ་ནག་གཞུང་གིས་བོད་ནང་གི་བོད་མི་རྣམས་ཀྱི་རིགས་རྫས་ (DNA) ཕོན་ཆེན་བསྡུ་ལེན་བྱེད་བཞིན་ཡོད་པར་སེམས་འཚབ་ཡོད་སྐོར་བརྗོད་འདུག
ཟླ་འདིའི་ཕྱི་ཚེས་ ༩ ཨ་རིར་རྟེན་གཞི་བྱས་ཡོད་པའི་རང་དབང་ཁང་པའི་ (Freedom House) ལོ་འཆར་ཅན་གྱི་རང་དབང་གཟེངས་རྟགས་ཀྱི་ཉིན་མོར། ཨ་རིའི་ཕྱི་སྲིད་བློན་ཆེན་ཨེན་ཊོ་ནི་བྷི་ལིན་ཀིན་ (Antony Blinken)མཆོག་གིས། རྒྱ་ནག་གཞུང་གིས་བོད་ནང་གི་བོད་མི་རྣམས་ལ་ལྟ་རྟོག་དང་སྟངས་འཛིན་སྔར་ལས་དམ་ཟབ་ཐུབ་པའི་ཆེད་དུ་བྱིས་པ་ཚུད་པའི་བོད་མི་རྣམས་ཀྱི་རིགས་རྫས་ཕོན་ཆེན་བསྡུ་ལེན་བྱེད་བཞིན་ཡོད་པར་ང་ཚོས་སེམས་འཚབ་བྱེད་ཀྱི་ཡོད། ཅེས་གསུངས་འདུག
དེའི་ཐད་རྒྱལ་སྤྱིའི་བོད་དོན་ལས་འགུལ་ཁང་གིས། རྒྱ་ནག་གིས་བོད་ནང་བཙན་འཛུལ་བྱས་ཏེ། བོད་ནང་གི་བོད་མི་རྣམས་ལ་སྟངས་འཛིན་དང་ལྟ་ཞིབ་བྱེད་ཆེད་དུ་བོད་མི་རྣམས་ཀྱི་རིགས་རྫས་བསྡུ་ལེན་བྱེད་བཞིན་ཡོད་པ་དང་། རྒྱ་གཞུང་གི་མི་གཅིག་དབང་སྒྱུར་གྱི་རིང་ལུགས་འོག་ནས་བོད་ནང་གི་བོད་མི་རྣམས་ལ་སྲུང་སྐྱོབ་ཆེད་དུ་ཞི་བའི་གྲོས་མོལ་གྱི་ལམ་ནས་བོད་རྒྱ་དཀའ་རྙོག་སེལ་དགོས་པ་དང་། ཨ་རིའི་གཞུང་གིས་བོད་རྒྱ་དཀའ་རྙོག་སེལ་ཐབས་སུ་རྒྱབ་སྐྱོར་ཁྲིམས་འཆར་ (Promoting a Resolution to the Tibet-China Conflict Act) གཏན་འབེབ་བྱ་དགོས། ཞེས་བརྗོད་འདུག
དེ་འབྲེལ་རྒྱ་ནག་གི་ཕྱི་སྲིད་ལྷན་ཁང་གི་མགྲིན་ཚབ་པ་ཝང་ཝིན་པིན་ (Wang Wenbin) གྱིས། ཨ་རིའི་ཕྱི་སྲིད་བློན་ཆེན་བྷི་ལིན་ཀིན་གྱིས་བཤད་པ་དེ་ཚོར་བ་སྐྱེན་པོའི་གསར་འགྱུར་བཟོས་པ་ལས་གང་ཡང་མེད་པ་དང་། ཨ་རིའི་དམག་མིས་རྒྱ་མི་དང་ཨ་རབ་ (Arabs)། (Aryan) སོགས་ཀྱི་རིགས་རྫས་བསྡུ་ལེན་བྱས་པར་སྐྱོན་བརྗོད་བྱས་ཡོད་པ་དང་སྦྲགས། བོད་ནང་གི་བོད་མི་རྣམས་ཀྱི་རིགས་རྫས་བསྡུ་ལེན་བྱེད་པ་དང་། བོད་ནང་དུ་གསར་འགོད་པ་རྣམས་འགྲོ་སྐྱོད་བྱེད་མི་ཆོག་པ་དང་། རྒྱ་ནག་གི་ལས་དོན་དང་འབྲེལ་བའི་གསར་འགྱུར་བྲིས་ཆོག་གི་མེད་པ་སོགས་ལ་ངོས་ལེན་བྱས་མི་འདུག
འདས་ལོའི་ཕྱི་ཟླ་ ༩ པའི་ནང་མི་སེར་བརྟག་དཔྱད་ཁང་ (Citizen Lab) གིས་སྙན་ཐོ་བཏོན་པའི་ནང་། རྒྱ་ནག་ཉེན་རྟོག་པས་བོད་རང་སྐྱོང་ལྗོངས་ཟེར་བའི་ས་ཁུལ་གྱི་སྐྱེས་པ་དང་བུད་མེད། སློབ་ཕྲུག་སོགས་མི་གྲངས་འབུམ་ ༩(༩༢༠,༠༠༠) ལྷག་ནས་ས་ཡ་ ༡།༢ ཙམ་གྱི་རིགས་རྫས་བསྡུ་རུབ་བྱས་ཡོད་སྐོར་གྱི་གནས་ཚུལ་སྤེལ་ཡོད་པ་དང་། དེ་བཞིན་འགྲོ་བ་མིའི་ཐོབ་ཐང་ལྟ་ཞིབ་ཁང་ (Human Rights Watch) གིས། རྒྱ་ནག་གཞུང་གིས་ཕ་མ་རྣམས་ཀྱི་མོས་མཐུན་མེད་པར་བྱིས་པ་རྣམས་ཀྱི་རིགས་རྫས་བསྡུ་ལེན་བྱེད་བཞིན་ཡོད་སྐོར་བརྗོད་ཡོད་པ་རེད།


རྒྱ་ནག་གི་ནང་ནས་མི་ཁག་ཅིག་གིས་ཨ་མི་རི་ཀའི་ཚགས་པར་ཆེ་གྲས་ཁག་གི་དྲྭ་རྒྱའི་ནང་ལྐོག་ཏུ་འཛུལ་ནས་གསང་བའི་གནས་ཚུལ་རྐུ་འཁྱེར་བྱས་པ་སོགས་གནོད་སྐྱོན་བཏང་བའི་གནས་ཚུལ་རིམ་པ་ཞིག་བྱུང་ཡོད་པ་དང་ ད་ཆ་ཝ་ཤིང་ཀྲོན་དུས་བབས་གསར་ཁང་ནི་ དེ་འདྲའི་གནོད་སྐྱོན་ཕོག་པ་གསར་ཁང་གསུམ་པ་དེར་གྱུར་ཡོད་པའི་སྐོར་ རྒྱལ་སྤྱིའི་གསར་འཕྲིན་ཁག་གི་ཐོག་ཐོན་པའི་གནས་ཚུལ་རྣམས་ དཔལ་མོ་མཁས་གྲུབ་ཀྱིས་ཕྱོགས་བསྒྲིགས་དང་སྙན་སྒྲོན་ཞུ་གི་རེད།
རྒྱ་ནག་གིས་ཨ་རིའི་ཚགས་པར་ཆེ་ཁག་གི་དྲྭ་རྒྱའི་ནང་ལྐོག་འཛུལ།